text:
ፈትዮም ይመጹ ኖርወይ
ሒደት ዓመታት ይገብር፡ ኣብ መወዳእታ 40ታት ዕድሚኦም ዚርከቡ ዝነበሩ ሮኣልድን ኤልሳቤጥን ዝስሞም ሰብ ሓዳር፡ ኣብታ ኣብ ኖርወይ እትርከብ ብስፍሓት ካልአይቲ ዝዀነት ከተማ በርገን ብምሾት ይነብሩ ነበሩ። ምስ ኢሳቤል ጓሎምን ፋብያን ወዶምን ድማ ኣብ ጉባኤ ብተኣማንነት ይዓይዩ ነበሩ። ሮኣልድ ሽማግለ ዀይኑ የገልግል ነበረ፣ ኤልሳቤጥ ከኣ ፈላሚት ኰይና ተገልግል ነበረት። ኢሳቤልን ፋብያንን ከኣ ኣስፋሕቲ ዀይኖም ብንጥፈት ይዓይዩ ነበሩ።
ይኹን እምበር፡ ኣብ መስከረም 2009፡ እታ ስድራ ቤት እተፈልየ ነገር ክትገብር፡ ማለት ኣብ እተገለለ ቦታ ኸይዳ ንሓደ ሰሙን ክትሰብኽ ወሰነት። ስለዚ፡ ሮኣልድን ኤልሳቤጥን ምስቲ ሽዑ ወዲ 18 ዓመት ዝነበረ ፋብያን ወዶም፡ ልዕሊ ኣርክቲካዊ ዓንኬል ናብ እትርከብ ሓውሲ ደሴት ዝዀነት ሃገር ፊንማርክ ተጓዕዙ። ኣብታ ሃገር፡ ኾልፍጁር ኣብ እትብሃል ቍሸት ድማ ምስቶም ኣብታ ግልልቲ ቦታ ኺሰብኩ ዚመጹ ኻልኦት ኣሕዋትን ኣሓትን ኰይኖም ኪሰብኩ ጀመሩ። ሮኣልድ፡ “ኣብ መጀመርታ እታ ሰሙን፡ ንምሉእ ሰሙን ኣብዚ ፍሉይ ዕዮ እዚ ንኺካፈል መደባተይ ከተዓራሪ ብምኽኣለይ ዕግበት ተሰምዓኒ” በለ። ኰይኑ ግና፡ ጸኒሑ ኣብታ ሰሙን እቲኣ ተረበሸ። እንታይ ኰን እዩ ኣጋጢምዎ፧
ዘይተሓስበ ሕቶ
ሮኣልድ፡ “ኣብ ፊንማርክ ዜገልግል ማሪዮ ዝስሙ ፈላሚ፡ 23 ኣስፋሕቲ ዘለውዋ ጉባኤ ንኽንሕግዝ፡ ላክሰልቭ ናብ እትብሃል ከተማ ኽንግዕዝ ፍቓደኛታት እንተ ዄንና፡ ዘይተሓስበ ሕቶ ሓተተና” በለ። ሮኣልድ እዚ ሕቶ እዚ ኣተሓሳሰቦ። ኣስዒቡ እውን፡ “ኣነን ኤልሳቤጥን ኣብቲ ዝያዳ ኣስፋሕቲ ዜድልዩሉ ኸባቢ ኸነገልግል ንኽእል እንተ ዄንና ሓሲብናሉ ኔርና ኢና፣ ይኹን እምበር፡ ደቅና ርእሶም ክኢሎም ካብ ቤት ምስ ወጹ ኽንከይድ ኢና እንደሊ ኔርና” ብምባል ይገልጽ። ኰይኑ ግና፡ ኣብዛ ግልልቲ ቦታ እዚኣ ኣብ ዘገልገለሉ ሒደት መዓልትታት፡ ሰባት ብዛዕባ የሆዋ ኺመሃሩ ፍቓደኛታት ከም ዚዀኑ እውን ኬስተብህል ክኢሉ እዩ። እዞም ሰባት እዚኦም፡ ሽዑ እዩ ሓገዝ ዜድልዮም ነይሩ። ሮኣልድ፡ “እታ ሕቶ ኣብ ኣእምሮይ ትመላለስ ስለ ዝነበረት፡ ከይደቀስኩ እየ ዝሓድር ነይረ” በለ። ድሕሪኡ፡ ማርዮ ንሮኣልድ ምስ ስድራ ቤቱ ናብታ ኻብ ኾልፍጁር 240 ኪ.ሜ. ርሒቓ እትርከብ ላክሰልቭ ብማኪናኡ ወሰዶ። ነታ ንእሽቶ ጉባኤ ባዕሎም ኪርእይዋ ስለ ዝደለየ ድማ እዩ ኸምኡ ገይሩ።
ኣብ ላክሰልቭ፡ ኣንድርያስ ዝስሙ ሓደ ኻብቶም ኣብታ ጉባኤ ዝነበሩ ኽልተ ሽማግለታት፡ ነቲ ኸባብን ኣዳራሽ መንግስቲ ኣምላኽን ኣርኣዮም። ኣባላት እታ ጉባኤ ጽቡቕ ገይሮም ተቐበልዎም፡ ንሮኣልድን ንኤልሳቤጥን ከኣ ነቲ ኣብቲ ኸባቢ ዚግበር ዕዮ መንግስቲ ኣምላኽ ንምድጋፍ ኢሎም ምስ ስድራ ቤቶም እንተ ግዒዞም፡ ነቲ ኽሊ ኸም ዚፈትውዎ ነገርዎም። ኣንድርያስ ፍሽኽ እናበለ፡ ንሮኣልድን ንፋብያንን ናይ ስራሕ ቃለ መጠይቕ ንኺገብሩ መሰናድዎ ኸም ዝገበረሎም ነገሮም። እቶም በጻሕቲ እንታይ ወሰኑ፧
እንታይ መረጹ፧
ፋብያን፡ “ናብዚ ቦታ እዚ ኽንግዕዝ ድሌት ኣይነበረንን” ብምባል፡ ብዛዕባ እቲ ኣብ ፈለማ እተሰምዖ ስምዒት ገሊጹ ኣሎ። ነቶም ኣባላት ጉባኤኡን መተዓብይቱን ዝነበሩ ናይ ቀረባ ኣዕሩኽቱ ገዲፉ፡ ኣብ ሓንቲ ንእሽቱ ኸተማ ኺነብር ባህ ኣይበሎን ነይሩ። ብዘይካዚ፡ ነቲ ዚወስዶ ዝነበረ ስልጠና ኤሌክትሪክ ኣይወድኦን ነይሩ። እታ ሽዑ ጓል 21 ዓመት ዝነበረት ኢሳቤል ብዛዕባ ምግዓዝ እንታይ ስምዒት ከም ዝነበራ ኽትገልጽ ምስ ተሓትተት ኣብ ዝሃበቶ ምላሽ፡ “ወትሩ ኸምኡ እየ ኽገብር ዝደሊ ነይረ” በለት። ኣስዕብ ኣቢላ ግና፡ “ብዛዕባኡ ዝያዳ ምስ ሓሰብኩሉ፡ ‘እዝስ ብሓቂ ጽቡቕ ሓሳብ ድዩ፧ ንመሓዙተይ እናፍቐን ደዀን እኸውን፧ ኣብዛ ምሾትን ተስፋታትን ኣብ ዘለዎ ቦታ እትርከብ ጉባኤና ኽጸንሕዶ ይሕሸኒ፧’ እናበልኩ እሓስብ ነበርኩ” በለት። ኤልሳቤጥከ እንታይ በለት፧ “የሆዋ ንስድራ ቤትና ሓደ መዝነት ከም ዝሃበና ዀይኑ እኳ እንተ ተሰማዓኒ፡ እቲ ኣብ ቀረባ እዋን ዘሐደስናዮ ገዛናን እቲ ኣብ ዝሓለፈ 25 ዓመት ዘጥረናዮ ኣቕሑን እውን ኣተሓሳሲቡኒ ነይሩ እዩ” በለት።
እታ ፍልይቲ ሰሙን ምስ ተወድአት፡ ሮኣልድን ስድራ ቤቱን ናብ በርገን እኳ እንተ ተመልሱ፡ ብዛዕባ እቶም 2,100 ኪ.ሜ. ርሒቓ ኣብ እትርከብ ከተማ ላክሰልቭ ዚነብሩ ኣሕዋትን ኣሓትን ካብ ምሕሳብ ግና ኣየቋረጹን። ኤልሳቤጥ፡ “ናብ የሆዋ ደጋጊመ እጽሊ ነበርኩ፣ ምስቶም ኣብኡ እተላለናዮም ፈተውትና ስእልታት ብምልእኣኽን ተመክሮታት ብምንግጋርን ድማ ርክብና ኸም ዚቕጽል ገበርኩ” በለት። ሮኣልድ፡ “እቲ ምግዓዝ ዚብልዎ ሓሳብ ንኺውሓጠለይ ግዜ ወሲዱለይ እዩ። ብዘይካዚ፡ ብሓቂ ንኽእሎ እንተ ዄንና እውን ሓሲበሉ እየ። ከመይ ጌርና ኢና ርእስና ኽንክእል፧ እናበልኩ እሓስብ ነበርኩ። ብዙሕ ሳዕ ናብ የሆዋ ጸለኹ፡ ምስ ስድራ ቤተይን ምስ ምኩራት ኣሕዋትን እውን ተመያየጥኩ” በለ። ፋብያን ከኣ፡ “ነቲ ጕዳይ በብግዜኡ ምስ ሓሰብኩሉ፡ ዘይቅበለሉ ብቑዕ ምኽንያት ከም ዘይብለይ ዝያዳ ኽንጽረለይ ጀመረ። ወትሩ ናብ የሆዋ እጽሊ ነበርኩ፡ ንኽግዕዝ ዝነበረኒ ድሌት ከኣ በብቝሩብ እናወሰኸ ኸደ” በለ። ኢሳቤልከ፧ ተዳልያ ንኽትጸንሕ ኢላ፡ ኣብ ጉባኤኣ ፈላሚት ኰይና ኸተገልግል ጀመረት። ንሽዱሽተ ኣዋርሕ ዚኣክል ፈላሚት ኰይና እናኣገልገለት፡ ኣብ ብሕታዊ መጽናዕቲ መጽሓፍ ቅዱስ ብዙሕ ግዜ ተሕልፍ ነበረት። ድሕሪኡ፡ ክትግዕዝ ከም እትኽእል ኰይኑ ተሰምዓ።
ሸቶኦም ንኺወቕዑ ስጕምትታት ወሰዱ
ኣባላት እታ ስድራ ቤት ኣብቲ ዝያዳ ኣስፋሕቲ ዜድልይሉ ቦታ ኸይዶም ንኼገልግሉ ዝነበሮም ድሌት እናወሰኸ ምስ ከደ፡ ሸቶኦም ንኺወቕዑ ስጕምትታት ወሰዱ። ሮኣልድ ብዙሕ ደሞዝ ዚረኽበሉ ዚፈትዎ ስራሕ እኳ እንተ ነበሮ፡ ንሓደ ዓመት ዚኣክል ኣቋሪጹ ንኺምለስ ፍቓድ ኪውሃቦ ሓተተ። ኣስራሒኡ ግና፡ ናይ ክፍለ ግዜ ስራሕ ንኺሰርሕ፡ ማለት ክልተ ሰሙን ሰሪሑ፡ ሽዱሽተ ሰሙን ከኣ ኬዕርፍ ሓተቶ። ሮኣልድ፡ “እቶተይ ኣዝዩ እኳ እንተ ነከየ፡ ዜዋጽእ እዩ ነይሩ” በለ።
ኤልሳቤጥ፡ “ብዓል ቤተይ ኣብ ላክሰልቭ ቤት ከነናዲ፡ ነቲ ኣብ በርገን ዚርከብ ቤትና ድማ ከነካርዮ ሓሳብ ኣቕረበለይ። ብዙሕ ግዜን ጻዕርን ዚሓትት እኳ እንተ ነበረ፡ ተዓዊትና ኢና። ድሕሪ ገለ ግዜ፡ ደቅና ናይ ክፍለ ግዜ ስራሕ ረኸቡ፡ ወጻኢታት ምግብን መጓዓዝያን ብምሽፋን ከኣ ይሕግዙና እዮም” በለት።
ኢሳቤል፡ “እታ ዝገዓዝናላ ኸተማ ንእሽቶ ስለ ዝዀነት፡ እቲ ዝያዳ በዳሂ ዀይኑኒ ዝነበረ፡ ፈላሚት ኰይነ እናኣገልገልኩ ርእሰይ ክኢለ ንኽነብር ዚሕግዘኒ ስራሕ ምርካብ እዩ ነይሩ። ሓድሓደ ግዜ፡ ስራሕ ምርካብ ዘይከኣል እዩ ዚመስል ነይሩ” በለት። ምስናይዚ ግና፡ ኣብ እተፈላለየ ቦታ ሒደት ናይ ክፍለ ግዜ ስራሕ እናሰርሐት፡ ወጻኢታታ ኽትሽፍን ክኢላ እያ። ኣብታ ቐዳመይቲ ዓመት ጥራይ ትሽዓተ ዚኸውን እተፈላለየ ናይ ክፍለ ግዜ ስራሕ ሰሪሓ እያ። ፋብያንከ እንታይ ገበረ፧ “እቲ ዝወስዶ ዝነበርኩ ትምህርቲ ኤሌክትሪክ ንኽውድእ፡ ተልመዴን ኰይነ ኽዓዪ ነበረኒ። ነዚ ኸኣ ኣብ ላክሰልቭ ኰይነ ተኸታተልክዎ። ድሕሪኡ፡ ፈተና ወሲደ ሓለፍኩ፡ ናይ ኤሌክትሪክ ሞያተኛ ብምዃን ዝዓየሉ ናይ ክፍለ ግዜ ስራሕ ከኣ ረኸብኩ” በለ።
ካልኦት ኣገልግሎቶም ዜስፍሑሉ መገድታት
ማሬላስን ሰበይቱ ኬስያን ኣብቲ ዝያዳ ኣስፋሕቲ ዜድልዩሉ ቦታ ኸይዶም ኬገልግሉ ይደልዩ ነበሩ። እቲ ሕጂ ወዲ 29 ዓመት ዝዀነ ማሬላስ፡ “እቲ ብዛዕባ ዕዮ ፈላምነት ኣብ ኣኼባ ኣውራጃ ዚቐርብ መደረታትን ቃለ መጠይቓትን ኣገልግሎተይ ዘስፍሓሉ መገድታት ንኽሓስብ ደረኸኒ” በለ። እታ ሕጂ ጓል 26 ዓመት ዝዀነት ኬስያ ግና፡ ካብ ስድራ ቤት ርሒቕካ ምግዓዝ ዚብልዎ ሓሳብ ዕንቅፋት ኰይንዋ ነበረ። “ካብቶም ዜፍቅሮም ሰባት ርሒቐ ኽግዕዝ፡ ክሓስቦ ኸለኹ ጥራይ የጨንቐኒ ነበረ” በለት። ብዘይካዚ፡ ማሬላስ ቤቶም ብትሕጃ ኣትሒዙ ንእተዓደይዎ ገንዘብ ምእንቲ ኺመልስ ምሉእ መዓልቲ ይሰርሕ ነበረ። “ለውጢ ኽንገብር የሆዋ ንኺድግፈና ደጋጊምና ናብኡ ስለ ዝጸለናን ሳላ ዝሓገዘናን፡ ክንግዕዝ ከኣልና” ድማ በለ። መጀመርታ፡ መጽሓፍ ቅዱስ ብዝያዳ ዜጽንዕሉ ግዜ መደቡ። ድሕሪኡ፡ ቤቶም ሸይጦም፡ ስራሖም ኣቋሪጾም፡ ኣብ ነሓሰ 2011 ናብታ ኣብ ሰሜናዊ ኖርወይ እትርከብ ከተማ ኣልታ ገዓዙ። ኣብኡ ኸኣ፡ ማሬላስ ተቘጻጻሪ ሕሳብ ኰይኑ እናሰርሐ፡ ኬስያ ከኣ ኣብ ድኳን እናዓየየት፡ ፈለምቲ ዀይኖም ርእሶም ክኢሎም ይነብሩ ኣለዉ።
ኣብ መፋርቕ 30ታት ዕድሚኦም ዚርከቡ ሰብ ሓዳር ዝዀኑ ክኑትን ሊስቤትን፡ እቲ ኣብቲ ዝያዳ ኣስፋሕቲ መንግስቲ ኣምላኽ ዜድልዩሉ ቦታታት ከይዶም ብዛዕባ ዜገልግሉ ኣሕዋትን ኣሓትን ዚገልጽ ኣብ መጽሓፍ ዓመት ዚወጽእ ተመክሮታት ጽልዋ ኣሕደረሎም። ሊስቤት፡ “እዚ ተመክሮታት እዚ ኣብ ወጻእ ሃገር ኬድካ ብዛዕባ ምግልጋል ከም እንሓስብ ገበረና። እንተዀነ ግና፡ ከማይ ዝኣመሰለ ተራ ሰብ ኪገብሮ ኸም ዘይክእል ኰይኑ ስለ እተሰምዓኒ ተጠራጠርኩ” በለት። ይኹን እምበር፡ ሸቶኦም ንኺወቕዑ ስጕምትታት ወሰዱ። ክኑት፡ “ገንዘብ ምእንቲ ኽንቍጥብ፡ ኣፓርታማና ሼጥና ምስ ኣደይ ክንነብር ጀመርና። ጸኒሕና ኸኣ፡ ቋንቋ ወጻኢ ናብ ዚዝረበሉ ሃገር ኬድካ ምግልጋል ዚከኣል እንተ ዀይኑ ንኽንርእዮ፡ ንሓደ ዓመት ዚኸውን ኣብ በርገን ናብ እትርከብ ቋንቋ እንግሊዝኛ ዚዝረበላ ጉባኤ ገዓዝና። ምስ ኣደ ሊስቤት ከኣ ንቕመጥ ነበርና” በለ። ክኑትን ሊስቤትን ነዊሕ ከይጸንሑ፡ ኪግዕዙ ድሉዋት ከም ዝዀኑ ተሰምዖም፣ ናብ ርሑቕ ሃገር፡ ማለት ናብ ኡጋንዳ ኸኣ ገዓዙ። ኣብ ዓመት ክልተ ወርሒ ዚኸውን ንኺሰርሑ ናብ ኖርወይ ይምለሱ እዮም። እኹል ገንዘብ ምስ ሓዙ ኸኣ ናብ ኡጋንዳ ተመሊሶም ኣብቲ ዝተረፈ ዓመት ምሉእ መዓልቲ እናሰበኹ ይነብሩ።
የሆዋ “ሰናይ ምዃኑ ጥዐሙን ርአዩን”
እዞም ወለንተኛታት ዓየይቲ እዚኦም፡ ኣብቲ ዜገልግልሉ ዘለዉ ቦታ እንታይ ውጽኢት ረኸቡ፧ ሮኣልድ፡ “ኣብዚ ግሉል ቦታ እዚ ብስድራ ቤት ኴንና ኻብቲ ኣብ በርገን እንሕልፎ ዝነበርና ዝበዝሐ ግዜ ኢና እነሕልፍ። ስድራ ቤትና ብዝያዳ ተቐራሪባ እያ። ደቅና መንፈሳዊ ዕቤት ኪገብሩ ኸለዉ ምርኣይ፡ በረኸት እዩ” በለ። ኣስዕብ ኣቢሉ እውን፡ “ሎሚ ብዛዕባ ስጋዊ ነገራት ክሳዕ ክንድቲ ኣይንጭነቕን ኢና። ከምቲ ዝሓሰብናዮ ኣይኰነን” በለ።
ኤልሳቤጥ ካልእ ቋንቋ ምምሃር ኣገዳስነት ከም ዘለዎ ተገንዘበት። ስለምንታይ፧ ክሊ ጉባኤ ላክሰልቭ፡ ነታ ሕምብርቲ ህዝቢ ሳሚ ዝዀነት ካራስዮክ እውን ዜጠቓልል እዩ። ህዝቢ ሳሚ ደቀባት ሰሜናዊ ኸባቢታት ኖርወይ፡ ስዊድን፡ ፊንላንድ፡ ከምኡውን ሩስያ እዮም። ኤልሳቤጥ ንህዝቢ ሳሚ ብቐሊሉ ምእንቲ ኽትሰብከሎም፡ ቋንቋ ሳሚ ኽትመሃር ጀመረት። ኣብዚ ግዜ እዚ፡ በዚ ቛንቋ እዚ ብመጠኑ ኽትዘራረብ ትኽእል እያ። እሞኸ ነቲ ሓድሽ ክላ ፈትያቶዶ፧ ፍሽኽ እናበለት፡ “ሽዱሽተ መጽናዕቲ መጽሓፍ ቅዱስ እመርሕ ኣሎኹ። ካብዚ ዚበልጽ እሞ ኣበይ እየ ኽረክብ ዝኽእል፧” በለት።
ኣብዚ ግዜ እዚ፡ ፈላምን ኣገልጋሊ ጉባኤን ኰይኑ ዜገልግል ዘሎ ፋብያን፡ ንሱን ኢሳቤልን ኣብታ ሓዳስ ጉባኤኦም፡ ኣብ ንጥፈታት ጉባኤ ንኺሳተፉ ምትብባዕ የድልዮም ንዝነበረ ሰለስተ መንእሰያት ከም ዝሓገዙ ገለጸ። ሕጂ ሰለስቲኦም መንእሰያት ኣብ ኣገልግሎት ብንጥፈት ይሳተፉ ኣለዉ። እቶም ክልተ ተጠሚቖም ኣብ መጋቢት 2012 ሓገዝቲ ፈለምቲ ዀይኖም ኣገልጊሎም እዮም። ሓንቲ ኻብቶም መንእሰያት ካብ ሓቂ ትርሕቕ ስለ ዝነበረት፡ ፋብያንን ኢሳቤልን ኣብ ሓቂ ንኽትመላለስ ምስ ሓገዝዋ ኣመስገነቶም። ፋብያን፡ “ሓሳባታ ምስ ገለጸትልና ብሓቂ እየ ተሓጒሰ። ንሰብ ክትሕግዝ ክንደይ ባህ ዜብል ኰን እዩ!” በለ። ኢሳቤል ከኣ፡ “ኣብዚ ዕዮ እዚ፡ ‘የሆዋ ሰናይ ምዃኑ ጥዒመን ርእየን’ እየ” በለት። (መዝ. 34:8) ኣስዒባ እውን፡ “ኣብዚ ዓዲ እዚ ምግልጋል ብሓቂ ባህ ዜብል እዩ” በለት።
ማሬላስን ኬስያን ካብቲ ናይ ቅድም ናብራኦም ዝተሓተ ግናኸ ዝያዳ በረኸት ዘለዎ ናብራ እዮም ዚነብሩ ዘለዉ። እታ ዝገዓዙላ ኣብ ኣልታ እትርከብ ጉባኤ፡ ኣብዚ ግዜ እዚ 41 ኣስፋሕቲ ኣለውዋ። ማሬላስ፡ “ምስቲ ኣብ ዝሓለፈ ዝነበርናዮ ብምንጽጻር፡ ህይወትና ኽሳዕ ክንደይ ከም እተለወጠት ክንርኢ ኸለና ብሓቂ እዩ ዜተባብዓና። ኣብዚ ዓዲ እዚ ፈለምቲ ዄንና ኸነገልግል ብምኽኣልና ንየሆዋ ነመስግኖ ኢና። ካብዚ ንላዕሊ ዕግበት ኬምጽእ ዚኽእል ዕዮ የለን” በለ። ኬስያ፡ “ኣብ የሆዋ ምሉእ ብምሉእ ክእመን ከም ዘሎኒ ተማሂረ እየ፣ ሓልዮት የሆዋ እውን ኣይተፈልየናን። ካብ ኣዝማደይ ርሒቐ ምንባረይ ነቲ ብሓንሳእ ዘሕለፍናዮ እዋን ብዝያዳ ንኸስተማቕሮ ሓጊዙኒ እዩ። ነቲ ዝገበርናዮ ውሳነ ፈጺመ ኣይጠዓሰሉን እየ” በለት።
ክኑትን ሊስቤትንከ ኣብ ኡጋንዳ እንታይ ዓይነት ናብራ የሕልፉ ኣለዉ፧ ክኑት፡ “ነቲ ሓድሽ ከባብን ባህልን ንኽንለምዶ ግዜ ወሲዱልና እዩ። ማይ፡ ኤሌክትሪክ፡ ነድሪ ኸስዐ፡ የሸግረና እኳ እንተ ዀነ፡ መጽናዕቲ መጽሓፍ ቅዱስ ከም ድላይና ኢና እንመርሕ” በለ። ሊስቤት፡ “ካብቲ እንነብረሉ ቦታ፡ መገዲ ፍርቂ ሰዓት ዚኸውን ርሕቐት ዘለዎ፡ ብስራት መንግስቲ ኣምላኽ ዘይተሰብከሉ ኽልታት ኣሎ። ናብኡ ኽንከይድ ከለና፡ ሰባት መጽሓፍ ቅዱስ እናንበቡ እዮም ዚጸንሑና፡ ክንምህሮም ከኣ ይሓቱና። ነዞም ትሑታት ውልቀ ሰባት እዚኦም መልእኽቲ መጽሓፍ ቅዱስ ክንምህሮም ከለና ዚስምዓና ሓጐስ መወዳድርቲ የብሉን!” በለት።
እቲ ኣብ ሰማይ ዘሎ መራሒና ክርስቶስ የሱስ፡ እቲ ኣብ ምድሪ ዝጀመሮ ዕዮ ስብከት፡ ኣብዚ ግዜ እዚ ኣብ ዝያዳ ኽልታት ተዘርጊሑ ኺርእዮ ኸሎስ፡ ኣየ ኽንደይ ኰን እዩ ዚሕጐስ! እወ፡ ኵሎም ህዝቢ ኣምላኽ፡ ነቲ የሱስ “ካብ ኵሎም ኣህዛብ . . . ደቀ መዛሙርቲ ግበሩ” ብምባል ዝሃበና ትእዛዝ ብፍታው ኪፍጽምዎ ኸለዉ የሐጕሶም እዩ።—ማቴ. 28:19, 20።
ኾልፍጁር


c: text/html

text:
ትርጕም ዘለዎ ህይወት ንምንባር ኣብነት የሱስ ንስዓብ
“ከምቲ ንሱ [የሱስ] እተመላለሶ ገይሩ ኺመላለስ ግዴታ ኣለዎ።”
ከምቲ ኣብ ዝሓለፈት ዓንቀጽ ዝረኣናዮ፡ የሱስ ትርጕም ዘለዎ ህይወት እዩ ነይርዎ። ስለዚ፡ ህይወትና ትርጕም ኪህልዋ እንተ ዀይኑ፡ ኣብነቱ ኽንስዕብን ምኽሩ ኽንሰምዕን ኣሎና።
ከምቲ ኣብ ላዕሊ ዘሎ ጥቕሲ ዚሕብሮ፡ የሆዋ ኸምኡ ኽንገብር እዩ ዜተባብዓና። ከምቲ የሱስ እተመላለሶ ጌርና ምምልላስ፡ ብዘሎ መገዲ ህይወትና ኣብነቱን ትምህርትታቱን ኣብ ምስዓብ ከም ዜተኵር ምግባር የጠቓልል። ከምኡ እንተ ጌርና፡ ስምረት ኣምላኽ ንረክብ፡ ትርጕም ዘለዎ ህይወት እውን ይህልወና።
ትምህርቲ የሱስ፡ ከምቲ እተመላለሶ ጌርና ኽንመላለስ ዜኽእለና ስርዓታት የጠቓልል። ሓያሎ ኻብዚ ስርዓታት እዚ ኣብቲ ኣብ ከረን ዝሃቦ ውሩይ ስብከት ይርከብ። ገለ ኻብቲ ስርዓታት እትን ከመይ ጌርና ኣብ ህይወትና ኸነውዕሎ ኸም እንኽእልን እስከ ንርአ።
ስርዓት፦ “መንፈሳውነት ዚሃርፉ፡ . . . ሕጉሳት እዮም።”
—ማቴዎስ 5:3።
እዚ ስርዓት እዚ፡ ህይወት ትርጕም ንኺህልዋ ዚገብሮ ኣበርክቶ፦
የሱስ፡ ሰባት ብተፈጥሮኦም መንፈሳውነት ኪሃርፉ ኸም ዚግብኦም እዩ ሓቢሩ። ነዚ ዚስዕብ ሕቶታት መልሲ ኽንረኽበሉ ሃረር ንብል ኢና፦ ስለምንታይ ኢና ተፈጢርና፧ ኣብ ምድሪ መከራ በዚሑ ዘሎ ስለምንታይ እዩ፧ ኣምላኽ ብዛዕባና ብሓቂዶ ይግደስ እዩ፧ ድሕሪ ሞት ህይወት ኣሎዶ፧ ህይወትና ትርጕም ንኺህልዋ፡ መልሲ እዘን ሕቶታት እዚአን ክንፈልጥ ኣሎና። የሱስ ነዘን ሕቶታት እዚአን መልሲ ኺህበና ዚኽእል ሓደ ዜተኣማምን ምንጪ ኸም ዘሎ ይፈልጥ ነይሩ እዩ፣ እቲ ምንጪ እቲ ኸኣ ቃል ኣምላኽ እዩ። ስለዚ፡ የሱስ ናብ ኣቦኡ ኣብ ዝጸለዮ ጸሎት፡ “ቃልካ ሓቂ እዩ” በለ። (ዮሃንስ 17:17) ቃል ኣምላኽ ንህርፋን መንፈሳውነትና ኼማልኣልና ይኽእል ድዩ፧
ናይ ሓቂ ተመክሮ፦
ኢሳ ናይ ሓደ ህቡብ ባንድ ቀንዲ ደራፊ ስለ ዝነበረ፡ ኰዀብ ናብ ምዃን የምርሕ ነበረ። ኰይኑ ግና፡ ሓደ ነገር ከም ዝጐደሎ ይስምዖ ነበረ። “ኣብቲ ባንድ ምዃነይ ባህ ይብለኒ እኳ እንተ ነበረ፡ ኣብ ህይወተይ ዝያዳ ትርጕም እደሊ ነበርኩ” በለ። ጸኒሑ ኸኣ፡ ምስ ሓደ ናይ የሆዋ ምስክር ተራኸበ። ኢሳ ብዛዕባ እቲ ሽዑ ዝዀነ ነገር ኪገልጽ ከሎ፡ “ብሕቶታት ልቡ ኣጥፋእኩሉ። እቲ ዚውሓጠልካ ቕዱስ ጽሑፋዊ መልስታቱ ስለ ዘስተንከረኒ ግና፡ ምስኡ ሓቢረ መጽሓፍ ቅዱስ ከጽንዕ ተሰማማዕኩ” በለ። እቲ ኢሳ ኻብ መጽናዕቲ መጽሓፍ ቅዱስ እተማህሮ ነገር ልቡ ተንከዮ፡ ህይወቱ ንየሆዋ ንኺውፊ ድማ ደረኾ። “ቀደም፡ ኵሉ ሳዕ ኣብ ሽግርን ሓደጋን እናኣቶኹ እየ ዝወጽእ ነይረ። ሕጂ ግና ኣብ ህይወተይ ናይ ሓቂ ዕላማ ኣሎኒ” * በለ።
ስርዓት፦ “መሓርቲ . . . ሕጉሳት እዮም።”
—ማቴዎስ 5:7።
እዚ ስርዓት እዚ፡ ህይወት ትርጕም ንኺህልዋ ዚገብሮ ኣበርክቶ፦
ምሕረት ኪብሃል ከሎ፡ ንሰባት ምርሕራሕ፡ ምልዋህ፡ ምሕላይ የጠቓልል። የሱስ ነቶም እተሸገሩ ምሕረት ይገብረሎም ነበረ። ብርሕራሐ ተደሪኹ፡ ብተበግሶኡ ንሰባት ካብ መከራኦም የናግፎም ነበረ። (ማቴዎስ 14:14፣ 20:30-34) ንሕና እውን መሓርቲ ብምዃን ንየሱስ ምስ እንመስሎ፡ ንህይወትና ትርጕም ኢና እንውስኸላ፣ ከመይሲ፡ እቶም ንኻልኦት ምሕረት ዚገብሩ፡ ሓጐስ ይረኽቡ እዮም። (ግብሪ ሃዋርያት 20:35) ንኻልኦት ብቓልናን ብግብርናን ብምልዋህ፡ ምሕረት ክንገብረሎም ንኽእል ኢና፣ እዚ ድማ ነቶም ሓገዝና ዚደልዩ እፎይታ የምጽኣሎም እዩ። ምሕረት ምግባር ብሓቂዶ ንጥዕናና የመሓይሾ እዩ፧
ናይ ሓቂ ተመክሮ፦
ማሪያን ሰብኣያ ካርሎስን መሓርቲ ብምዃኖም ኣብነታውያን እዮም። ኣቦ ማሪያ ሰበይቱ ሞይታቶ እያ፣ ኣብ ቀረባ ግዜ ድማ ካብ ዓራቱ እኳ ኺትንስእ ኣይክእልን እዩ። ማሪያን ካርሎስን ናብ ቤቶም ወሲዶም፡ ዜድልዮ ዘበለ ዅሉ የማልኡሉ ኣለዉ። ብዙሕ ለይቲ ድቃስ ስኢኖም እዮም፣ ሽኮሩ ምስ ወረደ ድማ ተጓይዮም ናብ ሆስፒታል ወሲዶምዎ እዮም። ሓድሓደ ግዜ፡ ኣመና ኸም ዚደኽሙ ኣይክሕዱን እዮም። ግናኸ፡ ንኣቦ ማሪያ ዜድልዮ ኽንክን ይገብሩሉ ብምህላዎም፡ ከምቲ የሱስ ዝበሎ ሕጉሳት እዮም።
ስርዓት፦ “ገበርቲ ሰላም . . . ሕጉሳት እዮም።”
—ማቴዎስ 5:9።
እዚ ስርዓት እዚ፡ ህይወት ትርጕም ንኺህልዋ ዚገብሮ ኣበርክቶ፦
ገባር ሰላም ምዃን ንህይወትና ትርጕም ዚውስኸላ ብኸመይ እዩ፧ ቅድም ቀዳድም፡ ምስቶም ኣብ ከባቢና ዘለዉ ሰባት ዝሓሸ ርክብ ይህልወና። ነቲ፡ “ዚከኣል እንተ ዀይኑስ፡ ብወገንኩም፡ ምስ ኵሉ ሰብ ብሰላም ንበሩ” ዚብል መጽሓፍ ቅዱሳዊ ምኽሪ ኣብ ግብሪ እንተ ኣውዓልናዮ ጽቡቕ እዩ። (ሮሜ 12:18) “ኵሉ ሰብ” ተባሂሉ ዘሎ፡ ንኣባላት ስድራ ቤትን ከም ናትና እምነት ንዘይብሎም ካልኦትን እውን የጠቓልል እዩ። ምስ “ኵሉ ሰብ” ብሰላም ምንባር፡ ብሓቂዶ ንህይወትና ትርጕም ይውስኸላ እዩ፧
ናይ ሓቂ ተመክሮ፦
ናይር ዝስማ ሰበይቲ ዘሕለፈቶ ተመክሮ እስከ ንርአ። ንሓያሎ ዓመታት፡ ብሕልፊ ምስ ስድራ ቤታ ብሰላም ከይትነብር እተፈታተና ብዙሕ ጸቕጥታት ኣጋጢሙዋ እዩ። ዳርጋ 15 ዓመት ይገብር ሰብኣያ ሓዲግዋ ምስ ከደ፡ ንደቃ በይና እያ ተዕብዮም ዘላ። ሓደ ወዳ ውሉፍ ሓሽሽ ኰይኑ ነበረ፣ ብዙሕ ሳዕ ድማ ካብ ቍጽጽር ወጻኢ ዀይኑ ንዓኣን ንጓላን የፈራርሀን ነበረ። ናይር፡ እቲ ኻብ መጽሓፍ ቅዱስ እተማህረቶ ኣብ ፈታኒ ዅነታት እውን ከይተረፈ ገባሪት ሰላም ክትከውን ብርታዐ ኸም ዝሃባ እያ እትኣምን። ብዛዕባ ዝዀነ ይኹን ነገር ከይትከራኸር ወይ ከይትብኣስ ጻዕሪ ትገብር እያ። ንኻልኦት ክትልውሃሎምን ክትድንግጸሎምን ክትርድኣሎምን እያ እትጽዕር። (ኤፌሶን 4:31, 32) ገባሪት ሰላም ክትከውን ምኽኣላ፡ ምስ ኣባላት ስድራ ቤታን ምስ ካልኦትን ዝሓሸ ርክብ ኪህልዋ ኸም ዘኽኣላ ትኣምን እያ።
ንመጻኢ ኣብ ግምት ምእታው
ንጥበባዊ ምኽሪ የሱስ እንተ ስዒብና፡ ኣብ ህይወትና ሓጐስን ዕግበትን ንረክብ ኢና። ናይ ሓቂ ትርጕም ዘለዎ ህይወት ንምርካብ ግና፡ ኣብ መጻኢ እንታይ ከም ዚጽበየና ኽንፈልጥ ኣሎና። ከመይሲ፡ ኣብ መወዳእታኡ እርጋንን ሕማምን ሞትን እንተ ዘይኰይኑ፡ ካልእ ተስፋ ኸም ዘይብልና እንተ ፈሊጥና፡ ህይወት ክሳዕ ክንደይ እዩ ትርጕም ኪህልዋ ዚኽእል፧ ግናኸ፡ ኣብዛ ዓለም እዚኣ ሕጂ ኸምኡ እዩ ዜጋጥም ዘሎ።
ይኹን እምበር፡ ኣብዚ መዳይ እዚ፡ ሓደ ብስራት ኣሎ። የሆዋ ንዅሎም እቶም ‘ከምቲ የሱስ እተመላለሶ ኺመላለሱ’ ዚጽዕሩ ብዙሕ በረኸት ዓቚሩሎም ኣሎ። ኣብ ቀረባ እዋን፡ ጽድቂ ዚነብረላ ሓዳስ ዓለም ከም ዜምጽእ፡ ኣብኣ ኸኣ እሙናት ደቂ ሰብ ከምቲ የሆዋ ዝዓለሞ ንዘለኣለም ብፍጹም ጥዕና ኸም ዚነብሩ ቓል ኣትዩ ኣሎ። ቃሉ ኸምዚ ይብለና፦ “እንሆ፡ ድንኳን ኣምላኽ ምስ ሰብ፡ ንሱ እውን ምሳታቶም ኪነብር እዩ፣ ንሳቶም ከኣ ህዝቡ ኪዀኑ እዮም። ኣምላኽ ባዕሉ እውን ምሳታቶም ኪኸውን እዩ። ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ። እቲ ቐዳማይ ሓሊፉ እዩ።”—ራእይ 21:3, 4።
እታ ኣብታ ቐዳመይቲ እዛ ተኸታታሊት ዓንቀጽ እተጠቐሰት 84 ዓመት ዝዕድሚኣ ማሪያ፡ ነቲ እዘን ቃላት እዚአን ዚፍጸማሉ እዋን ንምርኣይ ተስፋ ስለ ዘለዋ ሕጉስቲ እያ። ንስኻኸ ብዛዕባ እታ ኣብ ትሕቲ መንግስቲ ኣምላኽ እትርከብ “ናይ ሓቂ ህይወት” ክትፈልጥ ትደሊዶ፧ (1 ጢሞቴዎስ 6:19) ትደሊ እንተ ዄንካ፡ ኣብ ከባቢኻ ንዚርከቡ ናይ የሆዋ መሰኻኽር ሕተቶም፡ ወይ ናብ ኣሕተምቲ እዛ መጽሔት እዚኣ ጽሓፍ። *
^ စာပိုဒ်၊ 8 ^ စာပိုဒ်၊ 18 ንታሪኽ ኢሳ ኣብታ “መጽሓፍ ቅዱስ፡ ህይወት ሰባት ይቕይር—ሕማቕ ጠባይ ከም ዝነበረኒ ተገንዘብኩ” ዘርእስታ ዓንቀጽ ከተንብቦ ትኽእል ኢኻ።
እታ ብናይ የሆዋ መሰኻኽር እተሓትመት መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ንብዙሓት ሰባት፡ ቅዱሳት ጽሑፋት በብኣርእስቲ ንኼጽንዑ ትሕግዞም ኣላ።

robotstxt: allowed

filter: keep


text:
ነህምያ (2)
ከምቲ ኩሉ ግዜ ደጋጊምና ንብሎ ኣቲ ዝዓበየ መመርሒ ህይወትናን ኣገልግሎትናን ናብራና እቲ እንኰ መንፈስ ኣምላኽ ዝነፈሶ ቃል ኣኣምላኽ እዩ። ክንዮ ዝተጻሕፈ ክንከይድ ኣይንኽእልን ኢና። ሓለፋ እቲ ንሱ ዝህበና ተመክሮ ድማ ፈጺሙ ክህልዎና ኣይካኣልን እዩ። ክንዮ እቶም ኣብ መጽሓፍ ቁዱስ ዝተጻሕፈ ንላዕሊ ኣብነት ክዀኑና ዝኽእሉ ኣገልገልቲ የለዉን። ስለዚ ነቲ ኣብኡ ተጻሒፉ ዘሎ ጹሑፋት ብፍላይ ድማ ነቶም ናይ እምነት ኣቦታት እሞ ድማ ብደመና ምስክር ዝኸቦቡና ሰባት ከንቕልበሎም ይግባኣና።
ኣብ ዝሓለፈ ግዚያት ብዛዕባ ነህምያ ዝምልከት ገለ ነጥብታት ራኢና ኔርና። ብፍላይ ስለሰተ ኣዚዩ ደስ ዘብል ባህሪ ናይ ነህምያ ሪኢና ኔርና፣ ንምዝኽካር ክጠቕመና ድማ ነህምያ ብዛዕባ እቶም ኣብ ከቢድ ጸገምን ድኻምን ዝነበሩ ኣሕዋቱ ዝነበሮ ጾር ከቢድ ካብ ምንባሩ ዝተላዕለ ብዛዕብኦም ምሕታት ከም ዘየቓረጸ፣ ንሕና ድማ ብዛዕባ ኣሕዋትና ግዲ ክብለና ከም ዝግባእ ርኢና ኔርና። ካልእ ድማ ነህምያ ኣብ ዕዮ ዘይህወኽ ንነገራት ብርዝነትን ብህድሃትን ዝዓይ ዝነበረ፣ ንዘነበሮ ራእይ መዓስን ብኸመይን ኣብ መዓላ ዘውዕል ሰብኣይ ከምዝነበረ ሪኢና። ንሕና ድማ ታህዋኽ ካብ ህይወትና ኣሊና ብህድኣት ክንጐዓዝ ከም ዝግብኣና ርኢና። ኣቲ ሳልሳይ ድማ ነህምያ ኣብ ዕዮ ንባዕሉ ተሳቲፉ ንኻልኦት ሓላፍነት ዝህብ ሰብ ምኻኑ ሪኢና። መሪሒነት ንኻልኦት ኣሚንካ ሓልፋነት ምሃብ እምበር ኣብ ልዕሊኣኦም ምጉይታት ከም ዘይኰነ ድማ ተገንዚብና። ሕጂ ድማ ገለ ነጥብታት ክንራኢ ኢና። ኣምላኽ ከነስተውዕል ጸጋን ሓይሉን ይሃበና።
1 ብባጫ ጸላኢ ዘይስንብድ ኣገልጋሊ
ነህምያ ንዕዮ ኣብ ዝተበገሰሉ እዋን ካብ ደገን ካብ ውሽጥን ተጻበኦታት ገጢምዎ እዩ። እዚ ድማ ኣብ ኣገልግሎት ከጋጥም ዘለዎ ባህርያዊ ነገር እዩ። ኣብ መንፈሳዊ ንጥፈታትና ዝዀነ ዓይነት ተጻቦኦታት ዘይብሉ እንተ ዀይኑ ኣዚና ክንፈርሕ ይግባኣና። ነህምያ ኣብ ዕዮ እቲ ናይ መጀመርያ ዝገጠሞ ፈተና ናይ ምንሻው ባጫ እዩ። ምንልባት ከነንቦቦ ቀሊልል ይመስል እምበር ክሳብ ክንደይ ስነ ኣእምራዊ ምንዋጽ ከም ዝነበር ካብቲ ጹሑፍ ክንግምቶ ኣይጸግመናን እዩ። እቲ ዝበልዎ ቃል ከምዚ ዝስዕብ እዩ ኔሩ “ኮነ ድማ፡ ሳንባላጥ፡ ንሕና ነቲ መካበብያ ኸም ዝነደቕናዮ ምስ ሰምዔ፡ ተቖጥዔን ኣዝዩ ኾረየን እሞ ንኣይሁድ ኣላገጸሎም። 2- ኣብ ቅድሚ ኣሕዋቱን ሰራዊት ሰማርያን ከአ ከምዚ ኢሉ ተዛረበ፡ እዞም ድኹማት ኣይሁድ እንታይ ይገብሩ ኣለው፡ ስቕ ኢልናዶ ንሕደጎም፡ ኪስውኡዶ እዮም፡ ብሓደ መዓልቲዶኸ ይውድእዎ፡ ነቲ ብሓዊ ነዲዱ ትሕቲ ኹምራታት ሓመድ ዘሎ ኣእማን የሕውይዎዶ፡ 3- ጦብያ እቶ ኣሞናዊ ድማ ኣብ ጥቕኡ ነበረ፡ ንሱ ኸአ፡ እንተ ዚሰርሕዎ እኳ፡ እቲ በእማን ዝነደቕዎ መካበብያ ሓንቲ ወኻርያ እንተ ደየበቶ፡ ኪፈርስ እዩ፡ በለ።”
እስከ ንሕሰብ ሰባት ከላገጹልና ክንዕቑና ኸለዉ ዝስማዓን ስሚዒት እንታይ እዩ። ብዙሕ ግዜ ከምዚ ዝዓይነቱ ኣደራዕ ምስ በጻሓና ዕዮና ሓዲግና ዝኸድናሉ እዋን ኣሎ እዩ። ነህምያ ኣዚ ከምዚ ዝዓይነቱ ወረ ምስ መጸ ንዘረብኦም ብዘረባ ክምልሰሎም ኣይደለይን። ምስኦም ንንምሙጋት ሰዓቱ ኣይጥፈኣን። ብኣንጻሩ ጉዳዩ ኩሉ ንኣምላኽ የሕሊፉ እዩ ሂቢ ነዚ ድማ እዩ ከምዚ ክብል ዝጸለየ “ዎ ኣምላኽና፡ ስማዕ ተናዒቕና ኢና እሞ፡ ልግጫኦም ናብ ርእሶም ምለሰሎም። ንብዝበዛ ቅድሚ እቶም ነዳቖ ኣኾርዮምኻ እዮም እሞ፡ ክፍኣቶም ከአ ኣይትሕብኣሎም፡ ሓጢኣቶም ድማ ካብ ቅድሜኻ ኣይትደምስስ።” ካብቲ ሓደ ኣብ ህይወትና ክንልመማዶ እሞ ድማ ኣምላኽ ጸጋ ከብ ዝሓልና ክንልምኖ ዝግብኣና ጉዳይና ምስቶም ተጻረርትና ዝይኰነ የሕሊፍና ንኣምላኽ ክንህብ ሓይሊ ክዀነና ምጽላይ እዩ።
ጸላኢ ሰይጣን ኣብ ህይወትና ንምስንኻል ሰባት እዩ ዝጥቀም፣ እንሓሳብ ጹቡቕ ክንከይድ ንጸንሕ እሞ ነቲ ንገብሮ ዘሎና ዕዮ ኣምላኽ ናእዳ ምስ እንስእነሉ ብኣንጻሩ ተጻባእቲ ምስ ኣሸበሩና፣ እቲ ዝትዋህበና ተስፋ ኣምላኽ ንርስዖ ሹዑ ወይ ኣብ ምጉት ወይ ድማ ዕዮና ደው ኣቢልና ንሕና ድማ ተመሊስና ነቶም ዕዮ ኣምላኽ ዝዓዩ ሰባት መባኹርቲ ንኸውን። ሃዋርያ ጳውሎስ ብዛዕባ ገለ ኣንስቲ ንጢሞጢዎስ ክዛረቦ ከሎ “ብልዕልዚውን ቤተ ቤት እናዞራ ምብኳር ዕዮ እየን ዚምህራ፡ ዘይግባእ እናተዛረባውን መብዛሕቲ ኣፍን ወልፋሳትን ይዀና እምበር፡ ምብኳር ዕዮ ጥራይ ኣይኰናን።” 1ጢሞ 5፣13 ብፍላይ እታ ምብካር ዕዮ ትብል ቃል ነቕልበላ። ኩሉ ግዜ ነቶም ዕዮና ከብክሩ ብዝተፈላለየ ምኽንያት ናብ ህይወትና ዝመጹ ሰባት ቦታን ዕድልን ክንህቦም ኣይግብኣናን ከመይሲ ዕላምኦም እንተ ብቐጥታ ወይ ተዘዋዋሪ ካብቲ ዕዮ ዕላማ ኣምላኽ ንምፍላይ እዩ።
ሎሚ ንዕዮና ዘብኩሩ ዘናውጹና ኣብ ዕዮ ዘሐሉሉና ሰባት ከም እኒ ሳንባላጥን ቡጾትን ጥራይ ኰይኰኑ ይኽእሉ እዮም። ምናልባት ሃዋህ ኢኮንዮሚያው ጉዳይና ስራሕና ወዘተረፍ ክንጠቅስ ንኽእል ኢና ተጸባኣታቶም ብምዕባይ ከምቲ ላግጺ ናይ ሰባት ንልብናን ኣእምሮናን ከናውጹ ይክእሉ እዮም ግና ወትሩ ጸሎትና ናብ ኣምላኽ ክኸን እምበር ንዖም ንፍታሕ ምስኣቶም ኣብ ሓደ ጠረጴዛ ኰፍ ኢልና ክንደራደር ግዜና ኣይነሕልፍ።
ሰባት ንእንገብሮ ዕዮ ኣምላኽ ክብሪ ክኸልእዎ ይኽእሉ እዮም። ከም ምንም እውን ክቖጽሩና ይኽእሉ እዩም። እቲ ዓስቢ ዝህብ ግና ኣምላኽ እምበር ሰብ ከም ዘይኰነ ክንፈልጥ ይግባኣና። ኣነ እዚ ኹሉ እናገበርኩ እናዓየኹ እዚ ክፍደ ክንብል የብልናን ከመይሲ እንገብሮ ዘበለ ኹሉ ንኽብሪ ኣኣምላኽ ብክርስቶስ እየሱስ ግበርዎ ኢና ተባሂልና በቶም ሰይጣን ኣብ ጉዕዞና ዘላዕሎም ከም ሰንበላጡን ሰዓብቱን መሰልቱ ኣይንደናገር። ንሶም ይበሉ የላግጹ ድላዮም ይገብሩ ንሕና ግና በቲ ኣምላኽ ዝሃበና ጸጋ ኣምላኽ ሕነ ክፈዲ እናተጸበና ዕዮና ኣይነቃርጽ። ነዚ እዩ ሃዋርያ ጳውሎስ “ንኣርኪጶስ ድማ፡ ነታ ብጐይታ እተቐበልካያ ኣገልግሎት ንምፍጻማ ተጠንቀቕ፡ በልዎ። ኢሉ ነቲ ባርያ ኣምላኽ ዝመዓዶ። ምናልባት እዚ ሓው ብዝተፈላልየ ተስፋ ዘቑርጽ ምኽንያታት ነቲ ኣገልግሎቱ ክሓድገ ደልዩ ክኸን ይክእል እዩ ሃዋርያ ጳውሎስ ግና ኣይፋል ይብሎ ኣሎ። ኣምላኽ ይደግፈና
ብዙሑ ግዜ ሰባት ብዘይከውን ወረን ጸለመን ካብ ዘሎናዮ ጽፍሒ ኣገልግሎት ክኣልዩና ይጋደሉ እዮም። ንኣብነት ንነህምያ ኣብ ዕዮ ተጸሚዱ ከሎ። ካብ ንጉስ ክሲ ከምጻሉ ዝኽእል ወረ ከይተረፈ ዘርእየሙሉ እዮም። ነህምያ ግና በቲ ኣንጻሩ ዝተላዕለ ወረ ተበሳጩዩ ወይ ተሰናቢዱ ነቲ ዕዮ ኣይሓደጐን። ሎሚ ኣብ ዕዮ ኣምላኽ ተጸሚድና ክሳብ ዘሎና እዋን ንስምና ዘጸልምን ዘኽፍእን ወረ ኣእዛና ክንሰምዕ ናይ ግድን እዩ። ብዙሕ ግዜ ካበይ ጀሚሩኩም ነዚ ከምዚ ዝዓይነቱ መንፈስ ክንገጥመሉ ብዙሕ ኢና ህርድግ ንብል ግና ግቡእ ኣይኰነን። ምኽንያቱ ኩሉ ግዜ ኣብ ጸልማት ዝሕባእ ኣጀንዳ የሎን ኣብ ግዜኡ ኣብ ብርሃን ክወጽእ ኣዩ። ስራሕ ኣምላኽ ብቕንዕናን ብጹሩይ ልብን ብእምነትን ብልግሚ ዘይብላ ፍቕሪ ካብ ዝዓየና ሰባት ኣንጻርና ዝውርውርዎ ሕማቕ ወረ ብዘየገድስ ኣብቲ ሒዝናዮ ዘሎና ዕዮ ኣምላኽ ከይተሓለልና ክንጸንዕ ይግባኣና።
ሃዋርያ ጳሎስ ብብዙሕ ሕማቕ ወረ እኳ እንተወረየሉ ክነሱ ኣእዳው ግና ኣብ ዕዮ ኣምላኽ ካብ ምጽናዕ ንድሕሪት ኣይተመልሰን። ነህምያ በቶም ምስኡ ቀረብኡ ከይተረፈ ተፈቲኑ እዩ ግና ንኹሉ ብሓንቲ ቓል ከምዚ ኽብል ደምድሚኦ “ኣብኣ ኸምዚ ዚብል እተጻሕፈ ነበረ፡ ንስኻን ኣይሁድን ክትሽፍቱ ትሓስቡ ኸም ዘለኹም፡ እዚ ዘረባ እዚ ኣብ ኣህዛብ ተሰሚዑ ኣሎ፡ ጋሽሙ ኸአ ይብሎ ኣሎ። ምእንቲ እዚ ድማ መከባብያ ከም ዝደሌኻውን፡ ይብሀል ኣሎ። 7- ድማ ኣብ ዮርሳሌም ብዛዕባኻ፡ ኣብ ይሁዳ ንጉስ ኣሎ፡ ኢሎም ዚእውጁ ነብያት ኣቕምካ። ሕጂ ድማ እዚ ነገር እዚ ኣብ ንጉስ ኪስማዕ እዩ እሞ፡ ሕጂ ንዓ፡ ብሓንሳእ ዃንና ንማኻኸር። 8- ሽዑ ኣነ፡ ካብ ልብኻ ዘንቃሕካዮ እዩ እምበር፡ እዚ ንገር እዚ ኸምዚ ንስኻ እትዛረቦ ኣይኮነን፡ ኢለ ለአኽኩሉ። 9- ከመይሲ እቲ ዕዮ ከይዕየ ኣእዳዎም ኪድኽማ እየን እሞ፡ ነቲ ዕዮ ኺሐድግዎ እዮም፡ እናበሉ ኹላቶም ኬስምብዱና ደልዮም እዮም። ሕጂ ኸአ፡ ዎ ኣምላኽ፡ ንስኻ ኣእዳወይ ኣጽንዕ።” ኣምላኽ ኣዳውና ንዕዩ የበርትዕ።
2 ነህምያ ኣብ ልዕሊ ህዝቢ ዘይጐይትት መራሒ
ካብቲ ሓደ ባህ ዘብል ናይ ነህምያ ባህሪ መንፈስ ኣገልጋሊ ዝንበሮ ንኽብርንን ዝናን ኢሉ ዘይቀዳደም ባርያ ኣምላኽ እዩ። ጐይታና የሱስ ክርስቶስ ኣብዛ ምድሪ ዝመጸ ከገልግል እምበር ክግልገል ኣይነበረን ነዚ ድማ ብግብሪ ኣረጋጊጾ እዩ። ጻዊዒትና ድማ ከነገልግል እምበር ክንግለገል ወይ ክንጐይተት ኣይኰናን። እዚ ኣብዚ ዘመን እዚ ነርእዮ ዘሎና መንፈስ ግና ዳርጋ ብኣንጻሩ እዩ ተበልኩ ዘጋነንኩ ኣይመለንን። ብርግጽ ኣገልጋሊ ኣምላኽ ወይ ኣብ ኣገልግሎት ዘሎ ከም ቃል ኣምላኽ ዝብሎ ዕጽፊ ክብሪ ይግብኦ ኣዩ። እቲ ዝገርም ሃዋርያትን ነብያትን ኣቦታትን ዘርኣዩና ግሩም ኣርኣያ እንተ ኣሎ ንኻልኦን ንምግልጋል ጻዓትን መንፈስን እዩ። ነህምያ ድማ ነዚ መንፈስ እዩ ኔሩዎ።
ነህምያ ኣብ ቤት ንጉስ ዝነበሮ መዝነት ቀሊል ኣይነበረን። ነቲ ዝነበሮ ሓለፋታት ኩሉ ሓዲጉ እዩ ካብ ኣምላኽ ራኢይ ተቐቢሉ ንዕላማ ኣምላኽ ከፈጽም ብመስዋእትነትን ቆራጽነትን ተበጊሱ። ዝተቐበሎ ራኢይ ኣብ ከቢድ ናይ ህይወት ፈተና ኣእትይዎ እዩ። ግና ኣነ እኰ ከምዚ ዝገበርኩ እየ እናበለ ኣብ ልዕሊ እቲ ነቲ ራእይ ክፍጸም ዘበገሶ ህዝቢ ኣይተጐይተተን። ብዛዕባኡ ክዛረብ ኣይንሰምዖን። ናይ ሎሚ ጸገምና ልዕሊ እቲ ንገብሮ ስምና ስለ ዝወጽእ እዩ። ከም ኣገልጋሊ ሓለፋና ካብ ኣምላኽ እምበር ካብ ሰባት ክኸውን ኣይግባኣን። ዘይግባኣና ክነሰ ስለ ዘይኰነስ እንታይ ድኣ እቲ ዝበለጸ ዓስቢ ካብ ኣምላኽ ስለ ዝመጽእ እዩ። ብዛዕባ ክብርናን መሰልናን ክንጭነቕ ጉቡእ ኣይኰነን። ኣምላኽ ኣዚዩ በዚ መንፈስ እዚ ይደግፈና።
ኣገልጋሊ ስለ ዝኰንካ ጥራይ ከምቲ ካልኦት ኣብ ዘመና ዝገብርዎ ዘለዉ መንበር ወሪቂ ዝፋን ኣይድልየካን እዩ። ንምእመን ኣዚዮም ዘኽብዱ ኣገልገልቲ ኣብ ዘመና እናሰሰኑን እናበዝሑን ይኸዱ ኣለዉ። ነህምያ ግና ከምዚ ኣይነበረን ነዚ ድማ እዩ። ኣብ መንጐ እቲ ህዝቢ ብዛዕባ ኢኮንሚያዊ ነውጺ ምስ ተላዕለ። እቶም ሰብ ገንዘብ ኣብ ልዕሊ እቶም ዘይብሎም ምስ ዓመጹ ነህምያ ድሕሪ ነቲ ጸገም ምፍትሑ ዝተዛረቦ ዘረባ ኣሎ “እቶም ቅድመይ ዝነበሩ ሹማምቲ ነቲ ህዝቢ የኽብዱሉ ነበሩ። ካባታቶም እንጌራን ወይንን ደሓር ከአ ኣርብዓ ሚትቃል ብሩር ይወስዱ ነብሩ። እቶም ገላውኦም ድማ ኣብ ልዕሊ እቲ ህዝቢ ሰልጢኖም ነበሩ። ኣነ ግና፡ ንእግዚኣብሄር ስለ ዝፈራህኩ፡ ከምኡ ኣይገበርኩን። ኣብቲ ዕዮ እቲ መካበብያ ኸአ ኤዔሪ ነበርኩ። ግራትውን ኣይተሻየጥናን እሞ ኩሎም እቶም ገላዎይ ድማ ኣብኡ ኣብቲ ዕዮ ተአኪቦም ነበሩ። 17- ብዘይ እቶም ካብቲ ኸባቢና ዝመጹና ኣህዛብ፡ ካብ ኣይሁድን ሓላቑን ሚእትን ሓምሳን ሰብ ኣብ መአሰይ ይምገቡ ነበሩ። 18- ንሓንቲ መዓልቲ ዚዳሎ ድማ ሓደ ብዕራይን ሹድሽተ ስቡሓት ኣባጊዕን እዩ፡ ንኣይ ከአ ካብ ኣዕዋፍ ይዳለውለይ ነበረ፡ በብዓሰርተ መዓልቲ ድማ ኣዝዩ ብዙሕ ወይኒ ነበረ። ምስናይ እዚ ግና ነዚ ህዝቢ እዚ እቲ ዕዮ ኺቢድዎ ነበረ እሞ፡ እቲ ንሽመተይ እተገብኣኒ ምግቢ እኳ ሀቡኒ ኣይበልኩን።” ዘገርም መንፈስ።
መሪሒነት ነቲ ትመርሖ ህዝቢ ነቲ ዘሎ ዕዮ ብንጥፈት ክዓዩ ምግባር እምበር ኣብ ልዕሊኦም ሸሸይ ምባል ኣይኰነን። ንብዙሓት ነገልግል ንሒደት ብዘይገድስ እሙናት ብምዃን ናይ ባርያ መንፈስ እናዳርኣና ደኣ ንምግልጋል ክንውፈ ኣሎና እምበር ሓለፋ እናረኣናን እናጠመትና ክኸውን የብሉን ነዚ እኰ ኣዩ ሃዋርያ ጴጥሮስ “እምብኣርሲ ነቶም ኣብ ማእከልኩም ዘለዉ ሽማግሌታት፡ ኣነ መሸማግልቶም፡ ብስቓይ ክርስቶስ ድማ መስካሪ፡ ኣብቲ ደሓር ኪግለጽ ዘለዎ ኽብሪውን ተማቓሊ እየ እሞ፡ እምዕዶም ኣሎኹ፡ 2 - ነቲ ምሳኻትኩም ዘሎ መጓሰ ኣምላኽ ጓስይዎ፡ ብፍታው ከም ፍቓድ ኣምላኽ እምበር፡ ብግዲ ኣይኹን፡ ብታሕጓስ እምበር፡ ምእንቲ ኸንቱ ረብሓውን ኣይኹን፡ 3 - ነቲ መጓሰ ኣርኣያ እናዀንኩምዎ እምበር፡ ኣብተን ማሕበራት ከም ጐይተት ኣይትኸêኑ። 4 - እቲ ሓለቓ ጓሶት ምስ ተገልጸ ድማ፡ ዘይጽምሉ ኣኽሊል ክብሪ ኽትቅበሉ ኢኹም።” ብምባል እቲ ቐዳማይ ዕላም ኣገልግሎት እንታይ ምዃኑ ይገልጽ። ብኣምላኽ ዝተናእደ ኸኣ ኩሉ ግዜ ንኡድ ምኻኑ ርድኡ እዩ።
ኣብ ኣገልግሎት ዝግብኣካ ምሕዳግ ከም ዘሎ ዘይምርሳዕ። ከምቲ ሽምዓ ንብዙሓት እናብረሃት ንርእሳ ግና ትመክኽ ኣግልጋሊ ድማ ከምኡ ዝዀነሉ እዋን ኣሎ። ኣገልግሎት ናይ ሽመትን ዝናን ጉዳይ ኣይኰነን። እዚ ከምዚ ዝዓይነቱ መንፈስ ኣብዚ ናይ መወዳእታ ዘመን ዓሲሉ ስለ ዘሎ እዩ መስለኒ ኣብ መንጐ ኣገልገልቲ ዝረኣ ዘይምቅብባልን ንትርኽን እዚዩ ብብዙሕ ሸነኻቱ ዝረኣ ዘሎ። ብዝገበርካዮ ኣብ ቅድሚ ኣምላኽ ናእዳ ንኽትረኽበሉ ምግልጋል እምበር ኣብ ቅድሚ ሰባት ንምጽዋዕ ኣይኹን። ከምቶም ብህዛብ ክርኣዩ ዝጋደሉ ፈርሳውያን ኣይንኹን። ዓስብና ኣምላኽ ከም ዘይከልና ርግጸኛታት እናዀና ኣብ ቅድሚ ህዝቢ ኣምላኽ ጐይቶት ንምዃን ኣይንጋደል።
እምብኣር ኣብ ዕዮ ኣምላኽ ክነጥፍ ከሎና በቲ ካብ ደገን ውሽጥን ዝመጽእ ባጫን ፈተናታትን ኣይንተሓለል። ኣብ ኣገልግሎት ኣምላኽ ከነግልግል ከሎና ከም ባርያ ከም ኣገልጋሊ እምበር ከም ጐይቶት ኣይንኹን ካሕሳና ኩሉ ካብ ኣምላኽ እዩ። ኣምላኽ እንተ ፈቐዶ ኣብ ካልእ እዋን ብዛዕባ ነህምያ ክንርኢ ክንፍትን ኢና ክሳብ ሹዑ ግና ፍቕሪ ኣምላኽን ጸጋ ክርስቶስ የሱስን ሕብረት መንፈስ ቁዱስን ምሳኻትኩም ይኹን።
Posted by:
Hanibal Daniel
Dec 07, 2015
0 Comments
793 Views


text:
ጸሎት
ኢየሱስ ኣብ ሓንቲ ስፍራ ኺጽሊ ጸኒሑ ምስ ወድአ፥ ሓደ ኻብ ደቀ መዛሙርቱ፥ “ጐይታይ፥ ከምቲ ዮሓንስ ንደቀ መዛሙርቱ ዝመሃሮም ጸሎት ምሃረና” በሎ። ንሱ ኸኣ በሎም፡- “ክትጽልዩ ኸለኹም ኸምዚ በሉ፥(ሉቃ 11፡1-2)
ጸሎት ጎይታ (ኣብ ሰማያት እትነብር ኣቦና ብትግርኛ)
ኣብ ሰማያት እትነብር ኣቦና ስምካ ይቀደስ። መንግስትኻ ትምጻእ። ፍቓድካ ከምቲ ኣብ ሰማይ፡ ከምኡ ድማ ኣብ ምድሪ ይኹን። ናይ ዕለት እንጌራና ሎሚ ሃበና። ንሕና ንዝበደሉና በደሎም ከም ዝሓደግናሎም፡በደልና ሕደገልና። ካብ ክፉእ ኣድሕነና እምበር፡ ናብ ፈተና ኣይተእትወና። መንግስትን ሓይልን ክብርን ንዘልኣለም ናትካ እዩ እሞ፡ ኣሜን።
ጸሎት ጎይታ ብግእዝ
ኣቡነ ዘበሰማያት ይትቀደስ ስምከ። ትምጻእ መንግስትከ። ወይኩን ፈቃድከ፡ በከመ በሰማይ፡ ከማሁ በምድር። ሲሳየነ ዘለለ ዕለተነ ሃበነ ዮም። ህድግ ለነ ኣብሳነ ወጌጋየነ፡ ከመ ንሕነኒ ንኅድግ ለዘኣበሰ ለነ።ኢታብኣነ እግዚኦ ወስተ መንሱት። ኣላ ኣድኅነነ ወባልሓነ እምኩሉ እኩይ። እስመ ዚኣከ ይእቲ መንግስት ኃይል ወስብሓት ለዓለመ ዓለም።(ሉቃ 11፡1-2)
The Lord's Prayer
Our Father Who art in heaven; hallowed be Thy name. Thy kingdom come. Thy will be done on earth as it is in heaven. Give us this day our daily bread. And forgive us our trespasses, as we forgive those who trespass against us. And lead us not into temptation, but deliver us from evil, For Thine is the kingdom, the power and the glory, forever. Amen. (Luke 11:1-2)
ጸሎት ቤተ ክርስቲያን ብግእዝ
በሰላመ ቅዱስ ገብርኤል መልኣክ። ኦ እግዝእትየ ማርያም ሰላም ለኪ። ድንግል ብኅሊናኪ፡ ወድንግል በሥጋኪ። እመ እግዚኣብሔር ጸባኦት ሰላም ለኪ። ብርክት ኣንቲ እምኣንስት። ወብሩክ ፍሬ ክርሥኪ።ተፈሥሒ ፍስሕት። ኦ ምልእተ ጸጋ እግዚኣብሔር ምስሌኪ። ሰኣሊ ወጸልዪ ምሕረተ በእንቲኣነ ኅበ ፍቁር ወልድኪ፡ ኢየሱስ ክርስቶስ። ከመ ይሥረይ ለነ ኃጣውኢነ።
ጸሎት ቤተ ክርስቲያን ብትግርኛ
ኦ እግዝእትየ ማርያም ብናይ ቅዱስ ገብርኤል መልኣኽ ሰላምታ ሰላም እብለኪ። ብሕሊናኺ ድንግል ኢኺ፡ ብስጋኺ’ውን ድንግል ኢኺ። ኣደ እግዚኣብሔር ጸባኦት ሰላም እብለኪ ኣለኹ። ንስኺ ካብ ኣንስቲብርኽቲ ኢኺ፤ ፍረ ከርስኺ’ውን ብሩኽ ኢዩ። ኦ ምልእተ ጸጋ እግዚኣብሔር ምሳኺ ኢዩ። ኦ ፍስሕቲ ደስ ይበልኪ፤ ሓጢኣትና ኪሠርየልና ናብ ፍቑር ወድኺ ኢየሱስ ክርስቶስ ምእንታና ምሕረት ለምንልና።
The Church's Prayer (O! My Lady Mary)
With the salutation of Saint Gabriel the Angel, greetings to thee. You are virgin in body and soul. Greetings to thee, mother of God of Hosts. Blessed art thou among women and blessed is the fruit of thy womb. O! full of grace, rejoice, for God is with thee. Pray and beseech your beloved Son Jesus Christ that he may forgive our sins. Amen.
ጸሎተ ሃይማኖት
ኩሉ ብዝኃዘ ሰማይን ምድርን ዚርአን ዘይርአን ብዝፈጠረ ብሓደ ኣምላኽ ብእግዚኣብሔር ኣብ ንኣምን። (ዕብ 1፡1-6)
ብሓደ ጎይታ ብኢየሱስ ክርስቶስ ዓለም ከይተፈጥረ ምስኡ ህልው ብዝኾነ ወልደ ኣብ ዋሕድ’ውን ንኣምን። (ዮሓ 17፡5)
ካብ ብርሃን ዝተረኽበ ብርሃን ካብ ሓቀኛ ኣምላኽ ዝተረኽበ ኣምላኽ ዝተወልደ እምበር ፍጡር ዘይኮነ ብመለኮቱ ምስ ኣብ ማዕረ ዝኾነ፡
ኵሉ ብእኡ ዝተፈጥረ ብዘይካኡ ግና ኣብዚ ምድሪ ዘሎ ይኹን ወይስ ኣብ ሰማይ ዘሎ ምንም ዝተፈጥረ የልቦን። (ዮሓ 1፡3)
ምእንታና ምእንቲ ሰብ ምእንቲ ምድሓንና ካብ ሰማያት ዝወረደ ብመንፈስ ቅዱስ ካብ ቅድስት ድንግል ማርያም ሥጋ ለበሰ: ሰብ ኮነ ሰብ ኮይኑ ድማ ብዘመን ጴንጠናዊ ጲላጦስ ምእንታና ተሰቕለ (ሓመመ) መከራመስቀል ተቐበለ ሞተ ተቐብረ ኣብ ቅዱሳት መጻሕፍቲ ከም ዝተጻሕፈ ኣብ ሣልሳይ መዓልቲ ካብ ምዉታት ተፈልዩ ተንሥኣ።(1ቆሮ15፡3)
ብኽብሪ ናብ ሰማያት ዓረገ። (1ጢሞ 3፡16) ኣብ የማን ኣቦኡ ተቐመጠ። ከም ብሓድሽ ንሕያዋንን ምዉታትን ኪፈርድ ብኽብሪ ኪመጽእ እዩ፡ ንመንግሥቱውን መወዳእታ የብሉን። (ዳን 2፡44)
ጎይታን መሕወዪን ብዝኾነ ካብ ኣብ ብዝሰረፀ መንፈስ ቅዱስ ንኣምን። ምስ ኣብን ወልድን ንሰግደሉን ነመስግኖን ብነቢያት ዝተናገረ እዩ። (መዝ 95፡7)
ልዕሊ ኹሉ ናይ ሓዋርያት ጉባኤ ብዝኾነት ብሓንቲ ቅድስቲ ቤተ ክርስቲያን ንኣምን።
ኃጢኣት ንምስትሥራይ ብሓንቲ ጥምቀትውን ንኣምን። (ኤፈ 4፡5) ትንሣኤ ሙታንን ንዘለዓለም ዚመጽእ ሕይወትን ተስፋ ንገብር።
ጸሎተ ሃይማኖት (ብግእዝ)
ነአምን በአሐዱ አምላክ እግዚአብሔር አብ አኃዜ ኩሉ ገባሬ ሰማያት ወምድር ዘያስተርኢ ወዘኢያስተርኢ። ወነአምን በአሐዱ እግዚእ ኢየሱስ ክርስቶስ ወልደ አብ ዋሕድ ዘህልው ምስሌሁ እምቅድመ ይትፈጠርዓለም። ብርሃን ዘእምብርሃን አምላክ ዘእምአምላክ ዘበአማን ዘተወልደ ወአኮ ዘተገብረ ዘዕሩይ ምስለ አብ በመለኮቱ። ዘቦቱ ኩሉ ኮነ ወዘእንበሌሁሰ አልቦ ዘኮነ ወኢምንትኒ ዘበሰማይኒ ወዘበምድርኒ።
ዘበእንቲአነ ለሰብእ ወበእንተ መድኃኒትነ ወረደ እምሰማያት ተሰብአ ወተሰገወ እምመንፈስ ቅዱስ ወእም ማርያም እምቅድስት ድንግል ኮነ ብእሴ ወተሰቅለ በእንቲአነ በመዋዕለ ጲላጦስ ጰንጤናዊ። ሐመወሞተ ወተቀበረ ወተንሥአ እምሙታን አመ ሣልስት ዕለት በከመ ጽሑፍ ውስተ ቅዱሳት መጻህፍት ዓርገ በስብሓት ውስተ ሰማያት ወነበረ በየማነ አቡሁ ዳግመ ይመጽእ በስብሐት ይኰንን ሕያዋነ ወሙታነወአልቦ ማኅለቅት ለመንግሥቱ። ወነአምን በመንፈስ ቅዱስ እግዚእ ማኅየዊ ዘሠረጸ እምአብ ንስግድ ሎቱ ወንሴብሖ ምስለ አብ ወወልድ ዘነበበ በነብያት።
ወነአምን በአሐቲ ቅድስት ቤተ ክርስቲያን እንተ ላእለ ኩሉ ጉባኤ ዘሓዋርያት። ወነአምን በአሐቲ ጥምቀት ለሥርየተ ሓጢኣት ወንሴፎ ትንሣኤ ሙታን ወሕይወተ ዘይመጽእ ለዓለመ ዓለም።
እግዚኣብሔር ጓሳይ እዩ፡
1 እግዚኣብሔር ጓሳይ እዩ፡ ዝጐድለኒ የብለይን።
2 ኣብ ልሙዕ ሸኻ የውዕለኒ፡ ናብ ዝዓርፈሉ ማይ ይመርሓኒ።
3 ንሱ ንነፍሰይ የህድኣ ምእንቲ ስሙ ኢሉ ብመንገዲ ጽድቂ ይመርሓኒ
4 በትርኻን ምርኩስካን የጸናንዓኒ። ንስኻ ምሳይ ኢኻ እሞ፡ ብርባርባ ሞት እኳ እንተኸድኩ፡ክፉእ ኣይፈርህን እየ።
5 ንስኻ ኣብ ቅድሚ ገጽ ጸላእተይ፡ መኣዲ ትሰርዓለይ።ንርእሰይ ብዘይቲ ትለኽዮ፡ ጽውዐይ ይጅርብብ ኣሎ።
6 ብሓቂ ሳህልን ምሕረትን ብኹሉ ዕድመይ ክስዕባኒ ኢየን፡ ኣብ ቤት እግዚኣብሔር ከኣ ንዘልዓለም ክነብር ኢየ። (መዝሙር ዳዊት 23)
6 ቃላት ወንጌል
1. ጠምየ ኣየብላዕኩምንን፡
2. ጸሚኣ ኣየስተኹምንን፡
3. ጋሻ ኮይነ ኣይተቐበልኩምንን፡
4. ዓሪቐ ኣይከደንኩምንን፡
5. ሓሚመ ኣይበጻሕኩምንን፡
6. ተኣሲረ ኣየጸናናዕኩምንን። (ማቴ ፡ 25፡ 42)
ቀዳምነታት መጽሓፍ ቅዱስ
1. ቅድም መንግስቲ ኣምላኽን ጽድቁን ድለዩ እሞ ኩሉ ድማ ክውስኸልኩም እዩ (ማቴ 6፡33) ።
2. ቅድም ኣብ ዓይንኻ ዘሎ ጉንዲ ኣውጽእ እሞ ደሓር ኣብ ዓይኒ ሓውኻ ዘሎ በሰር ከተውጽእ ክትክእል ኢኻ (ማቴ 7፡5) ።
3. ቅድም ወለዲ ንእግዚኣብሔር ክእዘዝዎ ይግብኦም ምእንቲ ደቆም ክእዘዝዎም (ኢሳ 3፡5) ።
4. ቅድም ምስ ሓውኻ ተዓረቕ እሞ ደሓር መባእካን ጸሎትካን ናብ እግዚኣኣብሔር ኣቕርቦ ንሱ ድማ ክቕበለልካ እዩ። (ማቴ 5፡23)
5. ቅድም ንቖልዓ እታ ክኸደላ ዝግብኦ መገዲ ኣላምዶ እሞ ምሉእ ሕይወቱ ካብኣ ኣይከልግስን እዩ።(ምሳ 22፡6)
ቅዱስ እስጢፋኖስ
እስጢፋኖስ ድማ ጸጋን ሕይልን መሊእዎ ነበረ እሞ፡ ኣብ ማእከል እቲ ህዝቢ ዓበይቲ ትእምርትን ተኣምራትን ይገብር ነበረ። … ንእስጢፋኖስ ተንስእዎ ይከራኸርዎ ኸኣ ነበሩ። ነቲ ዚዛረበሉ ዝነበረ ጥበብንመንፈስን ግና ኪማጎትዎ ኣይተኻእሎምን።
ካብ ነብያትክ ኣቦታትኩም ዘይሰጎጉዎ መን እዩ? ነቶም ብዛዕባ ምምጻእ እቲ ጻድቕ ኣቐዲሞም ዘበሰሩ ድማ ቐተልዎም። ሕጂውን ንስኻትኩም ኣሕሊፍኩም ወሃብቱን ቀተልቱን ኰንኩም። ንስኻትኩም ነቲ ሕጊብኢድ መላእኽቲ ተቐቢልኩምዎስ ኣይሓሎኹምዎን። ንእስጢፋኖስ ከኣ እናተማህለለን፡ ጎይታይ የሱስ፡ መንፈሰይ ተቐበል፡ እናበለን፡ ብዳርባ እምኒ ቀተልዎ። ተምበርኪኹ ከኣ ብዓብዪ ድምጺ፡ ጎይታይ፡ እዚሓጢኣት እዚ ኣይትሓዘሎም፡ ኢሉ ጨደረ። እዚ ምስ በለ እውን ዓረፈ (ግብ 7፡8-60)።
እንሆ፡ ሰማይ ተኸፊቱ፡ ወዲ ሰብ ድማ ኣብ የማን ኣምላኽ ደው ኢሉ እርኢ ኣሎኹ፡ በለ (ግብ 7፡56)። መስዋእቲ፡ ኣብ ክንዲ ነቲ ናይ ክርስትና መንፈስ ዘዛሕትሎ፡ መመሊሱ ድኣ ብዓብዪ ሓይሊ ከምዘስፋሕፍሕን፡ ከም ዝዓቢን ይገብሮ።
ስምካ ኣብቲ መጽሓፍ ሂወት ኣሎ ዶ!! ??
2ይ ክፋል መናፍቅ ማለት እንታይ ማለት ኢዩ።
2ይ ክፋል መናፍቅ ማለት እንታይ ማለት ኢዩ።
ገለ ሰባት ነታ መናፈቕነት እትብል ዘይፈለጥዋ ክኾኑ ከለዉ። ገለ ግን መኣዘኣን ዘለዋ ሚዛንን ንምድኻም ኣብ ጠቅሞም ከውዕልዋ ይፍትኑ ምህላዎም ኢዩ።እስከ ገለ፡- ሰኣን ፍልጠት ካብ ዝበሃል።መዝሙርን መሳርሒ መዝሙርን ከምኡ እውን ባህሊ ሃይማኖትን ንሰብ መናፍቅ የብሎዶ ትብሉ??።ህዝበይ ሰኣን ፍልጠት ይጠፍእ ይብል ቃል ኣምላኽ።(ሆሴእ4፡6)ካብቲ ዘገርም ብዙሓት ሰባት ስለጠቅሞምን ስለ ሞያኦምን ክብሉ።ነቲ ዘይምምሃር ህዝብና ኣብ ሃይማኖት ተጠቂሞም።
መናፍቅ ማለት እንታይ ማለት ኢዩ??።
መናፍቅ ማለት እንታይ ማለት ኢዩ??።
ንጹር መልእኽቲ ወንጌል 2ይ ክፋል
ንጹር መልእኽቲ ወንጌል 2ይ ክፋል
1ይ ክፋል ንጹር መልእኽቲ ወንጌል::
1ይ ክፋል ንጹር መልእኽቲ ወንጌል::
ንጹር መልእኽቲ ወንጌል ኣብዚ ጽሑፍ ‘ዳግም ምውላድ’ ወይ ‘ምድሓን’ እንታይ ማለት ምዃኑ ክገልጽ እየ፣
ናይዚ ናይ ምድሓን ተመኩሮ ቀዳማይ ስጉምቲ ንስሓ እዩ፣ ቅድሚ ምንሳሕካ ግን ሓጢኣት እንታይ ምዃኑ ክትፈልጥ የድሊ፣ ሎሚ ኣብ ማእከል ክርስትያናት ካብ ግጉይ ርድኢት ናይ ሓጢኣት ዝተበገሰ ብዙሕ ግጉይ ርድኢት ናይ ንስሓ ኣሎ።
ኣብዚ ቀረባ ዓሰርተታት ዓመታት ጥራሕ ኣብ ቤተ ክርስቲያን ኣትዩ ዘሎ፡ቅዲ ወንጌል ምስቲ ቅድመ ህጂ ዝነበረ ዝተፋላለየ ኢዩ።ሃወርያዊ መገዲ እንዳ ተጋጨወ ኢዩ።ሰባት ኣብ ክንዲ ብዛዕባ ክርስቶስ ዝምሃሩ ብዛዕባ ካልእ ክምሃሩን ካብ ማእከል ሕመረት ክርስቲና ክዝለልን ንርእይ ኣሎና።
ዕላማ ወንጌል ንደቂ ሰባት ብክርስቶስ ኣሚኖም ክድሕኑ ኢዩ።ዕላማ ወንጌል ክርስቶስ ንሱ ጎይታ ንሱ ኣምላኽ ንሱ መድሓኒ ምዃኑ ንሰባት ምብሳር ኢዩ።ሰባት ብዛዕባ ክርስቶስ ንምህሮም ወይ ድማ ንነግሮም
ናይ ክርስትና መምዘኒታት ኣዝዩ ለጠቕ ኢሉ እዩ፣ እቲ ሎሚ ብብዙሓት ሰበኽቲ ዝስበኽ ዘሎ “ወንጌል” ንእሽቶ ሓቂ ጥራይ ዘለዎ ዝተቓጠነ ወንጌል እዩ፣ ሰባት ብኢየሱስ ክኣምኑ ከም ዘለዎም ጥራይ እዮም ዝንገሩ
ዘለዉ፣ እንተኾነ ግን ከይተነሳሕካ ብኢየሱስ
ምእማን ፡ ኣሚንካ ድማ ስጉኡን ደሙን ከይወሰድካ ሓሙሽተ ኣዕማደ ምስጢርን ሸውዓተ ምስጢራት ቤተ/ክርስትያንን ከይመሃርናን ከይኣመናን፡ብዘይ ስርዓትን ከም ቃሕ ዝበለካ ሓጥያት እንዳ ሰራሕካን፡ንማንም ኣየድሕኖን እዩ።
ሰብ ዳግም ክውለድ ከም ዘለዎ ዘየማትእ ሕቶ ኢዩ።ዳግም ምውላድ መሰረት ህይወት ክርስትና እዩ፣ ነዚ መሰረት እዚ ከየንጸፍካ ጽቡቕ ህይወት ምንባር ልክዕ ከምቲ ንሰብ ጥዑይ ህይወት ክነብር ዝምህር ካልእ ሃይማኖታት እዩ፣ ጽቡቕ ወይ ጥዑይ ህይወት ክንነብር ከም ዘሎና
ርግጽ እዩ። እንተኾነ ግን እዚ እቲ ብላዕሊ ዝህነጽ ህንጻ እምበር መሰረት ናይቲ ህንጻ ኣይኮነን፣ እቲ መሰረት ዳግም ምውላድ እዩ። ኩልና ከኣ ካብኡ ክንጅምር ኣሎና፣ኢየሱስ ነዚ ዳግም ምውላድ ዝብል ቃል ምስ ኒቆዲሞስ ይዘራረበሉ ኣብ ዝነበረ እዋን ጠቒስዎ ኣሎ (ዮሃ.3።3)፣ ኒቆዲሞስ መራሒ ሃይማኖት ኣይሁድን ፍርሃት ኣምላኽ ዝነበሮ ብጽድቂ ዝመላለስን ሰብእኳ እንተነበረ የሱስ ግን “ካብ
ላዕሊ እንተ ዘይተወልደ። ንመንግስቲ ኣምላኽ ኪርእያ ዚኽእል ከም ዜልቦ።
- 19. Mar, 2017
-
ዜና
ዓቢ ጾም ካልኣይ ሰንበት ቕድስቲ ትበሃል
መዝሙር ዳዊት፡- እግዚኣብሔርሰ ሰማያተ ገብረ፤
Psalms:-“but the LORD made the heavens. Honor and majesty [are] before him: strength and beauty [are] in his sanctuary.” Psalms 96:5-6.
ቅዳሴ፡- ቅ. ኤጲፋንዮስ
ወንጌል ማቴ 7፡16-25።
ዓቢይ ጾም
ዓቢይ ጾም
ኦርቶዶክሳዊት ተዋህዶ ቤተ ክርስቲያን ኤርትራ ሸውዓተ ኣጽዋማት ኣለዉዋ። ንሳቶም ድማ ጾመ ነቢያት፡ ጾመ ነነዌ፡ ዓቢይ ጾም፡ ዓርበ ረቡዕ፡ ጾመ ገሃድ፡ ጾመ ሓዋርያትን ጾመ ፍልሰታን ይበሃሉ።እግዚኣብሔር ንኣቦና ኣዳም ብኽብሪ ፈጢሩ ኣብ ገነት ምስ ኣቐመጦ ናይ መጀመርታ ዝሃቦ ትእዛዝ ጾም እዩ። ከምዚ ዝስዕብ እናበለ ድማ ኣዘዞ። ‘’ካብ ፍረ እቲ ኣብ ገነት ዘሎ ኦም ኵሉ ብላዕ ።ካብ ፍረ እታ ጽቡቕን ክፉእን እተፍልጥ ኦም ግና ካብዝበላዕካላ መዓልቲ ብርግጽ ክትመውት ኢኻ እሞ ካብኣ ኣይትብላዕ’’ በሎ። እምበኣር ኣጽዋማት ዝተሰርዐ ምእንቲ ትእዛዝ እግዚኣብሔር ከነኽብርን ሓይሊ ስጋና ብትዕግሥቲ ከነድክምን እዩ። ዘፍ2፡17።
ዓቢይ ጾም ጎይታናን መድሓኒናን ኢየሱስ ክርስቶስ ባዕሉ ኣብ ገዳመ ቆሮንቶስ ከይዱ 40 መዓልትን 40 ለይትን ዝጾሞ እዩ። ዓቢይ ዝተባህለሉ ምኽንያት ድማ ኢየሱስ ክርስቶስ ወዲ ሕያውኣምላኽ ክንሱ ዝጾሞን ነቲ ቀንዲ ጸላኢና ሰይጣን ብሰለስተ ዓበይቲ ፈተናታት ስለ ዝሰዓሮን እዩ። ንዓና ድማ ብዅሉ ግብሩ ብቑዕ ኣርኣያን ትምህርትን ብምዃን ኣሰሩ ክንክተልን ትእዛዙክንሕሉን ሕድሪ ሃበና።
ኣብ እዋን ዓቢ ጾም ዓቢይ ጸላኢ ዲያብሎስ ከም ዘሎን ዓበይቲ ፈተናታት ከምጽእ ዝኽእል ምዃኑ ኩልና ክንፈልጦን ኣገዳሲ ነገር እዩ። 1ጴጥ 5፡8።
ብዙሓት ቅዱሳን ኣቦታት ብመገዲ ጾምን ጸሎትን ንሕቶኦም መልሲ ንሕማሞም ከኣ ፈውሲ ረኪቦም እዮም። ንሕናውን ሠናይ ግብርን ንጹህ ልብን ሒዝና ብእምነት እንተጾምና ዝደለናዮ ኩሉክንቅበል ንኽእል ኢና። ምኽንያቱ ድሌትኩም ዘበለስ ብጸሎትን ልማኖን ምስ ምስጋና ኣብ ቅድሚ ኣምላኽ ይፈለጥ እምበር ብገለ እኳ ኣይትጨነቑ’’ ስለ ዝበለና። ፊሊ 4፡4። እምበኣር ዝኾነክርስቲያን ዓቢይ ጾም ኽጸውም ከሎ ኣዋጅ ቤተ ክርስቲያን ስለዝኾነ ወይ ብልምዲ ኣብ ዓመት መጸ ዝግበር ዘይኮነስ ክርስቶስ ዝጀመሮ ዓቢይ ናይ ዓወትን በረኸትን ትእዛዝ ብምዃኑ ካብመግብን መስተን እናጾምና ነዞም ዝስዕቡ ኣገደስቲ ዝርዝራት ምስ መንፈሳዊ ምንባባት እናኣዛመድና ክንትግብሮም ጥቓሚ እዩ።
ኣገባብ ጾምና ነዚ ንከተል !
1,ኣፍ ይጹም ካብ ምዝራብ መርገምኣሕዋተየ እቲ ንሰማዕቱ ንበረኸት ዚኸውን ከከም ዜድልዮም ከኣ ኪሓንጽ ዚኽእል ሠናይ ዘረባ ደኣ ተዛረቡ እምበር ዘይጠቅም ዘረባስ ካብ ኣፍኩምኣይውፃእ። ኤፈ 4፡29 ብእኣ ጌርና ንጎይታናን ኣቦናን ነመስግን፡ ብእኣ ጌርናውን ነቶም በምሳል ኣምላኽ ዝተፈጥሩ ሰባት ንረግም። ካብ ሓደ ኣፍሲ ምስጋናን መርገምን ይወጽእ። ኣሕዋተየ እዚከምዚ ክኸውን ኣይግባእን እዩ። ያዕ 3፡9 ቆላ3፡8
2,ዓይኒ ይጹም ካብ ምርኣይ ሕሱምኣነ ግና ንጓል ኣንስተይቲ ርእዩ ዚትምነያ ዅሉ ብልቡ ፈጺሙ ኣብኣ ዘመወ እብለኩም ኣሎኹ። የማነይቲ ዓይንኻ እንተ ኣስሓተትካ ካባኻ ጎጥጕጥካደርብያ። ብዘሎ ኣካልካ ናብ ገሃነም ካብ ዚኣቱስ ሓንቲ ዓይንኻ እንተ ጠፍኣት ይሕሸካ። ማቴ 5፡28። ዓይኒ ብምርኣይ ኣይትጸግብን እዝኒ ኸኣ ብምስማዕ ኣይትመልእን እያ።
3,እዝኒ ይጹም ካብ ምስማዕ ንዓለምንሳቶም ካብ ዓለም እዮም ከም ኣዘራርባ ዓለም ከኣ ይዛረቡ ኣለዉ። ዓለም’ውን ትሰምዖም ኣላ።ንሕና ካብ ኣምላኽ ኢና ንኣምላኽ ዚፈልጥ ይሰምዓና። እቲካብ ኣምላኽ ዘይኮነ ግና ኣይሰምዓናን እዩ። ንመንፈስ ሓቅን ንመንፈስ ሓሶትን ከኣ በዚ ኢና እንፈልጦም። 1ዮሓ 4፡5 ። ብፁኣንሲ እቶም ንቓል ኣምላኽ ዚሰምዕዎን ዚሕልውዎን እዮም። ሉቃ11፡28
4,ኢድ ይጹም ካብ ምፍሳስ ደምየማነይቲ ኢድካ እንተ ኣስሓተትካ ካባኻ ቆሪጽካ ደርብያ ብዘሎ ኣካልካ ናብ ገሃነም ካብ ዚኣቱስ ሓንቲ ኣካል እንተ ጠፍኣት ይሕሸካ። ማቴ 5፡29።ንኣኻትኩምን ንኣምላኽኩምን ኣብ መንጎኹም ኮይኑ ዚፈላልየኩምሲ ኣበሳኹም እዩ። ….ኣእዳውኩም ብደም ኣጻብዕኩም ብበደል ረኺሰን ኣለዋ። እከይ ንምግባር ትጎዩ ንጹሕ ደም ንምፍሳስትቀዳደሙ ሓሳብኩም እከይ እዩ። እምበኣር ተመለሱ።ኢሳ 59፡3
5,እግሪ ይጹም ካብ መገዲ ጸጋምእንሆ ኣብ ቅድሜኹም ናብ ሕይወት እትወስድ መገድን ናብ ሞት እትወስድ መገድን ኣንብር ኣሎኹ። ኤር 21፡8 ኣብ ቀራና ጎደናታት ደው ኢልኩም ተመልከቱእቲ ጥንታዊ መገድታትን እቲ ጽቡቕ ጎደናን ኣየናይ ምዃኑ ሕተቱ እሞ ብኣኡ ትመላለሱ። ሽዑ ንነፍስኹም ዕረፍቲ ኽትረኽቡ ኢኹም። ኤር 6፡16
6,ልቢ ይጹም ካብ ሓሳብ ሥጋ ድኹምነቲ እትገብርዎ ዝነበርኩም ኃጢኣት ደርብይዎ። ሓድሽ ልብን ሓድሽ ኣእምሮን ኣጥርዩ። ሕዝ 18፡31 ክዳንኩም ዝይኮነስ ልብኹም ደኣ ቅደዱ ይብልእግዚኣብሔር። ዩኤ 2፡13 ሰብ ብልቡ ኣሚኑ ይጸድቕ ብኣፉ መስኪሩውን ይድሕን። ሮሜ 10፡10 እቲ ካብ ኣፍ ዚወጽእ ካብ ልቢ እዩ ዝመጽእ እሞ ንሱ እዩ ንሰብ ዘርክሶ። ካብ ልቢ ኽፉእ ሓሳብ፡ቅትለት፡ ዝሙት፡ ምንዝርና፡ ስርቂ፡ ብሓሶት ምምስካር ጸርፊ ይወጽእ እዩ እሞ እዚ እዩ ንሰብ ዘርክሶ። ማቴ15፡18
እምበኣር ሺሕ እኳ ሕጂ ንቑሩብ ግዜ ብብዙሕ ዝዓይነቱ ፈተና ክትሓልፉ ግዲ እንተ ኾነ በዚ ክትሕጎሱ ኢኹም። እዚ ኸኣ እታ እምነትኩም ሓቂ ከምዝኾነት ኬረድእ እዩ። 1ጴጥ 1፡6
ኣብ ግዜ ጾም ክን ገብሮም ዝግብኣና
1. ብስነ ኣእምሮኻ ተሰናዲኻ ጀምሮ። እዚ ማለት በዚ ኣብ ጾም እትርከበሉ እዋን ኣምላኽ ምእንቲ ከሰንየካፍሉይ ጸሎት እናገበርካ ጽናሕ።
2. ኣብ ንስሓ ኣቲኻ ጀምሮ። ክበድ ሓጢኣትካ ኣፍኲስካ እንተጀሚርካዮ፥ ኣብ ካልእ ሓጢኣት ክትድኅንኃይሊ ትረክብ እሞ መንፈሳውነት ጾምካ ይተርር።
3. ዝተበኣስካዮም ሰባት እንተሃልዮምኻ፡ ምስኣቶም ተዓሪቕካ ጽናሕ።
4. ምስ ኣቦ ነፍስኻ ተሰማሚዕካ ናይ ጊዜ ጾምካ መደብ ኣውጽእ፡ ንሱ ድማ
እዚ ሓድሓደ ካብቲ ንጾምካ ጊዜ በረኸትን ጽድቅን ኪገብሮ ዚኽእልን ነጥብታት ኢዩ እሞ እንተ ሓገዘካ፡ንዓመትካ መሊስካ ተመሓይሾን፡ ንዓኻ ዚሰማማዓካን ክትገብሮትኽእል። ኢየሱስ ብዲያብሎስ ከም ዝተፈተነ
ጎይታና ኢየሱስ ክርስቶስ 40 መዓልትን ለይትን ምስ ጾመ እቲ ፈታኒ ሰይጣን ስለስተ ዓበይቲ ፈተናታት ኣቕረበሉ። ዝርዝረን ከኣ እንሆ1, ወዲ እግዚኣብሔር እንተ ዄንካስ እዘን ኣእማን እንጌራ ይኹና በል። ግናኸ ሕይወት ካብ መብልዕ፡ ሰብነት ድማ ካብ ክዳን ይበልጽ እዩ እሞ ብትበልዕዎን ብትኽደንዎን ኣይትጨነቑ።ንስኻትኩምሲ ቅድም መንግሥቲ ኣምላኽን ጽድቁን ድለዩ እዚ ዅሉ ድማ ክውሰኸልኩም እዩ። ከም ዝበለ ቅዱስ ወንጌል ኢየሱስ ክርስቶስ ድማ ብትዕግሥቲ ‘’ ሰብ ካብ ኣፍ ኣምላኽ ብዝወፅእቃል እምበር ብእንጌራ ጥራይ ኣይነብርን እዩ’’ ዝብል ጥቕሲ ጌሩ ንሰይጣን ኣሕፈሮ።ማቴ 6፡33
2,ወዲ እግዚኣብሔር እንተ ዄንካስ እግርኻ ብእምኒ ከይትዕንቀፍ በእዳዎም ኪፆሩኻ ይእዝዞም‘ዩ ዝብል ጽሑፍ ኣሎ እሞ እስከ ንታሕቲ ጽደፍ በሎ። እግዚኣብሔር ንወዲ ሰብ ዝምርምር ኣእምሮንዘስተውዕል ልብን ሂቡዎ እዩ። ዝኾነ ሰብ ድማ ንኣምላኽ ከመስግንን ክእዘዝን እምበር ግብሪ ኣምላኽ ክንዕቕን ንትእዛዙ ክፈታተንን ግቡእ ኣይኮነን። ከምቲ ደቂ እስራኤል ንእግዚኣብሔር ምስዝፈተንዎ 40 ዓመት ኣብ ምድረ በዳ ኮለል በሉ። ሰይጣን ድማ ንኢየሱስ ክርስቶስ እስከ ጽደፍ እናበለ ብትዕቢት ፈተኖ። ክርስቶስ ግና ወዲ ኣምላኽ ስለ ዝኾነ ብትሕትና ንእግዚኣብሔርኣምላኽካ ኣይትፈታተኖ ዝብል ጽሑፍ ኣሎ ኢሉ መለሰሉ።3,ተደፊእካ እንተ ሰገድካለይ እዚ ኹሉ ዅሉ ክህበካ እየ በሎ። ኣነ ሕያው እየ ይብል እግዚኣብሔር ኵሉ ብርኪ ኪሰግደለይ ኵሉ ልሳንውን ኣነ ኣምላኽ ምዃነይ ኪእመን እዩ።ሮሜ 14፡11 ይብልቅዱስ ጽሑፍ። ደፋር ዲያብሎስ ግና ክሰግደሉ ንኢየሱስ ሓተቶ። ግናኸ እቲ ክፉእ ነገር ካብ ክፉኣት ስለ ዝወጽእ ደኣ እምበር ንሰይጣንሲ ክርስቶስ ጥራይ ዘይኮነ ኵሎም ቅዱሳት ኣቦታትውንብሕሱር ግብሩ ረጊጸሞ እዩ። ኣብ ቅድሚ እዛ ቅድስት ቤተ ክርስቲያን ሰይጣን ይኽሕደካ ኣሎኹ ኢልና ወትሩ ከምንጽሊ ክርስቶስ ድማ ንእግዚኣብሔር ኣምላኽኻ ስገድ ንኣኡ በይኑ ድማኣምልኽ’’ ዝብል ጽሑፍ ኣሎ ኪድ ሰይጣን ኢሉ ገኒሑ ኣርሓቖ። ማቴ 4፡10
ስለዚ፡-
ሀ. ሰይጣን ፈተና ናይ ስስዕቲ ኣቅረበ ። ማቴ 4፡3ክርስቶስ መልሲ ትዕግሥቲ ኣምጽአ። ዘዳ 8፡3
ለ. ሰይጣን ፈተና ናይ ትዕቢት ኣቕረበ። ማቴ 4፡6ክርስቶስ መልሲ ናይ ትሕትና ኣምጽኣ። ዘዳ 6፡16
ሐ. ሰይጣን ፈተና ኣፍቅሮ ንዋይ ኣቕረበ። ማቴ 4፡9ክርስቶስ መልሲ ናይ መንኖ ጥሪት ኣምጽአ። ዘዳ 6፡13
እምበኣር ኣብዚ ዓለም ፈተና ዘይብሉ ሕይወት የልቦን። ንዝኾነ ዓይነት ፈተና ድማ ይዕበ ይንኣስ፡ ይንዋሕ ይሕጸር ከይተጨነቕና ብጾምን ጸሎትን ምስ ክርስቲያናዊ ትዕግሥቲ እንተ ጾዊርናዮ በቲኣምላኽ ዝህበና ሓይሊ ንዅሉ ከም ንስዕሮ ርጉጽ እዩ።
ጾም ክበሃል ከሎ ክሳዕ ህጂ ትርጉሙ ዘይርድኣና ሰባት ብዙሓት ኢና።ጾም ሃይሊ ክትረክብ ይሕግዝ ጾም ዝዓበየ ናይ ኣምላኽ መንፈስ ክህልወካ ይገብር። ኣብ ኣከባቢና ካብ እንሪኦን ካብ እንዕዘቦን ነገራት ተልዩ ን ጾም ካብ ዘይምርድኡ ጥራሕ እንገብሮ ጾም ቁምነገር ዘይብሉ ይኸውን።ጾም ክትጸም እትደልየሉ ምኽንያት
ኣብ ቅድሚ ኣምላክ ክትርአ ማለት ኣብ ዓይኒ ኣምላኽ እትበሃግ ሰብ ክትከውን ፡ኣምላኽ ጾሎትካ መታን ክምለስ ኩሉ ነገርካ ሰናይ ንኽኸውን ወዘተ ብዙሕ ጽቡቅን ንኽትረክብን ንኽኾነልካን እንዳ ተነስሕካ ዝግበር ናይ ኣምላኾ መገዲ እዩ።ግን ከምቲ ኣምላኽ ዝደልዮ ገርና ዲና ንጸውም ዘለና????,,,,,,,,።
ቀኖና (ሕጊ) “ቤተ ክርስትያንና”
ቀኖና ሰባት ብኢደ ወነናኦም ከም ዘይሰርዕዎ ሓዋርያ ጳውሎስ ደጊሙ ክገልጸልና ከሎ “ንሕና ኸእ መንፈሳዊ ነገር ምስ መንፈሳዊእናኣሰማማዕና መንፈስ ቅዱስ ብዚምህረሉ ቓል እምበር ጥበብ ሰብ ብዚምህረሉ ቓል ኣይኰንናን እንዛረብ ዘሎና” (1ቄረ፡2፡13)።
ብ51 ዓ.ም ብመሪሕነት መንፈስ ቅዱስ ብኣፍ ሓዋርያት ኣብ ዮሮሳሌም ተጀመረ
ዕላማኡ ንቤተ ክርስቲያን ካብ ኩሉ ስራሕ ሰይጣን ክሕልዋ።
2.ቀዳማይ ኽሕደት እቲ ብ325 ዓ.ም ኣርዮስ “ወልዲ ፍጡር እዩ” ዝብል ዘጋጠማ ክሕደት ንዶግማ ኣነጻጺራ “ወልዲ ተወልደእምበር ኣይተፈጥረን” ኢላ ኣረጋጊጻ ነቲ ኣብ መዝገብ ዘይሰፈረ ልምዳዊ ትምህርታ ኣብ መዝገብ ከተስፍሮ ቀዳማይ ጉባኤኣ ኣብ ኒቕያተጋብኤት። እዞም 318 ሃይማኖቶም ቅኑዕ ዝኾነ ብ325 ዓ.ም. ኣብ ኒቅያ ዝተጋብኡ ኧቦታት "ወልድ" ካብ ብርሃን ዝተረኽበ ብርሃን:ካብ ኣምላኽ ዝተረኽበ ኣምላኽ: ፍጹም ኣካል ስላሴ እዩ ኢሎም ኣብ ርእሲ ምዝዛሞም፥ ንትምህርቲ ኣርዮስ ሓንሳብ ንሓዋሩ ካብማእከል ቤተ ክርስቲያን ኣለይዎ።
ፍትሓ ሥጋዌ ዝተጻሕፈሉ ምኽንያት ንጉሥ ቁስጣንጢኖስ ደረት ሠማያውን ምድራውን ምምሕዳር ዘይፈልጥ ስለ ዝነበረ ንቤተክርስቲያን ድማ ብቐጥታ ክእዝዛ ዝኽእል ኰይኑ ይመስሎ ስለ ዝነበረ፥ ክሳብ “ቅዱስ ኣትናቴዎስ ሃገር ብነገስታት ትምሓደር ቤተክርስቲያን ድማ ብጳጳሳት ትመሓደር” እዚ ማለት “ናይ ቄሳር ንቄሳር ናይ ኣምላኽ ድማ ንኣምላኽ ከም ተባሂሉ እዩ፥ ኢሉ ስለ ዝነጸረሉቤተ ክርስቲያን ንንጉስ ቁስጢንጢኖስ ሕጊ ፍትሓ ሥጋዌ ሰሪዓ ሃበቶ።
6.ፍትሓ መንፈሳዊ ግና፥ ቤተ ክርስቲያን ንባዕላ እትመሓደሉ ሥርዓታ እዩ። እዚ ድማ እዩ ቀኖና ተባሂሉ ዝጽዋዕ።
ኣብ ወዲ ሰብ ዘረባ ዝበለ ዅሉ ኸኣ ይሕደገሉ፡ ነቲ ንመንፈስ ቅዱስ ዚጸርፍ ግና፥ ኣብዚኣ ዀነ ወይስ ኣብታ እትመጽእ ዓለም፡ኣይሕደገሉን እዩ። (ሉቃ 12፡10 ማቴ፡12፡31-32)
“ሕጊ ንመፍረስቲ ሕጊ እምበር ንሓለውቲ ሕጊ ኣይተሰርዔን”
ነቶም ህዝቢ ኸም ብሓዱሽ ጸዊዑ፡ ኩልኹም ስምዑንን ኣስተውዕሉን። ካብ ሰብ ዚወጽእ እዩ ንሰብ ዜርክሶ እምበር፡ ካብ ወጻኢ ናብሰብ ዚኣቱስ ገለ እኳ ኼርክሶ ኣይክእልን እዩ። እትሰምዕ እዝኒ ዘላቶ ይስማዕ፡ በሎም። ካብቶም ህዝቢ ተፈልዩ ናብ ቤት ምስ ኣተወ፡እቶም ደቀ መዛሙርቱ ብዛዕባ እዚ ምስላዚ ሓተትዎ። በሎም ከኣ፡ ንስኻትኩም’ዶ ድማ ክሳዕ ክንድዚ ደናቑርቲ ኢኹም፡ ካብ ወጻኢናብ ሰብ ዚኣቱ ኹሉ ኼርክሶ ኸም ዘይክእልዶ ኣይትፈልጡን ኢኹም፡ ናብ ከብዲ እምበር፡ ናብ ልቢ ኣይወርድን እዩ እሞ፡ ንኹሉመባልዕ እናጽረየ ድማ እዩ ንግዳም ዜውጽእ። በለ ድማ፡ እቲ ኻብ ሰብ ዚወጽእ ድኣ እዩ ንሰብ ዜርክሶ። ካብቲ ውሽጢ ልቢ ሰብ ክፉእሓሳብ ይወጽእ እዩ እሞ፡ ምንዝር፡ ስርቂ፡ ቅትለት፡ ዝሙት፡ ጸርፊ፡ ኹርዓት፡ ዕሽነት። እዚ ዅሉ ክፉእ ካብ ውሽጢ እዩ ዚወጽእ፡ ንሰብከኣ የርክሶ።
(ማር፡7፡1-23)።
ጎይታና ኢየሱስ ክርስቶስ፡ ነዚ ኣብ ላዕሊ ዘንበብናዮ ዘይምሃረ ነይሩ እንተዝኸውን፡ ሃዋርያት ውዒሎም ሓዲሮም ከም ፈሪሳውያንክኾኑ ግድን እዩ። ከመይሲ ካብ መራሕቲ ሃይማኖት ዝርእይዎ ዝነበሩ ዘይተኣደነ ሃይማኖታዊ ውድቀት ምጥሓስ ሕጊን እምበር፡ምሕረት ፍቕርንሲ ኣይነበረን።
ቀኖና ንምንታይ ኣድለየ
፩.ንቤተ ክርስቲያን ብስርዓት ምምራሕ።
፪. ንቤተክርስቲያን ካብ ትምህርቲ መናቓንን ቢጽ ሓሳውያን ንምሕላው
፫.ቅዱሳት መጻሕፍቲ ካብ ናይ መናፍቓን መጻሕፍቲ ንምፍላት
ካብቶም ዝኣመኑ ወገን ፈሪሳውያን ግን ሓያሎ፡ ኪገዝርዎምን ምሕላው ሕጊ ሙሴ ኺእዝዝዎምን ይግባእ እዩ፡ ኢሎም ተንስኡ።….ግብ፡15፡5
፩. ሓዋርያዊ ሲኖዶስ ዝወሰንዎ ምሉእ ቓል፡
፪. ንቤተ ክርስቲያን ብሥርዓት ምምራሕ
2. ሕጂ ድማ ብዅሉ ስለ ዝዘከርኩምንን ከምቲ ዝመሃርኩኹም ጌርኩም፡ ነቲ ምህሮ ስለ ዝሓዝኩምዎን እንእደኩምኣሎኹ።………………………………………፩ቆረ፡11፡2
3. ብሥጋ እኳ ምሳኻትኩም እንተ ዘየለኹ፡ ብመንፈስ ምሳኻትኩም እየ፡ ስርዓትኩምን ጽንዓት እምነትኩም ብክርስቶስን እናርኤኹውንእሕጎስ ኣሎኹ።………ቆለ፡ 2፡5
4. ደጊም ኣቱም ኣሕዋትና፡ ጸኒዕኩም ቁሙ እሞ ነቲ ብቓልና ወይስ ብደብዳቤታትና እተመሃርኩምዎ ትምህርቲሓዝዎ።……………………………………... ፪ተሰ፡2፡15
5. እምብኣርስ ኣቱም ኣሕዋትና፡ ካብቲ በቲ ኻባና እተቐበሎ ምህሮ ዘይነብር፡ ብዘይ ስርዓት ዚመላለስ ዘበለ ሓው ክትፍለዩ፡ ብስምጎይታና ኢየሱስ ክርስቶስ ንእዝዘኩም ኣሎና። ፪ተሰ፡3፡6
6. ግናኸ ዅሉ ድኣ ብሥርዓትን በጋባብን ይኹን።……………………..፩ቆረ፡14፡40
7. ንቕሑ፡ ኣብ እምነት ጽንዑ፡ ሰብኡት ኩኑ በርትዑ።………………፩ቆረ፡ 16፡13
፫.ቅዱሳት መጻሕፍቲ ካብ ናይ መናፍቓን መጻሕፍቲ ንምፍላይ።
3.ብትዕስትን ብምጽንናዕ ጽሑፋትን ተስፋ ምእንቲ ኪዀነልና፡ እቲ ቐደም እተጻሕፈ ዘብለ ዅሉ ንምህሮና እዩ እተጻሕፈ።….…………………………………ሮሜ፡ 15፡4
ምንጪ መጻሕፍቲ ቀኖና
1. 85 ሓዋርያዊ ቀኖናት፡……………………………………………...…ቀኖና 85
2. ሲኖዶስ ዘቤተ ክርስቲያን ትእዛዝ.57/56፡………………………….….ቀኖና 56
3. ሲኖዶስ ዘቅዱሳን ሓዋርያት ኣብጥሊሳት 82፡…………………....……ቀኖና 81
4. ሲኖዶስ ዘቅዱሳን ሓዋርያት ኣብጥሊስ 81………………………..…...ቀኖና 80
5. ሥርዓተ ሓዋርያት ትእዛዝ 80፡………………………………….…….ቀኖና 80
6. ቀኖና ዘሎዶቅያ፡ (ላኦዶቅያ)……………………………….…...መበል 60 ቀኖና
7. ቀኖና ዘቅርጣግና፡……………………………………….………...….ቀኖና 24/32
8. መልእኽቲ ኣትናቴዎስ…………………………………..…መልእኽቲ መበል 39
9. ቀኖና ጎርጎርዮስ……………………………………………...….....ቀኖና 1
10. ቀኖና ኣምፊሎክዮስ ዘኢቆንዮን………………………….…………ቀኖና 1
11. ፍትሓ ነገስት ኁልቄ መጻሕፍቲ…………………………………..ዓንቀጽ 2
ቀኖና ክመሓየሽ ይኽእል እዩ፡
ቀኖና ክመሓየሽ ይኽእል እዩ፡ ዝመሓየሸሉ ግና፡ ብጉባኤ ቕዱስ ሲኖዶስ ጥራይ እዩ። ንምስክር ድማ ከምዚ ዝስዕብ ጌርና ነቕርብ።
2. “መንፈስ ቅዱስ ኣብ ኩላትና ሓዲሩ እዩ እሞ፡ ንሕና ዘጉደልናዮ እንተሎ፡ ንስኻትኩም ብኽርዳእ ዝኽእል መገዲፍረዱ”።……………………………………………..ትእዛዝ 71፡
3. “ዝዅነ ካባና ዝተረፈ ኤጲስቆጶስ ይፈጽምዎ”።…………………………ትእዛዝ 35
መጠቓለሊ ቀኖና
ብዛዕባ ኣሽያይማን ኣመሓዳድራን ውሉደ ክህነት።ግብ፡27፡3-10 ፩ጢሞ3፡1-13 ግብ፡6፡1-7
ብዛዕባ ኣጽዋማት መዓልታትን ኣመጋግባን ወርሓቱን፡ 2ሳሙ፡ 12፡21 1ነገ፡ 21፡9 እዝ፡8፡21 ማቲ፡6፡16..9፡14…9፡15ሊቃ፡18፡12 ግብ፡27፡9 ግብ፡13፡2-3
ብዛዕባ በዓላት ምውሳኽን ምቅናስን፡ መዓስ ከም ዝውዕሉን፡ ምሳ፡ 15፡15 1ቆረ፡5፡8 ኢሰ፡25፡6
ብዛዕባ ደቂ ኣነስትዮን ደቂ ተባዕትዮን መውጽእን መእተውን ኣፍደገታት ምሕላው፡
ብዛዕባ ኣገልግሎት ጥምቀት ኣብ 40 መዓልትን 80 መዓልትን
ብዛዕባ መስቀል ምስላም፡
ብዛዕባ ቅዱሳት ስእልታት፡
ብዛዕባ ኣገልግሎት ታቦት ሓዱሽ ኪዳን፡
ብዛዕባ ኣገልግሎት ቤተ መቕደስ፡
ብዛዕባ ኣገልግሎት ንስሓ
ብዛዕባ ተስካርን ዝክርን፡
ብዛዕባ ጸሎተ ፍትሓትን ዝኣመሰሉ ዝሕግግን ዝሰርዕን እዩ። በዚ ምኽንያት እዚ ቀኖና መገዱ ከይሰሓተ ኣብ ኣድላዪ ዝዅነ እዋንክመሓየሽ ይኽእል እዩ።
ስለዚ ዶግማ ኣይመሓየሽን፡…..ቀኖና ግን ይመሓየሽ።
ዶግማ ኣይቅነሶን፡………ቀኖና ግን ይቅነሶ።
ኣብ ዶግማ ሓንቲ ቃል ወይ ፊደል ክትውስኽ ኣይትኽእልን፡ ቀኖና ግና ይውሰኾ።
Add headline
I'm a paragraph. Click here to add your own text and edit me. I'm a great place for you to tell your story and let your visitors know a little more about you.


text:
ገበር | ኣብ ስድራ ቤትካ ሰላም ምግባር
ባእሲ ስድራ ቤት ብኸመይ እዩ ዚልዓል፧
ምስ ያእቆብ ሰብኣያ ኣብ ሓዳር 17 ዓመት ዝገበረት ኣብ ጋና እትነብር ሳራ * እትብሃል ሰበይቲ፡ “ብገንዘብ ዝመጸ ወትሩ ኢና ንጋጮ” ብምባል ትእመን። ቀጺላ ኸኣ፡ “ንስድራ ቤትና ንምእላይ ብዙሕ እናዓየኹ ኽነሰይ፡ ያእቆብ ብዛዕባ ቝጠባዊ ዅነታትና ስለ ዘየማኽረኒ ኣዝየ እየ ዝሓርቕ፣ ንሰሙናት ዚኣክል ከኣ ኣይንዘራረብን ኢና” በለት።
ያእቆብ ሰብኣያ ድማ፡ “እወ፡ ሓድሓደ ግዜ ንሓድሕድና ንቋየቝ ኢና። መብዛሕትኡ ግዜ ኸምዚ ዜጋጥም ከኣ ብሰንኪ ዘይምርድዳእን ጽቡቕ ጌርካ ሓሳብ ንሓሳብ ዘይምልውዋጥን እዩ። ኣብ ገሊኡ ዅነታት ንነገራት ኣተዓባቢና ስለ እንርእዮ እውን ንጋጮ ኢና” ብምባል ይምልስ።
ኣብ ህንዲ ዚነብር ኣብ ቀረባ ግዜ እተመርዓወ ናታን፡ ሓደ መዓልቲ ሓሙኡ ንሓማቱ ኺቋየቛ ኸሎ ብዛዕባ ዘጋጠመ ነገር ከምዚ ብምባል ይገልጽ፦ “በቲ ቘየቛ ስለ ዝሓረቐት ካብ ቤት ወጺኣ ኸደት። ስለምንታይ ከም ዝጨደረላ ምስ ሓተተክዎ ኸኣ ብሰብኣይ ጓሉ ዚዋረድ ዘሎ ዀይኑ ስለ እተሰምዖ፡ ንኹላትና ኺቋየቘና ጀመረ።”
ንስኻ እውን ኣብ ዘይግቡእ ግዜ እተዘርበ ወይ ብጥንቃቐ ዘይተመርጸ ቓላት፡ ኣብ ስድራ ቤት ባእሲ ኼልዕል ከም ዚኽእል ተዓዚብካ ትኸውን ኢኻ። ህድእ ኢልካ ሓሳብ ንሓሳብ ብምልውዋጥ ዝጀመረ ዘረባ ብሃንደበት ናብ ናይ ቃላት ኲናት ኪምዕብል ይኽእል እዩ። ወትሩ ቕኑዕ ዘበለ ጥራይ ዚዛረብ ሰብ የለን፣ ስለዚ፡ ነቲ ኻልኦት ዚዛረብዎ ዀነ ንድራኸኦም ብቐሊሉ ብጌጋ ኽንርድኦ ንኽእል ኢና። እንተዀነ ግና፡ ኣብ ስድራ ቤትና ብእተወሰነ ደረጃ ሰላምን ስኒትን ከነስተማቕር ንኽእል ኢና።
ቈየቛ እንተ ተላዒሉ እንታይ ክትገብር ትኽእል፧ ኣብ ስድራ ቤትካ ሰላምን ህድኣትን ንምስፋን እንታይ ስጕምትታት ክትወስድ ትኽእል፧ ስድራ ቤታት ኣብ ቤተን ሰላም ኪዕቅባ ዚኽእላ ብኸመይ እየን፧ በጃኻ፡ ነዘን ቀጺለን ዘለዋ ዓንቀጻት ኣንብበን።
^ ሕ.ጽ. 3 ኣብዘን ዓንቀጻት እዚአን ዚርከብ ገሊኡ ስማት ተቐዪሩ እዩ።


text:
Rädda Barnens Stödlinjeናይ ሬዳ ባርነን ናይ ሓገዝ መስመር
ናብ ሽወደን ሃዲምካ ዲኻ መጺእካ? መንእሰይ ዲኻ? ምስ ሓደ ሰብ ክትዛረብ ትደሊ ዲኻ? ደውለልና! ተለፎን 0200–77 88 20 ክፉት ሰዓት 15.00-18.00 ኵሉ መዓልታት (ቀዳመ-ሰንበትን ብዓላትን እውን).
ደውለልና!
ንስኻ ናባና ትድውል፡ እንተ ደሊኻ መን ሙኳንካ ኣይፍለጥን እዩ። እዚ ናይ ግድን ንዓና መን ሙኳንካ ወይ ስምካ ክትነግረና ኣየድልየካን ማለት እዩ። ባዕልኻ ትመርጽ። ነቲ ዝርርብ ኣብ ዝደለኻዮ ከተቋርጾ ትኽእል ኢኻ።
ብዛዕባ ዝደለኻዮ ነገር፡ ንኣብነት ከመይ ከም ዘለኻ፣ ኣብ ቤት ትምህርቲ ከመይ ከም ዘሎ ወይ እቲ ትነብረሉ ከመይ ተሰማሚዑካ ከም ዘሎ ክንዛረብ ንኽእል ኢና። ንስኻ ትውስን።
ናብ 0200 -77 20 00 ድውል፡ ተለፎን ኵሉ መዓልታት ኣብ ሰዓታት 15.00-18.00 ንምልስ ( ቀዳመ-ሰንበትን ብዓላትን እውን) እቲ ምድዋል ኣይክፈሎን እዩ።
ሬዳ ባርነን ሓደ ናይ ቈልዑ መሰል ውድብ እዩ። እዚ ንቈልዑን መንእሰያትን ንሕግዝ ማለት እዩ። ንሕና እቶም ተለፎን ንምልስ፡ ናይ ምስማዕ ልምዲ ኣለና።
ብዙሓት ቋንቋታት
ኵሉ መዓልታት ብሸወደንኛ፣ ዳሪን እንግሊዝኛን ክትድውለልና ትኽእል ኢኻ። ሓደ ሓደ መዓልታት ኣብ ሰሙን ብዓረብኛ፣ ፓሽቶ፣ ሶማልኛን ትግርኛን እውን ንምልስ ኢና። ብተወሳኺ ብዛዕባ ነፍስ ወከፍ ቋንቋ ናይ ስራሕ ሰዓታት ንኽትፈልጥ ደውለልና።
Till toppen


text:
ምዕራፍ 15
ናይ መጀመርታ ተኣምር ገበረ
ኣብ ቃና እተገብረ መርዓ
የሱስ ንማይ ናብ ወይኒ ለወጠ
ካብቲ ናትናኤል ሓደ ኻብቶም ቀዳሞት ደቀ መዛሙርቲ ዝዀነሉ ሰለስተ መዓልቲ ጸኒሑ፡ የሱስን ገለ ኻብቶም ቀዳሞት ደቀ መዛሙርቱን ናብቲ ዝዓበዩሉ ኣብ ሰሜን ዚርከብ ኣውራጃ ገሊላ ኸዱ። ናብታ ዓዲ ናትናኤል ዝዀነት ቃና እዮም ከይዶም። ቃና ኻብታ የሱስ ዝዓበየላ ናዝሬት ናብ ሰሜን ኣብ ዚርከብ ኵርባታት እያ እትርከብ። ኣብ ቃና ኣብ ዚግበር ሓደ መርዓ እዮም ተዓዲሞም ነይሮም።
ኣደ የሱስ እውን ናብቲ መርዓ መጺኣ ነበረት። ማርያም ንስድራ ቤት እቶም ዚምርዓዉ ፈታዊቶም ብምዃና፡ ነቶም ኣጋይሽ ዜድልዮም ነገር ኣብ ምቕራብ ግደ ዝነበራ እያ እትመስል። ስለዚ፡ ዝጐደለ ነገር ከም ዘሎ ኣስተብሃለት እሞ፡ “ወይኒ የብሎምን” ኢላ ንየሱስ ነገረቶ።—ዮሃንስ 2:3።
ወይኒ ብምውዳኡ፡ ማርያም ንየሱስ፡ ገለ ነገር ኪገብር እያ ሓሳብ እተቕርበሉ ነይራ። የሱስ ድማ ተቓውሞ ብዜመልክት ቍንቍኛ ገይሩ፡ “ኣቲ ሰበይቲ፡ እዚ ንዓይን ንዓኽን እንታይ የገድሰና፧” ኢሉ መለሰላ። (ዮሃንስ 2:4) ብኣምላኽ እተሸመ ንጉስ ስለ ዝዀነ፡ ንጥፈታቱ ኺገብር ከሎ፡ ብስድራ ቤቱ ወይ ብኣዕሩኹ ዘይኰነስ፡ ብሰማያዊ ኣቦኡ እዩ ኺምራሕ ዚግብኦ። ማርያም ድማ ነቶም ዜገልግሉ ዝነበሩ፡ “ንሱ ዚብለኩም ዘበለ ግበሩ” ብምባል ነቲ ነገር ብጥበብ ኣብ ኢድ ወዳ ገደፈቶ።—ዮሃንስ 2:5።
ኣብኡ ድማ ኣኣርብዓ ሊትሮ ኪሕዝ ዚኽእል ሽዱሽተ ኣጋንእ እምኒ ተቐሚጡ ነበረ። የሱስ ከኣ ነቶም ዜገልግሉ ዝነበሩ፡ “ነዚ ኣጋንእ ማይ ምልእዎ” በሎም። ድሕሪኡ፡ የሱስ “ሕጂ ቕድሕዎ እሞ፡ ንኣቦ ዳስ ውሰዱሉ” በሎም።—ዮሃንስ 2:7, 8።
እቲ ኣቦ ዳስ፡ እቲ ወይኒ ብተኣምር ከም እተለወጠ ከይፈለጠ ብጽባቐ እቲ ወይኒ ተገረመ። ነቲ መርዓዊ ጸዊዑ ድማ፡ “ኵሉ ሰብ ቅድም ጽቡቕ ወይኒ፡ ምስ ሰኸሩ ኸኣ እቲ ሕምቕ ዝበለ የቕርብ። ንስኻ ግና ነቲ ጽቡቕ ወይኒ ኽሳዕ ሕጂ ኣጽኒሕካዮ” በሎ።—ዮሃንስ 2:10።
እዚ ኸኣ የሱስ ዝገበሮ ናይ መጀመርታ ተኣምር እዩ ነይሩ። እቶም ሓደስቲ ደቀ መዛሙርቱ ነዚ ተኣምር እዚ ምስ ረኣዩ፡ እታ ኣብኡ ዝነበረቶም እምነት ደልደለት። ድሕርዚ፡ የሱስ ምስ ኣዲኡን ኣሕዋቱን ናብታ ብሰሜናዊ ምዕራብ ገምገም ባሕሪ ገሊላ ዘላ ኸተማ ቅፍርናሆም ኸዱ።


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
-
ህዝቅኤል ብራእይ ናብ እስራኤል መጸ (1, 2)
-
ህዝቅኤል ብራእይ ቤተ መቕደስ ረኣየ (3, 4)
-
ኣጸዳትን ኣፍ ደገታትን (5-47)
-
ናይ ወጻኢ ምብራቓዊ ኣፍ ደገ (6-16)
-
ናይ ወጻኢ ኣጸድ፣ ካልእ ኣፍ ደገታት (17-26)
-
ናይ ውሽጢ ኣጸድን ኣፍ ደገታትን (27-37)
-
ንኣገልግሎት ቤተ መቕደስ ዚኸውን ክፍልታት (38-46)
-
መሰውኢ (47)
-
ገበላ እታ ቤተ መቕደስ (48, 49)
40 ካብ እንማረኽ ኣብ መበል 25 ዓመት፡+ ኣብ መጀመርታ እታ ዓመት፡ ኣብ ዓስረይቲ መዓልቲ እታ ወርሒ፡ ካብቲ እታ ኸተማ ዝወደቐትሉ ኣብ መበል 14 ዓመት፡+ በታ መዓልቲ እቲኣ ኢድ የሆዋ ኣብ ልዕለይ ኰነት፣ ንሱ ድማ ናብታ ኸተማ ወሰደኒ።+
2 ካብ ኣምላኽ ብዝመጸ ራእያት፡ ናብ ምድሪ እስራኤል ኣምጽኣኒ፡ ብደቡብ ከም ከተማ ዝበለ ህንጻ ኣብ ዘለዎ ኣዝዩ ነዊሕ ከረን ከኣ ኣንበረኒ።+
3 ናብኡ ምስ ኣምጽኣኒ፡ ከም ነሓሲ ዝትርኢቱ ሰብኣይ ረኣኹ።+ ገመድ ልሕጺ እንጣጢዕን ሻምብቆ መለክዕን ኣብ ኢዱ ነበረ፣+ ኣብ ኣፍ ደገ ድማ ደው ኢሉ ነበረ።
4 እቲ ሰብኣይ ከኣ፡ “ኣታ ወዲ ሰብ፡ ስለዚ ኢኻ ናብዚ ዝመጻእካ እሞ፡ ኣጸቢቕካ ርአ፡ ተጠንቂቕካ ስማዕ፡ ንዅሉ እቲ ዘርእየካ ድማ ኣቕልበሉ። ኵሉ እቲ ዝረኣኻዮ ድማ፡ ንቤት እስራኤል ንገሮ” በለኒ።+
5 ነታ ቤተ መቕደስ ብወጻኢ ዚኸብባ መንደቕ ረኣኹ። ኣብ ኢድ እቲ ሰብኣይ ሽዱሽተ እመት ዝንውሓቱ ሻምብቆ መለክዒ ነበረ፣ (ነንእመት ከኣ ሓሓደ ስፍሓት ኢድ ተወሲኽዎ ነበረ)። ነቲ መንደቕ ድማ ለክዖ፣ ርጕዱ ሓደ ሻምብቆ፡ ቍመቱ ድማ ሓደ ሻምብቆ ዀነ።
6 ሽዑ፡ ናብቲ ናብ ምብራቕ ገጹ ዝገበረ ኣፍ ደገ መጸ፣+ በቲ ደረጃታቱ ድማ ደየበ። ንድርኵዂት እቲ ኣፍ ደገ ምስ ለክዖ፡ ግፍሑ ሓደ ሻምብቆ ዀነ፣ ግፍሒ እቲ ኻልእ ድርኵዂት እውን ሓደ ሻምብቆ ዀነ።
7 ሓደ ኽፍሊ ሓላዊ ሓደ ሻምብቆ ዝንውሓቱን ሓደ ሻምብቆ ዝግፍሑን ነበረ፣ ኣብ መንጎ ኽፍልታት ሓላዊ ኸኣ ሓሙሽተ እመት ነበረ።+ እቲ ኣብ ጥቓ ገበላ ዘሎ ናብ ውሽጢ ገጹ ዚርከብ ድርኵዂት ኣፍ ደገ ልክዑ ሓደ ሻምብቆ ነበረ።
8 ነቲ ናብ ውሽጢ ኣቢሉ ዚርከብ ገበላ እቲ ኣፍ ደገ ድማ ለክዖ፣ ሓደ ሻምብቆ እውን ኰነ።
9 ሽዑ፡ ንገበላ እቲ ኣፍ ደገ ለክዖ፣ ሸሞንተ እመት እውን ኰነ። ነቲ ጐድናዊ ኣዕኑድ ከኣ ለክዖ፣ ክልተ እመት እውን ኰነ። እቲ ገበላ እቲ ኣፍ ደገ ብሓደ ሸነኽ ናብ ውሽጢ ገጹ ነበረ።
10 ኣብ ክልቲኡ ሸነኽ እቲ ምብራቓዊ ኣፍ ደገ ሰሰለስተ ኽፍሊ ሓላዊ ነበረ። ሰለስቲኡ ሓደ ዝዓቐኑ ነበረ፣ እቲ ኣብ ክልቲኡ ሸነኽ ዚርከብ ጐድናዊ ኣዕኑድ ከኣ ሕደ ዝዓቐኑ ነበረ።
11 ሽዑ፡ ንግፍሒ እቲ መእተዊ እቲ ኣፍ ደገ ለክዖ፣ 10 እመት እውን ኰነ፣ ንውሓት እቲ ኣፍ ደገ ድማ 13 እመት ነበረ።
12 እቲ ኣብ ቅድሚ እቲ ኽፍልታት ሓላዊ ዘሎ እተኸፍለ ቦታ ብኽልቲኡ ሸነኽ ሓሓደ እመት ነበረ። እቲ ኣብ ክልቲኡ ሸነኽ ዚርከብ ክፍልታት ሓላዊ ሸሽዱሽተ እመት ነበረ።
13 ሽዑ፡ ነቲ ኣፍ ደገ ኻብ ናሕሲ እቲ ሓደ ኽፍሊ ሓላዊ ናብ ናሕሲ እቲ ኻልእ ለክዐ፣ 25 እመት ዝግፍሑ እውን ኰነ። ሓደ መእተዊ ኣብ መንጽር እቲ ሓደ መእተዊ ነበረ።+
14 ሽዑ፡ ነቲ ጐድናዊ ኣዕኑድ ለክዖ፣ 60 እመት ዝቝመቱ እውን ኰነ፣ እቲ ኣብ ዙርያ እቲ ኣጸድ ኣብ ዝነበረ ኣፍ ደገታት ዚርከብ ጐድናዊ ኣዕኑድ እውን ከምኡ ነበረ።
15 ካብ ቅድሚት እቲ መእተዊ እቲ ኣፍ ደገ ኽሳብ ቅድሚት እቲ ብውሽጣዊ ሸነኽ እቲ ኣፍ ደገ ዘሎ ገበላ 50 እመት ነበረ።
16 ነቲ ኽፍልታት ሓላውን ነቲ ኣብ ውሽጢ እቲ ኣፍ ደገ ብኽልቲኡ ሸነኽ ዘሎ ጐድናዊ ኣዕኑድን እናጸበበ ዚኸይድ መቓናት ዘለዎ መሳዅቲ+ ነበሮ። እቲ ውሽጣዊ ኽፋል እቲ ገበላ እውን ኣብ ክልቲኡ ሸነኽ መሳዅቲ ነበሮ፣ ኣብቲ ጐድናዊ ኣዕኑድ ከኣ ምስልታት ኦም ስየ+ ነበረ።
17 ሽዑ፡ ናብ ናይ ወጻኢ ኣጸድ ኣምጽኣኒ፣ ኣብ ዙርያ እቲ ኣጸድ ድማ መመገቢ ኽፍልታትን+ እምኒ እተነጽፎ ባይታን ረኣኹ። ኣብቲ እምኒ እተነጽፎ ባይታ ኸኣ 30 መመገቢ ኽፍሊ ነበረ።
18 እቲ ኣብ ጐድኒ ኣፍ ደገታት ዘሎ እምኒ እተነጽፎ ባይታ ምስ ንውሓት እቲ ኣፍ ደገታት ማዕረ ነበረ፣—እዚ እቲ ታሕተዋይ ብእምኒ እተነጽፈ ባይታ ነበረ።
19 ሽዑ፡ ካብ ቅድሚት እቲ ታሕተዋይ ኣፍ ደገ ናብ ዙርያ እቲ ናይ ውሽጢ ኣጸድ ዘሎ ርሕቐት ለክዐ። ብምብራቕን ብሰሜንን 100 እመት ነበረ።
20 እቲ ናይ ወጻኢ ኣፍ ደገ ናብ ሰሜን ገጹ ዘበለ ኣፍ ደገ ነበሮ፣ ንንውሓቱን ንግፍሑን ከኣ ለክዖ።
21 ኣብ ክልቲኡ ሸነኽ ሰሰለስተ ኽፍሊ ሓላዊ ነበረ። ጐድናዊ ኣዕኑዱን ገበላኡን ከምቲ ቐዳማይ ኣፍ ደገ ዝልክዑ ነበረ። 50 እመት ዝንውሓቱን 25 እመት ዝግፍሑን ነበረ።
22 መሳዅቱን ገበላኡን ምስልታት ኦም ስየኡን+ ከምቲ ምብራቓዊ ኣፍ ደገ ዝዓቐኑ ነበረ። ብሸውዓተ ደረጃታት ይድየብ ነበረ፣ ገበላኡ ድማ ኣብ ቅድሚኡ ነበረ።
23 ኣብ ናይ ውሽጢ ኣጸድ ኣብ መንጽር እቲ ሰሜናዊ ኣፍ ደገ ሓደ ኣፍ ደገ ነበረ፣ ኣብ መንጽር እቲ ምብራቓዊ ኣፍ ደገ እውን ሓደ ነበረ። ካብ ኣፍ ደገ ናብ ኣፍ ደገ ዘሎ ርሕቐት ከኣ ለክዐ፣ 100 እመት እውን ኰነ።
24 ድሕርዚ፡ ናብ ደቡብ ኣቢሉ ኣምጽኣኒ፣ ኣብ ደቡባዊ ሸነኽ ድማ ኣፍ ደገ ረኣኹ።+ ነቲ ጐድናዊ ኣዕኑዱን ንገበላኡን ከኣ ለክዖ፣ ከምቲ ኻልእ ዝዓቐኑ ድማ ነበረ።
25 ኣብ ክልቲኡ ሸነኹን ኣብ ገበላኡን ከምቲ ኻልእ መሳዅቲ ዝበለ መሳዅቲ ነበረ። 50 እመት ዝንውሓቱን 25 እመት ዝግፍሑን ነበረ።
26 ናብኡ ዜደይብ ሸውዓተ ደረጃታት ነበረ፣+ ገበላኡ ድማ ኣብ ቅድሚኡ ነበረ። ኣብ ጐድናዊ ኣዕኑዱ ኸኣ ኣብ ክልቲኡ ሸነኹ ምስልታት ኦም ስየ ነበረ።
27 እቲ ናይ ውሽጢ ኣጸድ ናብ ደቡብ ገጹ ዘበለ ኣፍ ደገ ነበሮ፣ ናብ ደቡብ ኣቢሉ ኻብ ኣፍ ደገ ናብ ኣፍ ደገ ለክዐ፣ እቲ ርሕቐት እውን 100 እመት ኰነ።
28 ድሕርዚ፡ በቲ ደቡባዊ ኣፍ ደገ ኣቢሉ ናብቲ ናይ ውሽጢ ኣጸድ ኣእተወኒ፣ ነቲ ደቡባዊ ኣፍ ደገ ምስ ለክዖ፡ ከምቲ ኻልእ ዝዓቐኑ ነበረ።
29 ክፍልታት ሓላዊኡን ጐድናዊ ኣዕኑዱን ገበላኡን ከምቲ ኻልእ ዝዓቐኑ ነበረ። ኣብ ክልቲኡ ሸነኹን ኣብ ገበላኡን መሳዅቲ ነበረ። 50 እመት ዝንውሓቱን 25 እመት ዝግፍሑን ነበረ።+
30 ኣብ ዙርያኡ ኸኣ ገበላታት ነበረ፣ 25 እመት ዝንውሓቱን 5 እመት ዝግፍሑን ነበረ።
31 ገበላኡ ናብ ናይ ወጻኢ ኣጸድ ገጹ ዘበለ ነበረ፣ ኣብ ጐድናዊ ኣዕኑዱ ድማ ምስልታት ኦም ስየ ነበረ፣+ ብሸሞንተ ደረጃ ኸኣ ይድየብ ነበረ።+
32 ካብ ምብራቕ ናብ ናይ ውሽጢ ኣጸድ ምስ ኣምጽኣኒ፡ ነቲ ኣፍ ደገ ለክዖ፣ ከምቲ ኻልእ ዝዓቐኑ ድማ ነበረ።
33 ክፍልታት ሓላዊኡን ጐድናዊ ኣዕኑዱን ገበላኡን ከምቲ ኻልእ ዝዓቐኑ ነበረ፣ ኣብ ክልቲኡ ሸነኹን ኣብ ገበላኡን ከኣ መሳዅቲ ነበረ። 50 እመት ዝንውሓቱን 25 እመት ዝግፍሑን ነበረ።
34 ገበላኡ ናብ ናይ ወጻኢ ኣጸድ ገጹ ዘበለ ነበረ፣ ኣብ ክልቲኡ እቲ ጐድናዊ ኣዕኑዱ ድማ ምስልታት ኦም ስየ ነበረ፣ ብሸሞንተ ደረጃ ኸኣ ይድየብ ነበረ።
35 ሽዑ፡ ናብ ሰሜናዊ ኣፍ ደገ ኣምጽኣኒ፣+ ንዕኡ ድማ ለክዖ፣ ከምቲ ኻልእ ዝዓቐኑ ነበረ።
36 ክፍልታት ሓላዊኡን ጐድናዊ ኣዕኑዱን ገበላኡን ከምቲ ኻልእ ዝዓቐኑ ነበረ። ኣብ ክልቲኡ ሸነኹ ኸኣ መሳዅቲ ነበረ። 50 እመት ዝንውሓቱን 25 እመት ዝግፍሑን ነበረ።
37 ጐድናዊ ኣዕኑዱ ናብ ናይ ወጻኢ ኣጸድ ገጹ ዘበለ ነበረ፣ ኣብ ክልቲኡ እቲ ጐድናዊ ኣዕኑዱ ድማ ምስልታት ኦም ስየ ነበረ፣ ብሸሞንተ ደረጃ ኸኣ ይድየብ ነበረ።
38 ኣብ ጥቓ እቲ ጐድናዊ ኣዕኑድ እቲ ኣፍ ደገታት ድማ መመገቢ ኣፍ ደገ ምስ መእተዊኡ ነበረ፣ ኣብኡ ኸኣ እቲ ብምሉኡ ዚሓርር መስዋእቲ ይሕጸብ ነበረ።+
39 ኣብ ክልቲኡ ሸነኽ እቲ ብምሉኡ ዚሓርር መስዋእትን+ መስዋእቲ ሓጢኣትን+ መስዋእቲ በደልን+ ዚሕረደሉ ገበላ እቲ ኣፍ ደገ ድማ ከክልተ ሰደቓ ነበረ።
40 ኣብቲ ናብ ሰሜናዊ ኣፍ ደገ ዜደይብ ከኣ፡ ኣብ ወጻኢ እቲ መእተዊ ኽልተ ሰደቓ ነበረ። ኣብ ውሽጢ፡ ኣብ ገበላ እቲ ኣፍ ደገ እውን ክልተ ሰደቓ ነበረ።
41 ኣብ ክልቲኡ ሸነኽ እቲ ኣፍ ደገ መስዋእቲ ዚሕረደሉ ኣኣርባዕተ ሰደቓ፡ ኵሉዅሉ ሸሞንተ ሰደቓ ነበረ።
42 እቲ ንብምሉኡ ዚሓርር መስዋእቲ ዚኸውን ኣርባዕተ ሰደቓ ኻብ ውቑር እምኒ ነበረ። ሓደ እመትን ፈረቓን ዝንውሓቱ፡ ሓደ እመትን ፈረቓን ዝግፍሑ፡ ሓደ እመት ከኣ ዝቝመቱ ነበረ። ነቲ ዚሓርር መስዋእትን መስዋእቲ ሕሩድን ንምሕራድ ዜገልግል መሳርሒታት ኣብኡ ይቕመጥ ነበረ።
43 ሓደ ስፍሓት ኢድ ዝግፍሑ ኸብከብ ኣብ ዙርያ እቲ ውሽጣዊ መንደቕ ተላጊቡ ነበረ፣ ስጋ እቲ መባእ ከኣ ኣብቲ ሰደቓታት ይንበር ነበረ።
44 ኣብ ወጻኢ እቲ ውሽጣዊ ኣፍ ደገ ንዘመርቲ ዚኸውን መመገቢ ኽፍልታት ነበረ፣+ እዚ ኸኣ ኣብ ናይ ውሽጢ ኣጸድ፡ ኣብ ጥቓ እቲ ሰሜናዊ ኣፍ ደገ፡ ናብ ደቡብ ገጹ ነበረ። ካልእ መመገቢ ኽፍሊ ድማ ኣብ ጥቓ ምብራቓዊ ኣፍ ደገ፡ ናብ ሰሜን ገጹ ነበረ።
45 ንሱ ኸኣ ከምዚ በለኒ፦ “እዚ ናብ ደቡብ ገጹ ዘሎ መመገቢ ኽፍሊ፡ ነቶም ኣብታ ቤተ መቕደስ ኬገልግሉ ሓላፍነት እተሰከሙ ኻህናት እዩ።+
46 እዚ ናብ ሰሜን ገጹ ዘሎ መመገቢ ኽፍሊ፡ ነቶም ኣብቲ መሰውኢ ኼገልግሉ ሓላፍነት እተሰከሙ ኻህናት እዩ።+ ንሳቶም እቶም ኬገልግልዎ ናብ የሆዋ ኪቐርቡ እተመደቡ ሌዋውያን+ ደቂ ጻዶቅ+ እዮም።”
47 ሽዑ፡ ነቲ ናይ ውሽጢ ኣጸድ ለክዖ። 100 እመት ዝንውሓቱን 100 እመት ዝግፍሑን ትርብዒት ነበረ። እቲ መሰውኢ ኸኣ ኣብ ቅድሚ እታ ቤተ መቕደስ ነበረ።
48 ሽዑ፡ ናብ ገበላ እታ ቤተ መቕደስ ኣምጽኣኒ፣+ ነቲ ጐድናዊ ዓንዲ እቲ ገበላ ድማ ለክዖ፣ ሓሙሽተ እመት በዚ ሓደ ሸነኽ፡ ሓሙሽተ እመት እውን በቲ ሓደ ሸነኽ ነበረ። ግፍሒ እቲ ኣፍ ደገ ሰለስተ እመት በዚ ሓደ ሸነኽ፡ ሰለስተ እመት በቲ ሓደ ሸነኽ ነበረ።
49 እቲ ገበላ 20 እመት ዝንውሓቱን 11 እመት ዝግፍሑን ነበረ። ብደረጃታት ይድየብ ነበረ። ኣብ ጥቓ እቲ ልዳውቲ ድማ፡ ብኽልቲኡ ሸነኽ ሓሓደ ዓንዲ ነበረ።+
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ህዝቅኤል 40
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
4 ሳንባላጥ+ ከኣ፡ ንሕና ነቲ መካበብያ ዳግም ንሃንጾ ኸም ዘለና ምስ ሰምዐ፡ ተቘጥዐን ኣዝዩ ዀረየን፣ ነቶም ኣይሁድ ድማ የላግጸሎም ነበረ።
2 ኣብ ቅድሚ ኣሕዋቱን ሰራዊት ሰማርያን ከኣ፡ “እዞም ድኹማት ኣይሁድ እንታይ ይገብሩ ኣለዉ፧ ነዚዶ ብርእሶም ኪገብርዎ እዮም፧ መስዋእቲዶ ኺስውኡ እዮም፧ ብሓደ መዓልቲዶ ኺውድእዎ እዮም፧ ነቲ ዝነደደ ኣእማን ካብቲ ዅምራታት ፍርስራስዶ ኼሐድስዎ እዮም፧” በለ።+
3 ኣብ ጥቓኡ ደው ኢሉ ዝነበረ ጦብያ+ እቲ ዓሞናዊ+ ድማ፡ “ኣብቲ ዚሃንጽዎ ዘለዉ ወኻርያ እኳ እንተ ትድይብ፡ ነቲ መንደቖም መፍረሰቶ” በለ።
4 ኦ ኣምላኽና፡ ተናዒቕና ኢና እሞ፡+ ስማዕ፣ ጸርፎም ከኣ ኣብ ርእሶም ምለሰሎም፣+ ንዘመተ ኪዀኑ ድማ ናብ ምድሪ ምርኮ ኣሕሊፍካ ሃቦም።
5 ነቶም ሃነጽቲ ጸሪፎምዎም እዮም እሞ፡ በደሎም ኣይትሸፍን፡ ሓጢኣቶም እውን ካብ ቅድሜኻ ኣይትደምስስ።+
6 ነቲ መካበብያ ድማ ንሃንጾ ነበርና፣ ብዘሎ እቲ መካበብያ ኸኣ ተጋጠመ፡ ክሳብ ፍርቂ ቝመቱ እውን ዳግም ተሃንጸ። ልቢ እቶም ህዝቢ ድማ ኣብቲ ዕዮ ነበረ።
7 ሳንባላጥን ጦብያን+ ኣዕራብን+ ዓሞናውያንን ኣሽዶዳውያንን+ ጽገና መካበብያ የሩሳሌም ይሰልጥ ከም ዘሎ፡ እቲ ፍራሳታ ኸኣ ኪዕበስ ከም ዝጀመረ ምስ ሰምዑ፡ ኣዝዮም ተቘጥዑ።
8 ንሳቶም መጺኦም ምስ የሩሳሌም ኪዋግኡን ኪርብሹን ብሓደ ውዲት ኣለሙ።
9 ንሕና ድማ ናብ ኣምላኽና ጸለና፡ ካባታቶም ኪሕልዉና እውን መዓልትን ለይትን ሓለውቲ ኣቘምና።
10 ሰብ ይሁዳ ኸኣ፡ “ሓይሊ እቶም ሸቃሎ ደኺሙ፡ ኣዝዩ ብዙሕ ፍርስራስ ድማ ኣሎ። ነቲ መካበብያ ኽንሃንጾ ኣይንኽእልን ኢና” ይብሉ ነበሩ።
11 እቶም ጸላእትና ኸኣ፡ “ከይፈለጡን ከይረኣዩናን ኣብ መንጎኦም ኣቲና ኽንቀትሎምን ነቲ ዕዮ ደው ከነብሎን ኢና” ይብሉ ነበሩ።
12 እቶም ኣብ ጥቓኦም ዚነብሩ ዝነበሩ ኣይሁድ ድማ መምስ መጹ፡ “ካብ ኵሉ ኣንፈት ኣብ ልዕሌና ኺመጹ እዮም” ኢሎም ዓሰርተ ሳዕ ይነግሩና ነበሩ።
13 ስለዚ፡ ብድሕሪ እቲ መካበብያ ኣብቲ ዝተሓተ ቦታታት፡ ኣብ ቃልዕ ቦታታት፡ ሰባት ኣቘምኩ፣ በብዓሌቶም ከኣ ኣስያፎምን ሕላሳቶምን ቀስትታቶምን ሒዞም ደው በሉ።
14 ፍርሆም ምስ ረኣኹ፡ ብኡብኡ ተንሲአ ነቶም ልዑላንን+ ነቶም መኳንንትን ነቶም ዝተረፉ ህዝብን፡ “ኣይትፍርህዎም።+ ነቲ ዓብይን ዜፍርህን የሆዋ ዘክርዎ፣+ ምእንቲ ኣሕዋትኩምን ኣወዳትኩምን ኣዋልድኩምን ኣንስትኹምን ኣባይትኹምን ድማ ተዋግኡ” በልክዎም።
15 እቶም ጸላእትና፡ እቲ ዚገብርዎ ዝነበሩ ኸም ዝፈለጥና፡ እቲ ናይ ሓቂ ኣምላኽ ከኣ ንውጥኖም ከም ዘፍሸሎ ምስ ሰምዑ፡ ኵላትና ናብ ዕዮ እቲ መካበብያ ተመለስና።
16 ካብታ መዓልቲ እቲኣ ንደሓር ፍርቂ ኻብቶም ሰበይ ዕዮ ይዓይዩ፡+ ፍርቆም ድማ ሕላሳትን ዋላቱን ቀስትታትን ይሕዙ፡ ድርዕታት እውን ይለብሱ ነበሩ። እቶም መሳፍንቲ+ ኸኣ ብድሕሪ ዅሎም ቤት ይሁዳ ደው በሉ፣
17 እቲኣቶም ድማ ነቲ መካበብያ ይሃንጹ ነበሩ። እቶም ጾር ዚጾሩ ዝነበሩ ኸኣ ብሓደ ኢዶም ኪዓይዩ ኸለዉ፡ ብሓደ ኢዶም ኣጽዋሮም ሒዞም ነበሩ።
18 እቶም ሃነጽቲ ድማ፡ ነፍሲ ወከፍ ሰይፉ ኣብ ሕቘኡ ተዓጢቑ ይሃንጽ ነበረ። እቲ መለኸት ዚነፍሕ+ ከኣ ኣብ ጥቓይ ነበረ።
19 ሽዑ፡ ነቶም ልዑላንን ነቶም መኳንንትን ነቶም ዝተረፉ ህዝብን፡ “እቲ ዕዮ ዓብይን ሰፊሕን እዩ፣ ንሕና ድማ ካብ ንሓድሕድና ርሒቕና ኣብቲ መካበብያ ፋሕ ኢልና ኣለና።
20 ደሃይ መለኸት ምስ ሰማዕኩም፡ ናብዛ ዘለናያ ተኣከቡ። ኣምላኽና ኺዋግኣልና እዩ”+ በልክዎም።
21 ስለዚ፡ ንሕና ኽንዓዪ ኸለና፡ ፍርቆም ካብ ወጋሕታ ኽሳዕ ከዋኽብቲ ዚወጹ ሕላሳት ይሕዙ ነበሩ።
22 በታ ግዜ እቲኣ፡ ነቶም ህዝቢ፡ “ነፍሲ ወከፍ ሰብ መምስ ጊልያኡ ለይቲ ኣብ ውሽጢ የሩሳሌም ይሕደር፣ ንሳቶም ድማ ለይቲ ኺሕልዉና፡ መዓልቲ እውን ኪዓይዩ እዮም” በልክዎም።
23 ኣነን ኣሕዋተይን ገላዎይን+ እቶም ዝሰዓቡኒ ሓለውትን፡ ክዳውንትና ኣይነውጽእን ነበርና፣ ነፍሲ ወከፍ ከኣ ኣጽዋሩ ኣብ የማናይ ኢዱ ሒዙ ነበረ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ነህምያ 4
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ናይ የሆዋ መሰኻኽር ተሓከምቲ መብዛሕትኡ ግዜ ዝሓሸ ጥዕና ይረኽቡ
ኣውስትራልያ፦ ናይ 2 ጥቅምቲ 2012 ሕታም ዘ ሲድኒ ሞርኒንግ ሄራልድ፡ “ብሃይማኖታዊ ምኽንያት ምምሕልላፍ ደም ዚኣብዩ ኣብ ሆስፒታል ዚኣትዉ ናይ የሆዋ መሰኻኽር ተሓከምቲ፡ ከም ሓቂ ኻብ ካልኦት ብዝሓሸ ጥዕና ይረኽቡ” ኢላ ጸብጺባ።
እታ ጋዜጣ ኣብ ጸብጻባ፡ ካብ ዘረባ እቲ ኣብ ዩኒቨርሲቲ ሲድኒ ኣብ ዚርከብ ቤት ትምህርቲ ሕክምና ሲድኒ ዜገልግል ናይ ሕክምና ፕሮፌሰር ጄምስ ኢስቢስተር ጠቒሳ ኸምዚ ትብል፦ “ሓካይም ንናይ የሆዋ መሰኻኽር [ተሓከምቲ] ደሞም ኪዕቅቡሎም ብምፍታኖም፡ ዝሓሸ ሕክምና ኸም ዝረኸቡ ፕሮፌሰር ኢስቢስተር ገሊጹ። ከም ውጽኢቱ፡ ህይወቶም ንምድሓን ዝሓሸ ዕድል ረኺቦም፣ ካብቶም ኣብ መጥባሕቲ ምምሕልላፍ ደም እተቐበሉ ሰባት ከኣ ኣብ ሆስፒታልን ኣብ ጽዑቕ ክንክንን ዝሓጸረ ግዜ ጸኒሖም።”
ዶክተር ኢስቢስተር ዝሃቦ ርእይቶ ዘይተለምደ ኣይኰነን። ኣርካይቭስ ኦቭ ኢንተርናል መዲስን፡ 13-27 ነሓሰ 2012፡ ናይ ልቢ ሕክምና ብዛዕባ ዝገበሩ ናይ የሆዋ መሰኻኽር ተሓከምቲ፡ “ናይ የሆዋ መሰኻኽር ምስቶም ምምሕልላፍ ደም እተቐበሉ ኻልኦት ተሓከምቲ ኺነጻጸሩ ኸለዉ፡ ዝወሓደ ኸቢድ ሕልኽላኻት እዩ ኣጋጢምዎም፡ ኣብ ሆስፒታል ዝጸንሑሉ ግዜ እውን ዝሓጸረ እዩ” ትብል።


text:
“ናይቶም ኣብ ዓለም ምሉእ ዕብየት ክረጋገጽ ዝፈላልይ ዘይኰነ ኣብ ዓለም ናይ ምርድዳእን ኣብ ናይ ሓድ ሕድ ምስትውዓልን ዘተን ዘዕብይ ዘራኽብ ድልድል ክሕነጽ በዚ መሰረት’ዚ ድማ ብኹሉ ሸነኽን ሃዋሁን ፍትሕን ሰላምን ንኽረጋገጽ ንዝምህሩ” ከም ተሓባባሪ ናብ ምሶኰ ኣብ ውርሒ ነሓሰ ወግዓዊ ምብጻሕ ከካይዱ ምዃኖም ምስ ናይ ኢጣሊያ ተለቪዥን ኣብ ሃገረ ቫቲካን ኣብ ዘካይድዎ ቃለ መሕትት ሓቢሮም።
ናይቲ ዘካይድዎ ቃለ መሕትት ምሉእ ትሕዞቶ ኣብ ኢጣሊያ ዕለት 19 ሓምለ 2017 ዓ.ም. ብናይ ኢጣሊያ ራይ ኡኖ ናይ ተለቪዥን ጣቢያ ክመሓላለፍ ምዃኑ እውን ክንገር እንከሎ። ቅዱስ ኣቦና ር.ሊ.ጳ. ፍራንቸስኮ ናይ ዘተ ር.ሊ.ጳጳሳት እዮም ዝበሉ ብፁዕ ካርዲናል ፓሮሊን ኣብቲ ኣብ ዘካይድዎ ሓዋርያዊ ምብጻሕ ብመንፈስ ቅዱስ ክምርሑ ንመንፈስ ቅዱስ ኣስተንፍሶ ገዛእ ርእሶም ከምዝሓድጉን ብምርግጋጽ ምስ ናይ ሩሲያ ርእሰ ብሔር ቭላድሚር ፑቲን እውን ክራኸቡ ምዃኖን ሓቢሮም፥ መራኸቢ ድልድል ምሕናጽ ዝብል ናይ ቅዱስ ኣቦና ትምህርቲ ኣብ ጉዳይ ሩሲያ ዝህልዎ ትርጉም ነቲ ድሮ ዘሎ ንምንቅስቓስ ካቶሊካዊት ቤተ ክርስቲያ ኣብ ሩሲያን ርክብ ምስ ኦርቶዶካዊት ቤተ ክርስቲያን ሩሲያን ዘሎ ናይ ሓባር ዘተ ዝምልከት ክሌኣዊ ርክባት ዝግልጽ እዩ። ከምኡ እውን ኣብቲ ሩሲያ ብንጥፈት ህልው ዝኸነትሉ ጉዳይን ከባብን ዓለም ክም ኣብነት ማእከላይ ምብራቕን ሶሪያን ኡክራይንን ዝኣመስሉ ከባብታት ብምምእካል ብዛዕባ ዓለም ሓቆፍ ርእሰ ጉዳያት ኣሞርኰይዞም እውን ምይይጥ ከካይዱ ምዃኖም ሓቢሮም። እዚ ርክብ’ዚ ድማ ነቲ ቅዱስ ኣቦና ር.ሊ.ጳ. ፍራንቸስኮ ናይ ቅድስቲ መንበር ናይ ወጻኢ ርክብ ክኽተሎ ዝግብኦ ቢሎም ዝሕብርዎ መገድን ውሳኔን መሰረት ብምግባር እዩ፡ እዚ ናይ ቅድስቲ መንበር ናይ ወጻኢ ርክባት ስነ ሜላ ኣብ ዓለም ሰናይን ውህበን ጥራሕ ዘይኰነ መንፈስ ክፍኣት ከምዘሎ ኣፍልጦ ዘለዎን ኰይኑ ነዚ ኹሉ ግምት ብምሃብ ድማ ሰላምን ፍትሕን ምሉእ ምዕባለን ክረጋገጽ ብሓባር ምዕያይ ዝብል ኣመለኻኽታ ዘጉልሕ ምዃኑ ኣብሪሆም።
ብፁዕ ካርዲናል ፓሮሊን፥ ቅዱስ ኣቦና ኣብ ዓለም ሓደ ሓድሽ ናይ ሕውነት ኣንፈትን ከይድን ንምብጋስ እዮም ዝጽዕሩ። ስለዚህ በዚ ሓሳብን ድላይን’ዚ ድማ ምስ ናይ ብዙሓት ሰብ ልቢ ዝረኸቡ ክዀኑ እንከለዉ ምስቶም ንመልእኽቲ ወንጌል ልባቶም ክኸፍቱ ዘይደልዩ ድማ ዝጋጨው እዩ። እንተዀነ ግን ዘተ ክበሃል እንከሎ ርክብ ምልላይን ምርድዳእን ምትሕልላይን ማለት እዩ። ብምፍራድ ዘይኰነስ ገዛእ ርእስኻ ኣብቲ ናይቲ ካልእ ኩነትን ታሪኽን ኣብንቢርካ ምስትውዓልን በዚ መገዲ’ዚ ኣቢልካ ድማ ነቲ ዘለዎ ኣመለኻኽታ ምርድእ ዝብል እዩ። ከምዚ ምስ ዝኸውን ዘራኽብን ዘተሓባብርን ባይታ ተለልይ፡ ጭቡጥ ናይ ሓባር ረቛሒ ተለልይ። እቲ ኣብ ሩሲያ ዘካይድዎ ዓለም ሓቆፍ መገሻ፥ ዘተ ዝብል ኣስተምህሮ ቅዱስ ኣቦና ኣብቲ ክሳብ ሕጂ ምስ ዘካይድዎ ዝተፈላለዩ ዓለም ለኻዊ ሓዋርያዊ መገሻታትን ርክባትን ብምትሕሓዝ ናይ ካቶሊካዊ ምንቅስቓስ ቅዱስ ኤጂዲዮ መስራቲ ናይ ታሪኽ ሊቅ ፕሮፈሰር ኣንድረያ ሪካርድን ናይ ጳጳሳዊ ናይ ስነ ምርምር ተቛም ዋና ኣመሓዳሪ ብፁዕ ኣቡነ ሳንቸስ ሶሮንዶን ናይ ካህናት ጉዳይ ዝሓልዮ ቅዱስ ማሕበር ህየንተ ብፁዕ ካርዲናል በኒያሚኖ ስተላ ብዝህብዎ ትንታነ ዝስነይ እዩ ከምዝበሉ ናይ ቅድስቲ መንበር ዜናን ክፍሊማሕተምን መግለጺ ኣፍሊጡ።


text:
Published: 05 October 2017
ሰንበት 8 ጥቅምቲ 2017፡ ብምኽንያት ዝኽሪ ኤርትራውያን ግዳያት ላምፐዱሳ፡ ኣብ ኩለን ኣህጉረ ስብከታትና ጸሎት ፍትሓት ክካየድ እዩ። እዚ ጸሎት ፍትሓት'ዚ:
1. ስለቶም ኣብ 2013 ዓመት ኣብዚ እዋን'ዚ ህልቂት ዘጋጠሞም ግዳያት ላምፐዱሳ (ልዕሊ 325 ኤርትራውያን ግዳያት)
2. ስለቶም ኣብ ሊብያ “ክርስቲያን ምዃን” ጥራይ ዝበደሎም ዝሞቱ 30 ሰማእታት ሓበሻ
3. ስለቶም ኣብ ዝተፈላለየ እዋንን ቦታን ህይወቶም ዝሰኣኑ ኤርትራውያን
4. ጸሎት ስለቶም ኣብዚ ቀረባ እዋን ዝተቐዝፉ ኣሜርካውያን እዩ።
ኤርትራውያን ብዘይ ኣፈላላይ፣ ኣብቲ ናይ ጸሎት መደብ ክትሓብሩና እናተማሕጸንና፡ ክትሓብሩና ዘይክኣልኩም ድማ፡ ስለ ኣሕዋትኩም፡ ድቅኹም፡ ወለድኹም... ናይ ጸሎትን ምስትንታንን ግዜ ክትሰርዑ ንምሕጸነኩም።
እግዚኣብሔር ንስቓይና መወዳእታ ክገብረሉ ኣብ ቅድሚ ኣምላኽ ሓቢርና ብጸሎት ንቕረብ።
ኣምላኽ፡ ንኹሎም ግዳያት ዜጋታትና፡ ሰማያዊ ዕረፍቲ ክህቦም፣ ንስድራ ቤቶም ድማ ምጽንናዕ ይሃቦም። ኣሜን።
መንበረ ጵጵስና ኣህጉረ ስብከታት፡ ሰሜን ኣሜርካ፡ ኤውሮጳን ማእከላይ ምብራቕን።
ኦርቶዶክሳዊት ቤተ ክርስቲያን ተዋህዶ


text:
ቀ/ሚ ሃይለማርያም ደሳለኝ፣ዝሓለፈ ዓርቢ ንሓፈሻዊ ዋዕላ ሕ/መ ብደረጃ መራሒ ፈላማይ መደረ ኣስሚዖም።እቶም ቀ/ሚ ቅብብል ስልጣን፣ መስርሕ ሰላም ክልቲኤን ሱዳን፣ሶማልያን ከባቢያዊ ልምዓትን ምትሕግጋዝን ከምዘተኮሩ ተፈሊጡ‘ሎ።
ቀ/ሚ ሃይለማርያም ደሳለኝ፣ኣቀዲሞም ክዛረቡሉ ዝመረፅዎ ጉዳይ፣ ድሕሪ ዕረፍቲ ኣቶ መለስ ዜናዊ ዝተፈፀመ ምትኽኻእ ስልጣን‘ዩ።
ንጉዳይ ሶማልያ ኣመልኪቶም ድማ፣ፕረዚደንት ብሰላማዊ ኣገባብ ምምራፁ፣ ሰላምን ምርግጋእን ምቅፃሉ ኣተባቢዑና‘ሎ፣ኢትዮዽያ ንህዝቢ ሶማልያ ትልግሶ ሓገዝ ክትቅፅለሉ‘ያ ኢሎም።
ህውከት ሶማልያ፣ኣብ ዞባ ኦጋዴን-ኢትዮዽያ ጠንቂ ህውከትን ዕጥቃዊ ግጭትን ኮይኑ‘ዩ ኢሎም ኣቶ ሃይለማርያም ኣብ መደረኦም።
ሰራዊት ኢትዮዽያ ደጋጊሙ ናብ ሶማልያ ምዝላቁ፣ጣልቃ ብምእታውን ንፀገም ሶማልያ ከምዘጋደዶን ተንተንቲ ይዛረቡ።ኢትዮዽያ ብወገና፣ኣብ ሶማልያ ጠንካራን ንፀጥታ‘ቲ ህዝቢን ዶብን ዝሕሉን መንግስቲ ክቀውም ድልየታ‘ዩ።
ኣብ ኣዲስ ኣበባ ንውዕል ሰላም ዝኸተማ ክልቲኤን ሱዳን፣ኣብ‘ቲ ዞባ ነባራይ ሰላም ንክመፅእ ኣበርክቶ ኣለዎ ዝብል ገምጋሎ ኣለዎም።
”ክልቲኦም ወገናት ዝርብሕሉ ውዕል ሰላም ምፍራሞም፣ካብ ክልቲኤን ሃገራት ሓሊፉ፣ንሃገራት‘ቲ ዞባ ከምዝረብሕ ርግፀኛታት ኢና” ኢሎም።
ኢትዮዽያ ኣብ ሞንጎ ስሉጥ ምዕባለ ዘርእያ ዘለዋ ሃገራት ትርከብ ዝበሉ ቀ/ሚ ሃይለማርያም ደሳለኝ፣እቲ ኣብ ኢትዮዽያ ይምዝገብ ዘሎ ምዕባለ ምስ ጎረባብቲ ሃገራት‘ውን ዘራኽብ ምኻኑ ገሊፆም።


text:
"ጥንታውያን ደርፍታት ፍቅሪ ትግርኛ"
ኣብ ዝሓለፈ ግዜ ስለ ጥንታዉያን ደርፍታት ፍቅሪ ዝምልከት ዘቅረብክዎ ጽሑፍ፡ ከም ዝቅጽል ጠቂሰ ምንባረይ ዝዝከር ኢዩ። ብሕልፊ ግና፡ ነቶም ኣንቢቦም ርእይቶኦም ብሰፊሕን ብሓጺርን ዝለገሱለይ ካብ መዓሙቊ ልበይ ዝፈልፈለ ምስጋና ከቅርበሎም እፈቱ። ምኽንያቱ ክብደት ናይ ዝዀነ ጽሑፍ ብደራሲ ከይኰነስ፡ እንታይድኣ ኣንበብቲ እናተመላለሱ ብዘቅርብዎም ሃነጽቲ ጽሑፋት ስለ ዝምዘን። እዚ ድማ መርበብ ማዶተ ንዝቆመሉ ዓላማ ተርእዮ ከም ዝኸውን ብሓላፍነትን ብሓልዮትን ንኣምን።
እዞም ብቀጻሊ ተጠቂሶም ዘለው መሰጥቲ ደርፍታት፡ ኣብ መበል 1910 ዓመተ ምህረት ፈረንጂ ብዶክቶር ካርሎ ኮንቶ ሮሲኒ ዝተመዝገቡ ኢዮም። ብኣዋዳድቃ ቃላትን (spellings) ስልቲ ኣዘራርባን ብዘመልክት፡ ካብ’ዚ ሎሚ እነዘውትሮም ፍልይ ዝበሉ ኢዮም። ቋንቋ ምስ ግዜ ዝልወጥ ኢዩ (language changes with time).
ብዝተረፈ ንቀደም በሉ...... ተፈደሉ...
- ብሺሕ ወርሒ ዝወጸት ከም ኣቡን
ናታስ ሕሉፍ ኢዩ ኣይ ከም ሰቡን።
- ጐልሓም ጐልሓም ኣቲ ጐልሓም
ከናፍራ ከም ዝግኒ ዝቆሓም።
- ከም ማዕተበይ ጸላም ከም ማዕተበይ
ትመጺ'ዶ ክሰደልኪ ሰበይ።
- ጸላም! ጸላም! ኣቲ ጸላም...
እምባሕ ! እምባሕ ኣበልክኒ ከም ላም።
- ቀያሕ ደረት ከም ዝናር ዓቀይታይ
ብኣኺ'ዶ ክሰናበት ጐይታይ።
- ኣይ ቀያሕ! ኣይ ከደረይቲ
ድቃስ ከላእኽኒ ድቃስ ለይቲ።
- ኣስመራ ነይረ እንኪምለስ
ጨጒሪ ርእሳ መለሰለይ ጠለስ።
- ከረን’ዶ ኣይዓድክን ጸግኢ በለስ
ከም ጻዕዳ ጣፍ ዓጺፍካ እትኹለስ።
- ከረን’ዶ ኣይዓድኽን ምስ ላልምባ
ብመሳልል ዘይርከብ ልባ።
- ኣብ ድሕሪ እንዳይ ተኺለያ ወይኒ
ክበልዓ ኢለ ጠምዩኒ… ጠምዩኒ...
ከይበልዓኪ ኣቡን ገዝቱኒ።
- ከም ሞጎጎ ጸሊም ከም ሞጎጎ
ከም እኽለ ማይ ኩሉ ዝብህጎ
ከም ጻዕዳ ጣፍ ከልዕለካ ተጎ።
- ቀጢን ኣምዑት ከም ሃዳናይ ተመን
ፈጣሪኻስ እዝጊ ጐይታኻስ መን?
- ሰገነይቲ ዓዱ ጥቃ ኖጻ
ከም ጠበንጃ ትርኲ ባሕሪ ወጻ።
- ሰገነይቲ ዓዱ ከም ከቶሊኽ
ሕሱም ፍቅሪ ኣለዎ ሰብ ዝመልኽ።
- በታኺየይ ውሉድ እዞም ጐላሉ
ስዒመካ ደሞ ክብል ኣሉ።
- ጐተናኻ ከም ዳዕሮ ዘጽልል
ሓኒኸ እምበር ምበልኩኻ እልል።
ይቅጽል….
Sponsored Ads


text:
- Details
- Category: መልኽቲ ጓሳ ማሕበር
-
ብመጀመርያ ነቲ ኹሉ ግዜ ፍቕሩን ምሕረቱን ከየጉደለ ብልውሃቱ ዝጓስየና ኣምላኽ ኣቦ ጎይታናን መድሓኒናን የሱስ ክርስቶስ ስብሓት ይኹኖ። ብምቕጻል ነዚ መርበብ ሓበሬታ ንኽንከፍት ኣብቲ ዘለዎም ጻዕቂ ስራሕ መስዋእቲ ከፊሎም፡ ኣብ ሓጺር ግዜ ጽፉፍን ብሉጽን ጌሮም ከዳልዉ ብዘይዕረፍቲ ዝጸዓሩ የሕዋትና፡ ኣምላኽ ይባርኽኩም ዓስብኹም የብዝሓዮ ክብል እፈቱ።
ኩልና ህዝቢ ኣምላኽ፡ ምጅማር እዚ መርበብ ሓበሬታ ንኹልና ኣዝዩ ዓቢ ረብሓ ሙዃኑ ፈሊጥና፡ ተጠቀምቲ ናይዚ ተረኺቡ ዘሎ ዕድል ክንከዉን ይግባኣና እዩ። መጽሓፍ ቅዱስ ክዛረብ ከሎ፡ ኣብ ግሃ 20:32 “ሕጂ ድማ ንኣምላኽን ነቲ ኺሀንጸኩምን ምስ ኲላቶም ቅዱሳን ኬረስትየኩምን ዚኽእል ቃል ጸጋኡን ኤማሕጽነኩም ኣሎኹ።” ይብል፡ ስለዚ በቲ ኣምላኽ ዝኸፈተልና ዕድል ተጠቂምና፡ ምስኩሎም ቕዱሳን መንግስቲ ኣምላኽ ክንርስተ ምእንቲ፡ ንቃልኣምላኽ ከነንብብን ኣብ ሓቂ ክንትከልን ይግብኣና። ኣብ 2ይ ጴጥ፡ 3:18 “ብጸጋን ብፍልጠትን ጎይታናን መድሓኒናን ክርስቶስ ደኣ ዕበዩ . . .” ይብል። ስለዚ ብፍልጠትን ብጸጋን ምእንቲ ክንዓቢ ምስ ቃል ኣምላኽ ዘሎና ግዜ እናወሰኸ ክኸይድ ይግባእ።
እምበኣርሲ ተጠቀምቲ ናይዚ መርበብ ሓበሬታ ኩላትኩም ኣብኡ ንዘሎ ትሕዝቶ ብምንባብ ብፍልጠት ክትዕብዩን ክትባረኹን ቤተክርስትያን ትላበወኩም፡ ጽቡቕ ናይ ምጅማር ግዜ ይግበረልና። ጎይታ ይባርኹም።
ዮሴፍ ጎይትኦም፡ ተሓጋጋዚ ጓሳ ማሕበር


text:
ትንታነ ዜና 04-01-2018
ኣብ ፈላመይቲ ሓሙስ ዓመተ 2018 ኮይንና ናባኹም እነብሎ ሰሙ ናዊ መደብ ትንታኔ እነሆ ጀሚሩ፡፡
ሰላም ወሰናይ ክቡራትን ፍቱዋትን ሰማዕቲ ማሕበረሰባዊት ሬድዮ ድምጺ ወጋሕታ መደብ ትንታኔ ዜና ከመይ ቀኒኹም፡፡ ኣብዛ ፈላመይቲ ሓሙስ ናይ 2018 ኮይንና ናባኹም እነብሎ ትሕዝቶ ጉጅለ ህግደፍ ኣብ ልዕሊ ቁጠባዊ ጽላት የብጽሖ ንዘሎ በደላት ክጥምት’ዩ፡፡
——————————————///////////////////———————————-
ኣብ መወዳእታ መዓልታት ናይታ ዝተፋነናያ ዓመተ 2017 ኢራናውያን ብክብደት ቁጠባዊ መነባብሮ ተማሪሮም ኣብ ጎደናታት ብምውጻእ ሰላማዊ ሰልፊ ኣካይዶም፡፡
ኣብ መንጎ እቲ ሰላማዊ ሰልፊ ብዝተፈጥረ ዘይምቅዳው ድማ ኣብ ልዕሊ 10 ሰባት ናይ ህይወት ዋጋ ከምኡ’ውን ኣብ ልዕሊ ንብረት ዝተወሰነ ዕንወት ከም ዝበጽሐ ማዕከናት ዜና ዓለም ብሰፊሑ ኣቃሊሐንኦ’የን፡፡
ፕረዚደንት ኢራን መሓመድ ሮሓኒ’ውን ድሕሪ እቲ ፍጻመ ኣብ ዘመሓላለፎ መልእኽቲ ኢራናውያን ሰላማዊ ሰልፊ ናይ ምግባር ሕገ መንግስታዊ መሰል ከም ዘለዎም ብምጥቃስ እንተኾነ፡ ካብ ልዕሊ ህይወትን ንብረትን ዕንወት ከውርዱ ትም ኢሉ ከም ዘይርእይ ኣተሓሳሲቡ’ዩ፡፡
እዚ ክስተት ኢራንን መንግስታን ክሳብ ክንደይ ንሕገመንግስቶም ምእዙዝነት ከም ዘለዎም ዘነጽር’ዩ፡፡ ላዕለዎት ሰብ መዚ እታ ሃገር’ውን እቲ ህዝቢ እታ ሃገር ዘስመዖ መረረ ሓቂ ምዃኑ ብምእማን፡ ኩነታት ዕዳጋ ከረጋግኡ ብዕቱብ ይሰርሑ ምህላዎም ኣነጺሮም’ዮም፡፡
ብኣንጻሩ ኣብታ ብኣፋ ጥራይ ተጣባቒ ልኡላውነት ሃገር መሲሉ ብዝቐርብ ውልቀ መላኺ እትምራሕ፡ ሃገርና ኤርትራ ኩሎም ጽላታት ኣብ ክንዲ ንቕድሚት ንድሕሪት ይንቆቱ ምህላዎም ብተደጋጋሚ ክግለጽ ጸኒሑ’ዩ፡፡
ብውዱቕ ቁጠበአን ኣብ ቅድሚት ካብ ዝሰርዓ ሃገራት ዓለም ኤርትራ ሓንቲ ምዃና በብዓመቱ ዝወጽእ ጸብጻብ ግሎባል ሃንገር ኢንዴክስ ይምስክር፡፡
ንኩነታት ሃገርና ብቀረባ ዝዕዘቡ ክኢላታት ቁጠባ ኣብ ዝህቡዎ ትንታኔ፡ ጠንቂ ውድቀት ቁጠባ ኤርትራ እታ ሃገር ሕጽረት ተፈጥሮኣዊ ጸጋታት ስለዘለዋ ዘይኮነስ፡ ውልቀ መላኺ ኢሳይያስን ውሑዳት ኮራኹሩን ብዝኽተሉዎ ገባቲ ፖሊሲ ዝሰዓበ’ዩ በሃልቲ’ዮም፡፡
ጸጋታት ባሕሪ፡ ህላወ ዓበይቲ ወደባት፡ ሰፊሕ ሃብቲ መዓድናት ብዓቢኡ ድማ ጻዕራምን ሕርኩትን ህዝቢ ዝተዓደለት ኤርትራ ንባዕላ ኣኺላ ንዓለም ክትተርፍ ምተገበኣ ዝብል መርገጺ ዘለዎም እቶም ክኢላታት እንተኾነ፡ እዚ ኩሉ ጸጋታት ኣብ መዓልኡ ከይወዓለ መደለቢ ማዕኸን ህግደፉውያን ይኸውን ብምህላው ንኩሉ መዳያዊ ቅልውላው ተጠላቒያ ኣላ ኢሎም።
ኣብ ዓመተ 2017 ንዝተፈጸመ ኣብ ንግዳዊ ጽላት ዝተራእየ ኢድ ኣእታውነት ብኣብነት ዝጠቐሱ እቶም ክኢላታት ኣብ ቀረባ መዓልታት ጥራሕ ልዕሊ 1000 ካብ ንኣሽቱ ክሳብ ዓበይቲ ንግዳውያን ትካላት ሃገርና ብምልካዊ ጉጅለ ህግደፍ ናይ ምዕጻውን ምዕሻግን ዱበላ ዕዳ ወዲቑወን’ሎ።
ዝግበኣክን ግብሪ ኣይከፈልክንን፡ ገንዘብክን ንወጻኢ ትልእኻ ኣለኽን፡ ግቡእ ኣገልግሎት ትህባ የለኽንን ዝብሉ ሓሳባት ድማ እቲ ምልካዊ ጉጅለ ነተን ትካላት ንምዕሻግ ዝተጠቀመሎም ምስምሳት’ዮም።
ከም ኣገላልጻ እቶም ክኢላታት ቁጠባ ግና እቲ ሓቂ ምልካዊ ህግደፍ ዝብሎ ዘይኮነ፡ ብኣንጻሩ ምዃኑ’ዩ። ዝለመዶ ናይ ምግባት መስርሕ ድማ ኣብነት’ዩ በሃልቲ’ዮም።
ብመሰረት ሓበሬታኦም፡ ሕጂ’ውን ምልካዊ ህግደፍ እተን ዝተረፉ ትካላት ኣንጸርጺረን ዝዓጽዎሉ ኩነታት የመዓራሪ’ሎ።
እተን ንግዳውያን ትካላት ዘይተጠቀማሉ መጠን ክፍሊት ጽዓት ክፍጽማ በቲ ጉጅለ ይግደዳ ብምህላወን ኣብ ርእሲ እቲ ስእነት ቀረብ ኣቑሑትን፡ ሕጽረት ባጤራን ተሓዋዊሱወን ንግዲ ፍቓደን ከረክባ ይረኣያ ኣለዋ።
ምልካዊ ጉጅል ህግደፍ ግና ጠንቂ ቅልውላው ቁጠባ ባዕሉ ምዃኑ ኣሚኑ ንሕቶ ህዝቢ እወንታዊ መልሲ ክንዲ ዝህብ ንመረረ ህዝቢ ሕንቃቐ ብዝብል ዘይውርዙይ ቃል እናሸፈኖ ክመጽእ ምጽንሑን ሕጂ’ውን ይቕጽለሉ ከም ዘሎን’ዮም እቶም ክኢላታት ዘብርሁ።
ነቲ ኣብ ዓመተ 1997 ዝጸደቐ ህዝባዊ ቅዋም ናብ ጎሓፍ ብምድርባይ ድማ ከም ፈተሕቲ ብተይ ብዘይ ቀይዲ ኣብ ልዕሊ ህዝቢ የሽካዕልል ከም ዘሎ’ውን የብርሁ።
ቅዋም 97 ንዜጋታት ኤርትራ ዝሃቦም ናይ ምእካብ፡ ሰላማዊ ሰልፊ ናይ ምክያድ፡ ዝደለዩዎ ሓበሬታ ናይ ምርካብ መሰል ብምምንዛዕ ከኣ ተቓውሞኦም ናይ ዘስምዑ ጥራይ ዘይኮነ ሓሲብኩም ተባሂሎም ናይ ዝቕየዱ ዜጋታትና ቁጽሪ ኣዝዩ ብዙሕ’ዩ።
ካብዚ ተበጊሶም ኣብዚ ሳልስቲ ሓበሬትኦም ናብ ሬድዮና መልእኽቶም ዝሰደዱ ዜጋታትና ከኣ ኢራናውያን ዘርኣዩዎ ትብዓት፡ መንግስቲ እታ ሃገር ዝሃቦ ልቦናዊ መልሲ ኣብ ሃገርና ክንጸባረቕ ተራ ደለይቲ ለውጢ ዝለዓለ’ዩ ኢሎም።
ምልካዊ ጉጅለ ህግደፍ ድሕሪ ደጊም ተዓርዩ ሃገር ናብ ግቡእ ክብራ ክመልሳ ኣይክእልን ዝበሉ እቶም ዜጋታትና ናትና ዜግነታዊ ተራና ነቲ ጉጅለ ኣሊኻ ኣብ ቦትኡ ድምጺ ህዝቢ ዘኽብር ቅዋማዊ መንግስቲ ምትካል’ዩ በሃልቲ’ዮም።


text:
ህዳሰ ከተማታት ክረጋገፅ ዝኽእል ዝምረሓሉ ትልሚ ብንፁር ሃልይወን ምስ ዕብየተንን በዝሒ ህዝበንን ዝመጣጠን ዝርገሐ መሰረተ ልምዓት ምስ ዝስፋፈሐለን እዩ። ቢሮ ልምዓት ከተማ፣ ንግድን ኢንዳስትሪን ክልል ትግራይ ድማ ከተማታት ዝምረሓሉ ፖሊሲ ልምዓት ከተማ ብምድላው ንነበርተን ምችዋትን ጥጡሓትን ንክኾና ሰፊሕ ፃዕሪ እናካየደ መፅዩ እዩ። ደረጃ ዕብየት ከተማታት ዓበይቲ፣ ማእኸሎዎት፣ ኣናእሽተይን ዕሸላትን ብዝብል ብንፁር ተቐሚጡ ይርከብ። ብተወሳኺ በቢ ግዚኡ ብዝካየድ መፅናዕቲ ልዕሊ 2000 ዝኸውን በዝሒ ህዝቢ ዘለወን ድማ ናብ ብርኪ ዕሸል ከተማነት ዝዓብያሉ መስርሕ ብምምዕርራይ ኩለመዳይ ተረባሕነት ነበርተን ንምርግጋፅ ሰሪሑን ኣብ ምስራሕ ይርከብን ኣሎ። በዚ መሰረት ህዳሰ ከተማታትና ብቐፃልነት ክረጋገፅ እንተደኣ ኮይኑ በቢ ግዚኡ ዝዳሎን ዝምረሓሉን መስርሕ ትልሚ ክህሉ ይግበኦ።
ከም ዝፍለጥ ኣብ ትሕቲ ቢሮ ልምዓት ከተማ፣ ንግድን ኢንዳስትርን ክልል ትግራይ ኣርባዕተ ዓበይቲ ሴክቴራት ኣለው። እዚኦም ድማ ከም ኤጀንሲ ምዝገባን መረዳእታን ትሕዝቶ መሬት ከተማ፣ ኤጀንሲ ልምዓት ኣባይቲ፣ ኤጀንሲ ልምዓት ደኣንትን ምስፍሕፋሕን ውሕስነት ምግቢ ከተማታትን ኮርፖሬት ልምዓት ፓርክታት ኢንዳስትርን እዮም። በዚ መሰረት ብቢሮ ልምዓት ከተማ፣ ንግድን ኢንዳስትርን ክልል ትግራይ ነቶም ልዕል ክብሉ ዝተገለፁ ሴክቴራት ልምዓት ማእኸል ዝገበረ ትልሚ ተዳልዩ። በዚ ድማ መሬትን መሬት ተንከፍ ስራሕትን ካብቶም ቀንዲ ፀገማት ሰናይ ምምሕዳር ዝኾኑ ዘለው እዮም’’ ኢሉ ዘነፀሮም ተግባራት እዮም። ስለዚ ኣብዚ ሒዝናዮ ዘለና በጀት ዓመት ትኹረት ሂቡ ክሰርሓሎም ካብ ዘነፀሮም ነጥብታት ምምሕዳርን ልምዓትን መሬት አቲ ቀንዲ እዩ።
ኣይተ ካሕሱ ኣዳነ ኣብ ቢሮ ከተማ ልምዓት፣ ንግድን ኢንዳስትርን መተሓባበሪ ምድላው ትልሚ ክትትልን ገምጋምን እዮም። ስለዝኾነ ከምቲ ካብ ኣይተ ካሕሱ ዘረጋገፅናዮ ሓቂ እንተኾይኑ “ኣብ ዝሓለፈ ዓመት 22 ዓበይትን ማእኸሎትን ከተማታት ክልልና ምስ ሃገራዊ ድሕንነት ኢትዮጵያ ብምትሕብባር ሙሉእ ምስሊ ካርታ ብሳትላይት ኣቢለን ተሳኢአን እየን” ይብሉ። እዚ ዘበናዊ ተክኖሎጂ ብዘይሕጋዊ መንገዲ ዝካየድ ውራ መሬትን ህንፀት ገዛውትን ኣዚዩ ዝንክን ብምስሊ ኣደጊፉ ወይ ፈልዩ መረዳአታ ካርታ ዘቕርብን እዩ። በዚ ድማ ኣብ ሕሉፍ በጀት ዓመት ብብርኪ ክልል ልዕሊ 919 ዘይሕጋዊ ህንፀት ኣባይቲ ኽፍርስ ክኢሉ እዩ። ኣብዚ ሒዝናዮ ዘለና በጀት ዓመት ድማ ንዕሸል ከተማታት ሓዊሱ ዝተረፋ ከተማታት ትግራይ ካርታ ናይ ምልዓል ስራሕ ተጠናኺሩ ንኽቅፅል ትልሚ ተታሒዙ ኣሎ። እዚ ድማ ከተማታትና ብዘበናዊ ቴክኖሎጂ ዝተሓገዘ ፕላን ክህልወን፣ ካብ ክራይ ኣካብነትን ፀገማት ሰናይ ምምሕዳርን ነፃ ኮይነን ንነበርተን ምችዋትን ሰሓብትን ንክኾና ዝገብር እዩ።
ካልእ ቤት ማዘጋጃ ከተማታት ካብ 2003 ዓ.ም ጀሚሩ ክሳብ 2009 ዓ.ም ኣብ ዘሎ ዓመታት ዓቕሚ ምፍፃምን ኣወዳድባኡን ኣዝዩ ዝደኸመ ከምዝነበረ ሰነድ ቢሮ ከተማ ልምዓት፣ ንግድን ኢንዳስትርን የረድእ። ስለዝኾነ ድማ ኣብ በጀት ዓመት 2010 ነቲ ዝነበረ ድኽመት ክትትልን ቁፅፅርን ተገይሩሉ፣ ብሓይሊ ሰብን ኣወዳድባን ተጠናኺሩ ንክቕፅል ድማ ትልሚ ተታሒዙ ኣሎ። አዚ ደማ ነቲ ቅድም ክብል ኣብ ቤት ማዘጋጃ ከተማታት ዝነበረ ልሕሉሕ ኣተሓሕዛን ኣካይዳን ዝፈጠሮ ፀገም ክቐርፍ እዩ ተባሂሉ ይእመነሉ።
ብተወሳኺ ቢሮ ልምዓት ከተማ፣ ንግድን ኢንዳስትርን ትኹረት ሂቡ ንኽስረሐሎም ካብ ዘነፀሮም ሴክቴራት ሓደ ፅሬትን ፅባቐን ከተማታት ብቐፃልነት ምርግጋፅ እዩ። ኣብ ዝሓለፈ በጀት ዓመት ጥራሕ እኳ እንተሪእና ኣብ መላእ ከተማታት ትግራይ ልዕሊ ሰለስተ ሚልዮን ተኽልታት ንመትካል ተኻኢሉ እዩ። ካብዚ እቲ ልዕሊ ክልተ ሚልዮን ዝኾን ፀዲቑ እዩ። ኣብዚ ሒዝናዮ ዘለና በጀት ዓመት ድማ ናብ ኣስታት ሽዱሽተ ሚልዮን ዝግመት ተኽሊ ብምትካል ከተማታትና ሓምለዎትን ምዕሩጋትን ንምግባር ትልሚ ተታሒዙ ከምዘሎ ካብ ቢሮ ከተማ ልምዓት፣ ንግድን ኢንዳስትርን ዝረኸብናዮ ሓበሬታ የመላኽት። ኣብ ፀብፃብ ሕሉፍ ዓምት እቲ ቢሮ ፣ ንዝተተኸሉ ተኽልታት ቀፃልነት ዘለዎ ክትትል ኣብ ምግባር ሐዚ እውን ዘይተሰገረ ፀገም ከም ዝኾነ እዩ ተነፂሩ። እዚ ድማ ብወገን ከተማ ምምሕዳራት ፣ ባዕሉ ሕብረተሰብ ንተኽሊ ዘለዎ ግንዛበ ክዓቢ፣ ግዚያዊ ይኹን ቀዋሚ ሰራሕተኛ ብምምዳብ ንተኽልታት ምሕፃርን ማይ ምስታይን የድሊ።
ካብ ተኽልታት ምትካል ብተወሳኺ ንፅባቐን ፅሬትን ገዚፍ እጃም ዘለዎ ንጥፈት ምህናፅ ማእኸላት መዘናገዒ እዩ። ኣብ ቢሮ ከተማ ልምዓት፣ ንግድን ኢንዳስትርን መተሓባበሪ ምድላው ትልሚ ክትትልን ገምጋምን ዝኾኑ ኣይተ ካሕሱ ከም ዝበልዎ፣ ኣብ ዝሓለፈ በጀት ዓመት ሓምለዋይ ልምዓትን መዘናጊዒ ቦታታትን ኣብ ምኽላል ዝነበረ ኣፈፃፅማ ዘተባብዕ ከም ዝነበረ ይገልፁ። ኣብ ከተማታት ኣኽሱምን መቐለን ብልዕሊ 12 ሚልዮን ብር ወፃኢ 11 መዘናጊዒ ማእኸላት ተሃኒፀን ንዝተወደቡ ማሕበራት ከምዝተረኸበ እውን የረድኡ። ኣብ በጀት ዓመት 2010 ድማ ሰለስተ መዘናጊዒ ማእኸላት ኣብ ኣኽሱም፣ ኮረም፣ መቐለ ንምህናፅ ትልሚ ተታሒዙ ከም ዘሎ የገንዝቡ። እዚ ድማ ፅሩይን ተብሃግን ከባቢ ኣብ ምፍጣር፣ ብማሕበራት ንዝተወደቡ መናእሰይ ስራሕ ዕድል ኣብ ምፍጣር ዝህልዎ ኣብርክቶ ቀሊል ዝበሃል ኣይኮነን። ዜጋታት ኣብ ፅሩይን ምችውን ከተማ እንትነብሩ ጥዕነኦም ውሑስ ይኸውን።
ብድምር ብቢሮ ልምዓት ከተማ፣ ንግድን ኢንዳስትርን ክልል ትግራይ፣ ኣብ በጀት ዓመት 2009ዓም ዝነበረ እወንታን ኣሉታን ዘነፀረ ስለዝኾነ ንትልሚ በጀት ዓመት 2010 ከም እታወት ኮይኑ ከገልግል ዝኽእል እዩ። ብፍላይ ኣብ ፅሬትን ፅባቐን ከተማታት ፣ ምፅፋፍን ምሃብ መረዳእታን መሬት ኣብ ሕሉፍ ዝተሰርሑ ብሉፃት ስራሕቲ ከም ዘለው ኮይኖም ግን ድማ ቀፃሊ ክትትልን ትኹረት ዝጠልቡ ዓበይቲ ውራያት ህዝብን እዮም ንብል።


text:
ክርስትያናዊ ህይወት
ናይ ሓቂ ፍቕሪ እንታይ እያ፧
የሆዋ ንመውስቦ ኣብ መንጎ ሰብኣይን ሰበይትን ነባሪ ማእሰር ከም ዚኸውን ገይሩ እዩ ፈጢርዎ። (ዘፍ 2:22-24) ሰብ ሓዳር ኪፋትሑ ዚኽእሉ፡ ብምኽንያት ምንዝርና ጥራይ እዮም። (ሚል 2:16፣ ማቴ 19:9) የሆዋ፡ ሰብ ሓዳር ምስ መጻምድቶም ተሓጒሶም ኪነብሩ ስለ ዚደልዮም፡ ክርስትያናት ንመጻምድቶም ብጥበብ ኪመርጹን ዜሐጕስ ሓዳር ኪምስርቱን ዚሕግዞም መሰረታዊ ስርዓታት ሂብዎም እዩ።—መክ 5:4-6።
ነታ ዋት ኢዝ ትሩ ላቭ (ናይ ሓቂ ፍቕሪ እንታይ እያ፧) ዘርእስታ ቪድዮ ርኣያ እሞ፡ ድሕሪኡ ነዚ ዚስዕብ ሕቶታት መልሶ፦
እቲ ፍራንክን ቦኒን ንሊዝ ጓሎም ዝሃብዋ ማዕዳ፡ ጥበባውን ፍቕራውን ዝነበረ ስለምንታይ እዩ፧
ንሓዳር እንሓስቦ ሰብ፡ ድሕሪ ግዜ ንባህርዩ ኽንቅይሮ ኸም እንኽእል ምሕሳብ ጥበባዊ ዘይኰነ ስለምንታይ እዩ፧
ፖልን ፕሪሲላን ንሊዝ እንታይ ጥበባዊ ምኽሪ እዮም ሂቦምዋ፧
ዛክን ሜጋንን ኣብ ሓዳሮም ጸገማት እተፈጥረ ስለምንታይ እዩ፧
ጆንን ሊዝን ዝነበሮም ተመሳሳሊ ሸቶ እንታይ እዩ፧
ምስቲ ኽትምርዓዎ ዝሓሰብካዮ ሰብ ቃል ኪዳን ቅድሚ ምትእትታውካ፡ ነቲ “ኣብ ልቢ ዘሎ ሕቡእ ሰብ” ክትፈልጦ ዘሎካ ስለምንታይ እዩ፧ (1ጴጥ 3:4)
ናይ ሓቂ ፍቕሪ እንታይ እያ፧ (1ቈረ 13:4-8)


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
4 ማርዶካይ+ ድማ ኵሉ እቲ እተገብረ ነገር ምስ ፈለጠ፡+ ክዳውንቱ ቐደደ፡ ማቕን ሓምዅሽትን እውን ለበሰ። ናብ ማእከል እታ ኸተማ ወጺኡ ድማ፡ ዓው ኢሉ መሪር ኣውያት ኣእወየ።
2 ሓደ እኳ ማቕ ተኸዲኑ ብኣፍ ደገ ንጉስ ኣይኣቱን ነበረ እሞ፡ ክሳብ ኣፍ ደገ ንጉስ ጥራይ ከደ።
3 ቃል ንጉስን ትእዛዙን ኣብ ዝበጽሓ ዘበለት ኣውራጃ፡+ ኣብ መንጎ ኣይሁድ ብርቱዕ ሓዘንን ጾምን+ ብኽያትን ዋይዋይታን ኰነ። ብዙሓት ኣብ ማቕን ሓምዅሽትን በጥ በሉ።+
4 ኣግራድ ኣስቴርን ስሉባታን መጺኦም ምስ ነገርዋ፡ ንግስቲ ኣዝያ ተጨነቐት። ንማርዶካይ ከኣ ኣብ ክንዲ ማቑ ኪኽደኖ፡ ክዳውንቲ ሰደደትሉ፣ ንሱ ግና ኣበዮም።
5 ሽዑ፡ ኣስቴር ንሃታክ፡ ሓደ ኻብቶም ንጉስ ኬገልግልዋ ዝሸመላ ስሉባቱ፡ ጸውዓቶ፣ እዚ እንታይ ማለት ምዃኑን እንታይ ይኸውን ከም ዘሎን ካብ ማርዶካይ ኪፈልጥ ድማ ኣዘዘቶ።
6 ሃታክ ከኣ ናብ ማርዶካይ፡ ናብቲ ኣብ መንጽር ኣፍ ደገ ንጉስ ዘሎ ኣደባባይ ወጸ።
7 ማርዶካይ ድማ ብዛዕባ ዅሉ እቲ ዝዀኖን ብዛዕባ እቲ ሃማን ንኣይሁድ ንምጥፋእ ናብ መዝገብ ንጉስ ኬእትዎ ቓል ዝኣተዎ ልክዕ መጠን ገንዘብን ነገሮ።+
8 ንኣስቴር ኬርእያን ኪገልጸላን፡ ናብ ንጉስ ኣትያ ኣብ ክንዲ ህዝባ ኸተማልድን ብቐጥታ ኽትልምኖን ከኣ ኪነግራ፡+ ቅዳሕ እቲ ንምጥፋኦም ኣብ ሱሳን ብጽሑፍ ዝወጸ ትእዛዝ ሃቦ።+
9 ሃታክ ድማ ናብ ኣስቴር መጺኡ፡ እቲ ማርዶካይ ዝበሎ ነገራ።
10 ኣስቴር ከኣ ንሃታክ ንማርዶካይ ከምዚ ኢሉ ኺነግሮ ኣዘዘቶ፦+
11 “ሰብኣይ ኰነ፡ ሰበይቲ ዀነት፡ ከይተጸውዐ ናብ ናይ ውሽጢ ኣጸድ ንጉስ+ ዚኣቱ ኺመውት ሓደ ሕጊ ጥራይ ከም ዘሎ፡ ኵሎም ገላዉ ንጉስን ህዝቢ ኣውራጃታት ንጉስን ይፈልጡ እዮም። ንጉስ ነታ ዘንጊ ወርቂ ዝዘርግሓሉ ጥራይ እዩ ብህይወት ኪነብር ዚኽእል።+ ኣነ ድማ ናብ ንጉስ ካብ ዘይጽዋዕ፡ ሕጂ 30 መዓልቲ ዀይኑ ኣሎ።”
12 ማርዶካይ ከኣ፡ ኣስቴር ዝበለቶ ምስ ተነግሮ፡
13 ንኣስቴር ከምዚ ኢሉ መለሰላ፦ “ኣብ ውሽጢ ቤተ ሰብ ንጉስ ስለ ዘለኺ፡ ካብ ኵሎም ኣይሁድ ተፈሊኺ ኸተምልጢ ኸም እትኽእሊ ጌርኪ ኣይትሕሰቢ።
14 ኣብዚ ግዜ እዚ ስቕ እንተ ኢልክስ፡ ንኣይሁድ ራህዋን ድሕነትን ካብ ካልእ ምንጪ ኺመጽእ እዩ፣+ ንስኽን ቤት ኣቦኽን ግና ክትጠፍኡ ኢኹም። ንኸምዚ ዝበለ እዋን መዓርግ ንግስና ረኺብኪ እንተ ዀንኪኸ፡ መን ይፈልጥ፧”+
15 ሽዑ፡ ኣስቴር ንማርዶካይ ከምዚ ኢላ መለሰትሉ፦
16 “ኬድካ፡ ኣብ ሱሳን ንእተረኽቡ ዅሎም ኣይሁድ ኣክቦም እሞ፡ ሰለስተ መዓልቲ፡ ለይትን መዓልትን ከይበላዕኩምን ከይሰተኹምን ጽሙለይ።+ ኣነ እውን ምስ ኣግራደይ ክጸውም እየ። ሽዑ፡ ኣንጻር ሕጊ እኳ እንተ ዀነ፡ ናብ ንጉስ ክኣቱ እየ፣ እንተ ጠፊአ ኸኣ፡ እጥፋእ።”
17 ማርዶካይ ድማ ከይዱ፡ ከም ኵሉ እቲ ኣስቴር ኪገብሮ ዝኣዘዘቶ ገበረ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ኣስቴር 4
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ጨንፈር ኖርወይ ሰልፊ ደሞክራሲ ህዝቢ ኤርትራ ካብ ምስረታ ሰልፊ ኣትሒዙ ዝቖመን፣ ገዳይምን ሓደስትን፣ ደቂ ተባዕትዮን ደቂ ኣንስትዮን፣ ዓበይትን መንእሰያትን ዝሓቆፈ፣ ዕላማታት ሰልፊ ንምዕዋትን መደባት ሰልፊ ንምትግባርን ዓቅሙ ዘፍቐዶ ከበርክት ዝጸንሐን ዘሎን ሓደ ካብ ዓንድታት ሰልፊ እዩ።
ኩልና ኣባላት ናይዚ ጨንፈር እውን ንመትከላት ሰልፊ እንከላኸልን፣ ብመሰረት ዕላማታት ሰልፊ ንረብሓ ህዝብና እንቀሳቐስን፣ ብቅዋምን ካልኦት ሰልፊ ዝወስዶም መርገጺታትን ተማእዚዝና ንጡፍ ተራና እንዓምምን፣ ንፖለቲካዊ ፕሮግራምን፣ ቅዋም ሰልፍን፣ ንዘይገሃስ መሰላት ህዝቢ ኤርትራ ክነኽበር፣ ደሞክራስያዊት ኤርትራ ንምህናጽን ንምዕቃብን፣ ስልጣን ንህዝቢ ንምርካብን፣ ካብ ውልቃዊ ረብሓታት ነጻ ብዝኾነ መንገዲ ክንዓምም፣ ከምኡውን ሓድነት ሰልፊ ብግቡእ ንኽሕሎን ኣንጻር ሰልፊ ንዝውርወር ፈናጣሒ ወይ ሓደገኛ ሳዕቤን ዘለዎ ወስታታት ክንምክትን ጸኒሕናን ኣሎናን። ስለዚ ንሕና ኣባላት ጨንፈር ኖርወይ ሎምውን ከም ትማሊ ነቲ ብመሪሕነትና ዝተወስደ ሕጋዊ ውሳኔታት ኩሉ ንድግፎ፣ ወትሩ ድማ ኣብ ጎኒ ሕጋዊ መርሕነትና ደው ምስበልና ኢና።
ነዚ መግለጺዚ ክነውጽእ ዝደረኸና ክልተ ምኽንያታት ኮይኑ፣
1ይ፣ ገለ ካብ ኣባላት መሪሕነት ዞባ ሰሜን ኣመሪካ ነበር ምስ ገለ ሰዓብቶም ብሽፋን ሓድነት ሰልፊ ንሓድነት ሰልፊ ዝፈታትን ተግባራት ከካይዱ ጸኒሑም። ኣብ ጉባኤታት ሰልፍና ብድምጺ ኩሉ ኣባል ሰልፊ ዝጸደቐ፣ ንኹሉ መሰላትናን ግቡኣትናን ዘነጽር፣ ቁዋም እንዳሃለወና፣ ገለ ኣባላት ሰልፊ ዝኾኑ ውልቀሰባት ብጽሑፋቶምን ብመደረኦምን፣ ኣብ ፈይስቡክ/facebook/, ፓልቶክ paltalk/, መርበብ ሓበረታን web sites, ብምጥቃምን ሕቡእ ምስጢራዊ ኣኼባታት ብምክያድን ነቲ ኣብ 2ይ ጉባኤ ሰልፊ ብሕጋውን ደሞክራስያውን ኣገባብ ዝተመርጸ መሪሕነት ሰልፊ ከም ካብ ሕጊ ወጻኢ ዝመሪሕን፣ ዓቅምን ብቅዓትን ዝሓጸሮ መሪሕነትን ገሮም ብምግላጽ፣ ብሰንኪ እዚ መሪሕነትዚ ሓድነት ሰልፊ ኣብ ሓደጋ ወሪዱ ከምዘሎ ከተምብሁ ጸኒሖም። እቲ ካብ ምስጢራዊ ኣኼባታቶም ዝዘዓገ ሓበረታ ዘነጽሮ ሓቅነት እንተሎ ድማ እቲ ብጻይ መስፍን ሓጎስ ከም ምኽሪ ኣምሲሉ እንተ ጥዒሙኩምን እንተ ዘይጠዓመኩምን ቢሉ ቅዲ ሰልፊ ናጽነት ዘለዎ መርዛም ፖሊቲካዊ ውዲታት ከሺኑ ከምዘኾለሶም እዩ።
2ይ፣ ንኣብ 23-25 መጋቢት 2017 ኣብ ከተማ ፍራንክፎርት ዝተኻየደ ናይ መላእ ኣባላት ሰልፊ ዞባ ኤውሮጳ ኮንፈረንስ ዋላኳ ኣባላት ጨንፈር ኖርወይ ኩልና ወይ ብብዝሒ ክንሳተፍ እንተዘይኪኢልና፣ መልእኽትናን ሪኢቶናን ግን በቲ ኣባል ጨንፈርና ብምዃን ወኪልና ዝኾነ፣ ኣባል ፈጻሚት ኣካልን ገርና ምሉእ ሪኢቶና ብጹሑፍ ብምሳዳድ ተሳትፎና ኣረጋጊጽና ኢና። ድሕሪ ምዝዛም ናይቲ ኮንፈረንስውን ኣብ 30 ሚያዝያም 2017 ኣኼባ ብምክያድ ምሉእ ጸብጻብን ሓበረታን ናይቲ ኮንፈረንስ ካብቲ ዝወከልናዮ ኣባልና ሰሚዕና፣ ንኹሉ ናይቲ ኮንፈረንስ ውሳኔታትን ለበዋታትን ምሉእ ብምሉኡ ተቀቢልናዮ፣ ንትግባረኡ እውን ድልውነትና ኣረጋጊጽና ኢና። ክሳብ ገንዘባዊ ወፈያውን ገርና ኢና። እቲ ሓቂ እዚ እንክንሱ ግን ሓደ ኣባል ካብዚ ሓድነት ሰልፊ ብምምኽናይ እንተ ሰሊጥሉ ኣብ መንጎ መርሕነትን ኣባላትን ሰልፊ ናይ ምፍልላይ ጋግ ክፈጥር ህርድግ ዝብል ዘሎ ጉጅለ፣ ኣብ ሓደ ካብቶም 8ተ ሕቡኣት ምስጢራውያን ኣኼባታቱ፣ ንብኩራት ኣካላዊ ተሳትፎና ጨንፈርና ኣብ ዝተጠቅሰ ኮንፈረንስ ካብ ምስ መሪሕነት ሰልፊ ዘሎና ዘይዕግበት ዝነቀለ ናይ እምቢታ ስጉምቲ ከምዝኾነ ክገልጽ ተሰሚዑ። እዚ ሓቅነት ዝጎደሎ ኣገላልጻዚ ነቶም ንጨንፈር ኖርወይ ብቀረባ ንዘይፈልጡ ኣደናጊርካ ኣብቲ ኣዕናዊ መደቦም ንምኽሳቦም ዝተገብረ ፍሹል ፈተነ እዩ ነይሩ።
ብወገና ኣብ ዝተጠቅሰ ኮፈረንስ ካብሓደ ሰብ ንላዕሊ ክንውክል ዘይምኽኣልና ብናይ መነባብሮን ስራሕን ምኽንያታት ተዓንቂፍና እንተዘይኮይኑ ካልእ ዝኾነ ምኽንያት ኣይነበሮን። ንመሪሕነት ሰልፍና እንተኾነ ግን ከም ሕጋዊ መሪሕነትና ንፈልጦ፣ ብኡ ድማ ንምራሕ። ንመሪሕነት ሰልፍናውን ክሳብ ሕጂ ኣብ ፈቀዶ ፓልቶካትን፣ ፈይስቡክን፣ መርበብ ሓበረታታትን ብኣካል ቀሪቦም ኮነ ብጽሑፋቶም ንሓድነት ሰልፍና ኣብ ዝሃሲ ወስታታት ተዋፊሩ ኣይረኸብናዮን። ኣብ ክንድኡ ኣብ ዞባ ሰሜን ኣሜሪካ ንዝተኸስተ ኣሻቃሊ ኩነታት፣ መሪሕነት ሰልፊ ልዝብን ምርድዳእ በዘለዎን፣ ሕጋዊ ብዝኾነን፣ መትከላውነት ብዝተኸተለን ኣገባብ ክፈትሖ እንዳጸዓረ እንከሎ፣ ኣባላት ሽማገለ ዞባ ሰሜን ኣመሪካ ነበርን ገለ ሰዓብቶምን ግን ብዘይዕርፍቲ ፓልቶክ፣ ፈይስቡክ፣ መርበብ ሓበረታታትን ካልእ ኣገባባትን ተጠቂሞም ንደገ ክዘርውዎን ዘይሚዛኑ ከውህብዎን ጸኒሖም።
ካብዚ ግንዛቤዚ ብጉባኤ ሰልፍና ዝተመርጸ መርሕነት ሰልፍና ሕጋዊ መርሕነትና ምዃኑ ደጊምና እዳኣረጋገጽና፣ ኣብ ጎድኒ መሪሕነትና ከምዘሎና ነዘኻኽር። ንኹሉ እቲ መሪሕነት ሰልፊ ዝወሰዶ ውሳኔታትውን ንድግፎን ንቅበልን። ንትግባረኡ ድማ ድልዋት ኢና።
ገለ ኣባላት ሽማገለ ዞባ ሰሜን ኣመሪካ ነበርን ውሑዳት ንጡፋት ሰዓብቶምን ድማ ካብ ጸቢብነት ተገላጊሎም፣ ንድሕነት መላእ ህዝብን ሃገርን ከም ቀንዲ ዕላማ ሰሪዖም ክቃለሱ፣ ንልዕልና ሕጊ ድሚ ብምእዙዝነቶም ነቲ ኣብ ጉባኤና ዝጸደቀ ቁዋምናን ኣብ ጉባኤ ዝተመርጸ መሪሕነትናን ከረጋግጹ ንጽውዕ።
ዓወት ንደሞክራስያዊ ቃልሲ!
ክብርን ሞገስን ንስዉኣትና!
ጨንፈር ኖርወይ፣ 17 መስከረም 2017


text:
ኣብቲ ዘተ ሚስ ብራውይን ብሩቶን ምክትል ዳይረክተር ማእከል ኣፍሪቃ ኣፍሪካ ካውንስል፥ ሚስተር ኣንቶኒ ካሮል ምክትል ፕረዚደንት ንግዳዊ ትካል ማንቸስተር፥ ሚስተር ዻን ኮነል ካብ ቦስቶን ዩኒቨርሲቲ፥ ሚስተር ሴት ካፕላን ፕሮፌሰር ኣብ ዩኒቨርሲቲ ጆን ሆፕኪንስ ተረኺቦም ነይሮም።
ሚስ ብሩቶን ኣብ ዘቕረበቶ ጽሑፍ እቲ ካብ 1991 ክሳብ እዚ እዋን እዚ እንዳኣንቆልቆለ ክመጽእ ዝጸንሐ ዝበለቶ ምኽንያታት ድሕሪ ምዝርዛር ኣብዚ እዋን እዚ ማእከላይ ምብራቕን ዞባ ቀርኒ ኣፍሪቃን ኣብ ተኣፋፊ ኩነት ስለዘሎ ሕቡራት መንግስታት ኣሜሪካ ምስ ኤርትራ ጽምዶ ክትጅምር ይግባእ ክትብል ገሊጻ። ንሳ ኣብ መደረኣ ኣብ ልዕሊ ኤርትራ ጸኒዑ ዘሎ እገዳ ክለዓል ከምዘለዎ ኢላ ከምእትኣምን፥ ሕቡራት መንግስታት ኣሜሪካ ናይ ኢትዮጲያ ጎበጣ ኣብ ልዕሊ ኤርትራ ውን ምድጋፉ ከምዘይትድግፍ ገሊጻ። ሚስ ብሩቶን ሰበስልጣን ኤርትራ ከምዝገለጹለይ ኢላ ኣብ ዝዘርዘረቶ ትዕዝብቲ፤ ናይ ኤርትራ ሰበስልጣን ‘ዝገበርና እንተገበርና፤ ማለት እሱራት እንተፈታሕና፥ ኣብ ሚድያ ዘሎ ልጓም እንተኣዝለቕና ካብ ኣሜሪካ ሞሳ ክንረክብ ኣይኮናን ስለዚ ለውጢ ምግባር ትርጉም የብሉን’ ኢሎም ኢዮም ዝኣምኑ ኣነ ውን ከምኡ እምነት ኣሎኒ ክትብል ሓቢራ።
ኣብ ዩኒቨርሲቲ ጆን ሆፕኪንስ ፕሮፌሰር ኮይኑ ዘገልግል ሚስተር ሴት ካፕላን ብወገኑ፤ ኣብ ኤርትራ ዘሎ ቁጠባዊ ኩነታት ንኤርትራ ኣብ ዓለም ሓንቲ ካብተን 3 ዝደሓራ ሃገራት ጌርዋ ምህላዉ ድሕሪ ምግላጽ፤ ናይ ካልእ ሃገራት ሶሻሊስታዊ ፍልስፍና ብዉሑዱ ቁጠባዊ ምዕባለ ዘምጽእ ኢዩ፤ ኣብ ኤርትራ ዘሎ ማሕበርነታዊ ፍልስፍና ግን ነታ ሃገር ብወፍሪ፥ ቁጠባ፥ ሽቕለት ዳርጋ ውድቕቲ ሃገር ክትበሃል ናብ እትከኣል ቀይርዋ ከምዘሎ ሓቢሩ። ምስታ ጥሙር መንግስቲ ዘይብላ ሃገር ሶማልያ ብምውድዳር ድማ፤ ሶማልያ ዝንቀሳቐስ ወፍርን ቁጠባን ከምዘለዋ ድሕሪ ምግላጽ፤ ኣብ ኤርትራ ዘሎ ገንዘባዊ ይኹን ቁጠባዊ ፖሊሲ ከምኡ ውን ንዓቕሚ ናይታ ሃገር ዞቚቑ ዘሎ ሃገራዊ ኣገልግሎት ክሳብ ዝሃለወ እታ ሃገር ቁጠባዊ ምዕባለ ከተምጽእ ኢያ ዝብል ተስፋ ከምዘይብሉ ዘርዚሩ።
ቀንዲ ጠንቂ ዋሕዚ ስደተኛታት ኤርትራ ጭቆናን ቡኩራት ሓርነትን ሙኻኑ ዝገለጸ ሚስተር ካፕላን ናይ ኤርትራውያን ድኽነትን ሕሰምን ውን ናብ ስደት ከምዘምርሑ ዝገብሮም ዘሎ ካልእ ረቓሒ ሙኻኑ ሓቢሩ። ሰበስልጣን ኤርትራ ሰባት ዝስደዱ ዘለዉ ብሰንኪ ቁጠባ ኢዩ እምበር ጭቆና ኣይኮነን ዝብልዎ ምጉት ከፍርስ ከሎ ሚስተር ካፕላን፥ ጥሜት ውጽኢት ጭቆናን ምጭፍላቕን ብሙኻኑ ስደት ንሕሰም ካብ ስደት ብጭቆና ተነጻጺሉ ክረአ ከምዘይግባእ ገሊጹ።
ሚስተር ካፕላን ብምቕጻል፥ ኣብ ኤርትራ ከይዱ ንሰባት ኣብ ዘዘራረበሉ እዋን፤ ነጋዶ ብሰንኪ ዝወርዶም ኩሉ ዓይነታዊ ማሕለኻታት ናይ ዶላር፥ ነዳዲ፥ ፍቓድ ንግዲ፥ ዋሕዲ መሳርሒ ክሰርሑ ከምዘይከኣሉ ከምዝሓበርዎ ገሊጹ። ኣብዚ እዋን ኤርትራ ዝለዓለ ዕዳ ዘለዋ፥ ውሑድ ዕቑር ገንዘብ ዝሓዘት፥ ውዱቕ ናይ ገንዘብን ባንክን ምሕደራ ዘለዋ ሙኻና ድሕሪ ምግላጽ፤ ኤርትራ ብሰንኪ ዘለዋ ፖለቲካዊ ጸገማትን ንወጻእተኛታት ዘየተባብዕ ሃዋህዉን ካብ ኣፍሪቃ እታ ዝተሓተ ናይ ወጻኢ ቀጥታዊ ወፍሪ ማለት ፎረይን ዳይረክት ኢንቨስትመንት ዘለዋ ሃገር ኮይና ምህላዋ ገሊጹ።ናይ ኤርትራ ዕዳ ብ108% ካብ ዘቤታዊ እቶታ ከምዝልዕል። ኣብ ኣፍሪቃ ሓንቲ ካብተን ዝለዓለ መንግስታዊ ወፋኢታት ዘለዋ ሃገር ሙኻና እውን ሓቢሩ።
ሚስተር ካፕላን ንፖለቲካዊ ምርጫ መንግስቲ ኤርትራ ብዝምልከት፤ ማሕበርነታዊ ይኹን ርእስኻ ምኽኣል ዝብል መስመር ክትክተል ምሉእ መሰላ ሙካኑ፤ የግዳስ መነባብሮ ህዝቢ፤ ቁጠባዊ ዕብየት ዘምጽእ ጌራ ክትሕዞ ከምዝግባእ፤ ብዉሑዱ ካብታ ተመሳሳሊ መስመር እኳ ደኣ ኣትሪራ ዝተኸተለት ግን ከኣ ንህዝባ ቁጠባዊ ምዕባለ ንምርግጋጽ ብዙሕ ምምሕያሽ ዝገበረት ክዩባ ክትመሃር ከምዝግብኣ ኣዘኻኺሩ። ኣብ መወዳእታ እቲ ፕሮፌሰር ኤርትራ በዚ እትኸዶ ዘላ እንተቐጺላ ምናልባት ድሕሪ 25 ዓመት ውን ቁጠባዊን ፖለቲካውን ምምሕያሽ ክትገብር ከጸግማ ሙኻኑ ድሕሪ ምትንባህ፥ በዚ ምኽንያት እዚ በቲ ኣብታ ሃገር ዘሎ ኩነታት ትስፉው ከምዘይሙኻኑ ገሊጹ።
ሚስተር ኣንቶኒ ካሮል ምክትል ፕረዚደንት ንግዳዊ ትካል ማንቸስተር ኣብ ዝሃቦ መግለጺ፤ ሓንቲ ሃገር ናይ ወጻኢ ወፍሪ እትዕድም ኣርባዕተ ነገራት ምስዝህልዋ ኢዩ ኢሉ እዞም ዝስዕቡ ማለት፡ 1) ዕደና 2) ሕርሻ 3) ቱሪዝምን 4) ምስናዕን ሙኻኑ ድሕሪ ምዝርዛር ኤርትራ እዘን 4 መዳያት ልዑል ዕድል ከምዘለዋ ገሊጹ።
ሚስተር ኣንቶኒ ካሮል ሓለፍቲ ናይቲ ኣብ ቢሻ ዝነጥፍ ዘሎ ነቭሱን ልዑል ምትሕብባር ከምዝተገበረሎም ከምዝገለጹሉ ድሕሪ ምሕባር በቲ ካልእ ወገን ግን ብዙሓት ኣውፈርቲ ተስፋ ቆሪጾም ከምዝተመለሱ፥ ኣብ ኤርትራ ወፍሪ ኣጸጋሚ ሙኻኑ፥ ንብረቶም ብዘይሕጋዊ መንገዲ ዝተዘመተ ከምዘሎ ሓቢሩ። ሚስተር ኣንቶኒ፤ኣብ መወዳእታ መግለጺኡ ኤርትራ ብዘለዋ ባሕሪ ናይ ቱሪዝም መስሕብ፥ ብዘለዋ ቅርበት ናብ ኤውሮጳ ናይ ሰንዓን ፍርያትን ማእከል፤ ብዘለዋ ጸጋታት ማዕድን ናይ ዕደናታት ወፍሪ ክትስሕብ፥ ብዘለዋ ናይ ሕርሻ መሬት ኣቃምጣ ድማ ኣግሮ ኢንዳስትሪ ከተማዕብል ልዑል ተስፋ ምንባሩ ጠቒሱ፤ እዚ ዕድላት እዚ በዚ ዘሎ ኩነታት ክማላእ ዘለዎ ዕድል ሰፊሕ ከምዘይኮነ ሓቢሩ።
ንጉዳይ ኤርትራውያን ስደተኛታት ንምክትታል ናብ ኢትዮጲያ ብምኻድ ኣብ ዝሓለፈ ወርሒ መጽናዕታዊ ጽሑፍ ዘካየደ ካብ ዩኒቨርሲቲ ቦስቶን ሚስተር ዳንኮነል፤ ንዋሕዚ ኤርትራውያን ኣመልኪቱ ኣብዚ እዋን እዚ ብፍላይ ድማ ኣብ ወርሓት ጥቅምቲን ሕዳርን 2016 ዋሕዚ ኤርትራውያን ከምዝደየበ ገሊጹ። ናይዚ ምኽንያት ድማ እቲ ‘ኮብሊሉ’ ዝነበረ ሰራዊት ኣብ መጀመርታ ናይ 2016 ብብዙሕ መብጸዓን ምፍርራህን ናብ ሰራዊት ክምለስ ድሕሪ ምግባሩ፤ እቲ ዝተገበረ ናይ ደሞዝ መብጸዓ ብኣንጻሩ ንዝነበሮ ደሞዝ ዘጉድል ኮይኑ ስለዝረኸብዎ፥ ናይ ገንዘብ ኣተሓሕዛ ድማ ቀውጢ ምስኮኖም ዝያዳ ተስፋ ዝቖረጹ ኣባላት ሰራዊት ናብ ኢትዮጲያን ሱዳንን ይውሕዙ ምህላዎም ገሊጹ።ብዘይካ እዚ ኢሉ ዳንኮነል፤ እቲ ሃገራዊ ኣገልግሎት ናብ 18 ኣዋርሕ ክምለስ ኢዩ ዝብል ዓሎቕ መንግስቲ ኤርትራ ሓሶት ሙኻኑ ዘረጋገጹ ኣባላት 28 29 ዙርያ፤ ብብዝሒ ናብ ዶብ ክሰግሩ ከምዝወሰኑ ካብቲ ምስ ኤርትራውያን ስደተኛታት ዝገበሮ ርክባት ክርዳእ ከምዝኸኣለ ሓቢሩ።
ዳንኮነል ኣብ መደርኡ፤ ምስ ምቕያር ወረቐት ባጤራን ገለ ምቁጽጻርን እቲ ናይ ስግረዶብ ክፍሊት ብዶላር ኣብ ደገ ይፍጸም ምህላዉ ድሕሪ ምሕባር፤ ቀደም መንእሰያት ኤርትራ ናብ ሳዋ ድሕሪ ምኻዶም ኢዮም ስግረ ዶብ ዝሰግሩ ዝነበሩ፤ ሎሚ ግን እቶም ዓበይቲ ተወዲኦምሲ ደቂ 13፤ 14 ዓመት ናብ ኢትዮጲያ ይውሕዙ ምህላዎም ብዓይኑ ከምዝረኣዮምን ዝተዘራረቦምን ገሊጹ።
ንኹሎም ተሳተፍቲ ናይቲ ዘተ ኣብ ልዕሊ ኤርትራ ዘሎ እገዳ እንተተላዒሉ እንታይ ለውጢ ትጽበዩ ዝብል ሕቶ ቀሪቡሎም ነይሮም፥ ብሙሉኦም ተዛተይቲ እንተላይ እታ ንመንግስቲ ኤርትራ ደጊፋ እተዛረበት ሚስ ብሩቶን፤ እገዳ ወላ እውን እንተዝለዓል ኣብ ኤርትራ ዝቕየር ኩነት ኣሎ ኢሎም ከምዘይኣምኑ፥ እቲ ኣብ ኤርትራ ዘሎ ውሽጣዊ እገዳ ናቱ ጽልዋ ከምዘለዎ ኣሚቶም። ብወገን ኤርትራ ዝኾነ ለውጢ ክመጽእአይጽበዩሉ ምኽንያት ኣብ ዝገለጹሉ እዋን፥መንግስቲ ኤርትራ ዝመሓየሽ ኢዩ ኢሎም ከምዘይኣምኑ፤ ይኹን ግን ነቲ ብሰንኪ እገዳ ወይ ውን ምምልካት ዶብ ኢሉ ዘመኽንዮ ምስምስ ንምቕላዕ ከምዝሕግዝ ሓቢሮም።
ብኻልእ ወገን ዳርጋ ኩሎም ተሳተፍቲ ምምልካት ዶብ ብይን ኮሚሽን ዶብ ኪኽበር ከምዘለዎ ጸዊዖም።
እቲ ዓውደ ዘተ ብዛዕባ ዝምድና ኤርትራን ሕቡራት መንግስታት ኣሜሪካን ዝዝቲ እኳ እንተነበረ ኣብ ተዛተይቲ ዝኾነ ኤርትራዊ ዘይምዕዳሙ ንተዓዘብቲ ከየገረመ ኣይተረፈን።
ኣብ ናይ ሕቶን መልስን እዋን ብወገን ኤርትራውያን ማለት ደገፍቲ መንግስቲ ይኹኑ ተቓወምቲ ዝተዋህበ ርእይቶን ዝነበረ ኣቀአራርባን ኣዘራርባን ጠባያትን፤ ኤርትራውያን ክሳብ ክንደይ ናይ ዘተን ፖለቲካዊ ምብህሃልን ባህሊ ከምዘይብልና ዘነጸረ፤ ኣብ ገለ ክፋሉ ድማ ዘሕንኸካ ምንባሩ ኣብቲ ቦታ ዝነበረ ልኡኽ መድረኽ ገሊጹ።


text:
ዘመነ ኣሰለት የብቕዕ
“ኣስተውዕል መንእሰይ ኣለኵ በል
ክስገር ኢዩ እዚ ዘመን ገበል”
ድምጻዊ ዮውሃንስ ትካቦ (ወዲ ትኳቦ)
ቅድሚ ሓሙሽተ ዓመት ሙኳኑ’ዩ ምስ ድምጻዊ ዮውሃንስ ትኳቦ “ ይገርመና ኣሎ” ምስ ትብል ግጥመ-ዜሙኡ ቝሙቕ ዝበለ ስነ-ጥበባዊ ዕላል ኣካይድና ነይርና፡፡ ድሕሪኡ ዋላ ኣይተራኸብናን፡፡ ተጣፊኢና፡፡ ኣብ ልዕሊ “ ይገርመና ኣሎ” ስነ-ጥበባዊ ትንታነን ውልቓዊ ርእዩታተይ ከስፍር ከለዅ፡ ካብ ኣንባቢ ብዙሕ ኢ-መይል መጺኡኒ ነይሩ፡፡ ትሕዝቱኡ ድማ ብጽሙቕ ዝበለ ኣብ ሰለስተ ከፊለ ከቕርቦ፡፡ ገለ ነቲ ኣብ ልዕሊ ግጥመ-ዜማ “ ይገርመና” ኣሎ ዝሃብክዎ ትዕዘብታዊ ትንታነ ቡኡንቡኡ ክቕበልዎ ከለው፡ ገለ እውን ንድሕነት ወዲ ትካቦ ሓልዮም፡ ኣጥፋእካዮ እዚ ወዲ፡ ህ.ግ.ደ.ፍ ኣይሕድርዎን ኢዮም ኢሎም ታቱላ ፍርሒ ዝነፍሑ ነይሮም፡፡ ገለ ድማ ወዲ ትካቦ ዘይግብኦ ክብሪ ሂብካዮ፡፡ ነዚ ሓድሽ ወለዶ ዝጠለመ፡ ካቡኡ ናቡኡ ንብጸቱን መባልዕቱን መሳትዩቱን ዝነበሩ ዝረስዔ ብውልቃዊ ረብሓ ኣዕንቱ ግስም ዝበለ ሰብ’ዩ ዝበሉ ኣይተሳእኑን፡፡ ሎሚ ግና ንድሕሪት ክመልሰኵም ኣይኮነን፡፡ እንታይ ድኣ እዛ ግዜ ኢሉ ዘጠመቓ ሓዳሽ ንጽል ደርፉ ምርኵስ ብምግባር ስነ-ጥበባዊ ዕላልና ምስ ወዲ ትኳቦ፡፡
ጽምብላሊዕ ከዳኒቶ፡ ስነ-ጠባብዊ ክእለት ወዲ ትካቦ ዘይተጸባርቕ ሚሊሕ ሚሊሕ ትብል ሓዊ ለይቶ ስለ ዝኾነትኒ ትም ኢለ ሓሊፈያ፡፡ ብዓቢኡ ድማ ወዲ ትካቦ ንጽምብላሊዕ መቐመጭኣ ክትከድን እንተዝምህራ ጽቡቕ ነይሩ፡፡ ቃላትን ምስላን ስንቒ ንግጥመ ዜማ ዝኾነኒ ካብ ሕዝቢ’የ ዝምእርሮ…..ይብል ወዲ ትካቦ፡፡ ከመይ ኢላ ድኣ እያ እታ “ጽምብላሊዕሲ መቐመጭኣ ዘይከደነትሲ፡ ምድሪ ከደነት” ትብል ምስላ ሕዝቢ ስቱኽ ኢላቶ? እዛ ሕቶ ናቡኡ ገዲፈ፡ ንሎሚ ብሓደ ኮይና ንግዜ ክንፍትሾ ኢና፡፡ ግዜ….እወ እዚ ግዜና፡፡ ንግዜ ድማ ኣብ ውሽጢ ሓንጎልና ብዝተደኮነ ዝነበርናዮን ዘለናዮን ፍርስ ፍርስ እንዳበልና መኽዝን ዝኽርታት ክንብርር ኢና፡፡ ንዓናይ በል ወዲ ትካቦ ናብ ሸኻ ስምንተ፡፡ ሻሂ ፊት እንዳበልና ስነ-ጥበባዊ ዕላልና ክንቛደስ፡፡ ንሕና ከመይ ዲና? ወይ ከመይ ዲና ነይርና?
ወዲ ትኳቦ ሓደ ሓደ ግዜስ ናይ ብልበይ እኮ’የ ከም ስነ-ጥበባዊሲ ዝሓዝነልካ፡፡ እዚ ወዲ እንታይ ዝበለ ቍርሱስ ዕድል’ዩ ጎፍ ኢልዎ ይብል፡፡ሕዝንንዝን ይብል በቃ! ብኻ ወዲ ትኳቦስ ኣብ ዛራ ኮይኑ ኣብተን ዝዓነዋ ቦጥ ይዅና በጣሕ ከም መድረኽ ተጠቒሙ፡ ዓንገር እንዳበለ በይኑ እንተዘዝይም ይብል፡፡ ከመይ ኣቡኡሲ ቃና ጎረሩኡ ሰሚዔን ዕስል ዝብላ ኣህባይ ኣይምሰኣነን፡፡ እተን ደቂ በረኻ እውን ግይጽ ምይጽ እንዳበላ እንዳዘለላ ሓጎሰን ብጣቒዒት ምግለጻሉ፡፡ ወዲ ትካቦ ድማ ሕልኑኡ ምስ ዓገበ፡፡ ቖሎ ስነ-ጥበቡ ድማ ዘፍ ምስ በለ፡፡ ኮይኑ ግና ከተማ ኣቲኻ፡ ንኣህባይ ከተማ ዘዕግብ ግጥመ-ዜማ ክትሰርሕ ዘሎ ሃልኪ ዘሎ ድኻም…ክላእ ትደዮ… ብማዕዶ ሲኢለ ይሓዝነልካ፡፡ ከመይ እተን ቃላት ቀይሕ ሕንጻጽ ከይሰግራ ቀይሕ ሕንጻጽ እንዳተሰመረለን፡ ነፍሲ ወከፍ ቃል መንቐሳቐሲ ክትሕተት… እዋእ እንታይ ዝበለ መቐራቕሮ ህይወት’ዩ እዚ… በል ንእቶ ናብ ግዜ… ዘመነ ገበል፡፡ ግና ቅድሚ ናብ ሕመረት ዕላልና ምእታውና፡፡ ሓደ ሓበሬታ ኣሎኒ፡፡ ምናልባት እኳ እታ ዕላልሲ ሙሉእ ኣስመራ ስለ ዝተሰምዓ፡ ንኣእዛንካ ጸሊያ ትኸውን ኢያ፡፡ መንእሰያት ሓበን እዚ ወለዶናሲ ንህበይ ኣብ ኒው-ዮርክ ዞኽ ዞኽ ከብልዎ ዊዒሎም፡፡ ተኣምር’ዩ ዘበለ ፍጻሜ ነይሩ፡፡ ህበይ ንዓዅም ኣቡኡ ኮይኑ የጓይይ፡ ደቂ ሕዝቢ ድማ ኣብ ኒው-ዮርክ ሸኾርተት የብልዎ፡፡እዚ ድማ ሓደ ካብቶም ናይ ከተማ ኣህባይ ሙኳኑ’ዩ፡፡ ግና ከመቲ ዝበልካዮ ንግዜ ዶ ንግደፎ ነቲ ፍርዲ? ንኺድ ጥራይ ዲዅም ትብሉና፡ ዋላ እንዳጸደፍና! ከም እምኒ መደረጋሕ ከረውረው እንዳበልና…….ወዲ ትኳቦ ዛራ ድኣ እንታይ ክትዋጢ ኢኻ ከይድካ ነይርካ? ቖርጫጭ እውን ኣቡኡ’ዩ ጎረሩኡ ኣጽርዩ ዝብሃል? እዋእ… እዛ ዛራ እታ ንፈልጣ ዛራ ዶ ኣይኮነን? ዶስ ከም መጫጭሒት ደርፍቲ ኢያ ኮይና?
ወዲ ትካቦ ነብሲ ግዜኡ ግዜ ስብራ እንዲዩ፡፡ እወ ዘመነ ኵዳን ሸኾርተትን ኣብቒዑስ ኣብ ስብራ ኣቲና ስለ ዘሎና፡ ስለዚ በዛ መዛዘሚ ዝተጠቐምካላ ግጥመ-ዜማ ዕላልና እንተፈለምናዮ ሃዊካና ኣይትበለኒ፡፡ ሓደ ብሓደ ክንምለሶ ኢና ነቲ ግጥመ-ዜማ- “ግዜ”፡፡
ኣስተውዕል መንእሰይ ኣለኵ በ
ክስገር ኢዩ እዚ ዘመን ገበል
እምበር ዘመነ ገበል፡፡ ሓቂ ብሓቂ ንግዜ ናቱ ሳጓ ሂብካዮ፡፡ገበል ንገበሉ እውን ኣዳህልል እንዳበለ ዘሊሉ ዝዓብጥ -ኣሰለት ዝኾነ ግዜ፡፡ ኣሰለትሲ ወሪኣ ይህልወካ ኢዩ፡፡ ኣባል ሚኒስትሪ ሕርሻ ኮይነ ነጻ ኣገልግሎት ኣብ ሓልሓል ኣብ ዝንቐሳቐሰሉ ዝነበርኵ እዋን፡ ኣስለት ትበሃል ግናይ ፍጥረት ኣላ ኢሎም ደቂ ዓዲ ኣዕሊሎምኒ ነይሮም፡፡ ኣጽምው ኣቢላ ምድባይ ኢያ ትፈቱ፡፡ ዝበዝሑ ተቐመጥቲ እቲ ቦታ ጭማራ ወይ በትሪ ስለ ዘይፈልዩ፡ ንኣሰለት ኣይፈርሕዋን ኢዮም፡፡ ኣነ ግና መንነት ኣሰለት እንታይ ሙዃኑ ብዕሊ ይፈልጥ ስለ ዘይነበርኵ ነዛ መሬተይ ብእምነት ኢየ ዝረግጻ ነይረ፡፡ መንነት ኣስለት ንምፍላጥ ግና ሕቶታተይ ካብ ምዝናብ ዓዲ ኣይወዓልኵን፡፡ኣሰለት ኣብ በሪኽ ቦታ ብፍላይ ድማ ኣብ ገረብ ምድባይ’ያ ትፈቱ፡፡ ፍርቂ ነብሳ ናይ ገበል፡ ፍርቂ ነብሳ ናይ ኣፍዑት ዝወሰደት ድቃል ኢያ ይብልዋ፡፡ ብዓይነይ ርኤያ ስለ ዘይፈልጥ ንዓይሲ መሰታ ኣባ-ሓንጅሩ ኮይና’ያ ትስምዓኒ ነይራ ፡፡ ሕልፍ ክትብል ብእግርኻ ምጥቕላል ትጅምር እሞ ንምሉእ ነብስኻ ጠምጢማ፡ ንናውቲ ኣካላትካ እንዳጸሞቐት፡ ደምካ ብኣፍንጫኻ መጺያ፡ ላኻ ምስ ኣትረፈትካ፡ ውጡር ኣካላታ ከተዛኒ፡ ንበድኒ ስጋኻ ኣርሒቓ ብምውርዋር ንኺድ እንዳበለት ጕዕዝኣ ትቕጽል፡፡ ብሓጺሩ ተጠቒማ ኢያ ትድርበካ ማለት’ዩ፡፡ ልዕሊ እዚ እሞ ኣብ ህይወት እንታይ ዘፍርሕ ከይህሉ? በቃ ከምዛ ቃንጫ ሽኮር መቐርትካ ምጽው ምጽው ኣቢላስ ድርብይ! ወይ ተኣምር ዘብል ኢዩ፡፡ ሕማቕ ሞት!… ኣነ እውን ካብ ኣሰለት ፈሪሔስ፡ ሻፍሻፎ ክዕትዕት ጀሚረ ነይረ ይብለካ፡፡ ተመጽየ ካብ ዝድርበስ እዋእ በዛ ዓቕመይ ክቃለሳ፡፡ ናይ ዕድል ነገር ኮይኑ ግና ፈቐዱኡ ኮለል ክብል ኣሰለት ጎፍ ኣይበለትንን፡፡ ኣሰለት ካብ በረኻ ናብ ከተማ ኣትያ ኣላ ምስ በሉኒ ግና ግደ ሓቅስ መትዓቢተይ ፈሪሔልኵም፡፡ ኣስለት ገረብ ገረብ ምሕኳር ገዲፋ፡ በዓል ሰቐላ ቪላ ምስ ኮነ መሳፉሩ….ሕጂ ኢና ዝጠፍኣና ኢለ! ወዲ ትኳቦ ገለ ዶ ኣስለት ከተማ ጎፍ ኢላትካ ትፈልጥ? በል ጥንቕቕ በል……ካብ ኢድካ ሻፍሻፎ በትሪ ኣይትፍለ፡፡ ከሙኡ እንተኾይኑስ ካብ ዘመነ ኣስለት ነብስኻ ክትከላኸል ከም ጠባይ ወዲ ነገደ (ወዲ ሻውል) ኣብ ፍልሚ ኣፍሮ ዝተንጸባረቐ በትርኻ ምዕትዓት’ዩ ዘዋጽእ፡፡ ክንደይ ግዜ ድኣ ብኣሰለት ክንህመል? ዘመነ-ገበል ከብቕዕ፡ ታሪኽ ኣቦታትና ክንደግም ግድነት’ዩ…… ዳግማይ ማሕበር ሸውዓተ ኣብ ድርዅኺትካ ኣለው- ኣጫንዎም፡፡
ወዲ ትካቦ ነብሲ ከፈራርሓካ ኢለ ኣይኮንኵን ነዛ ዕላል ኣምጺኤያ፡፡ ስነ-ጥበባዊ ስለ ዝኾንካ እንታይ ክብል ከም ዝደለዅስ ድሮ ቖብ ኣቢልካኒ ኣሎኻ ኢለ’የ ዝግምት፡፡ እሞ ንግዜ ንቕድሚት ዶ ንድሕሪት ንምለሶ፡፡ ማርሻ እንዴትሮ ብዙሕ ኢኻ ትፈቱ እሞ ዋላ ዘይንበርካዮን ዘይውዓልካዮን ታሪኽ ኣቲኻ ምቝሳል ደስ’ዩ ዝብለካ (ትእዛዝ ካብ ላዕሊ መጺካ ይኸውን፡ ዘመነ ውሕጥ ኢንድዩ)፡፡ እዛ ትእዛዝ ካብ ላዕሊ መጺኣትንስ ኣብ ኵሉ ኢያ ትሰርሕ ኢሎማ። ኣብዚ ዘለናዎ ዓድስ ጕድ ነገር ፈሊሑ፡ ጕድ ነገር ወሪሑ ይብለካ፡፡ ምስ ዛንታ ኣስለት እውን ስለ ዝጣመር እስከ ወስ ክብለካ፡፡
ጕዳይ ናይእዝጊ ክፍሉ ሰሚዕካ ዶ ትኸውን? ከመይ ኢሉ እሞ ክስወረካ ኣይ ዓለም ብዓለሙ እንዲዮ ደንጽይዎ ዘሎ፡፡ ከም ባህሊ ኣቦታትናን ኣዴታትናን ነዚ ዕላል ከዘንትወልካ ከለዅ፡ ንስድሩኡ ጽንዓት ንመዋቲ ድማ ኣምላኽ ይቐበሎ ምባል ብምቕዳም ኢየ፡፡ ንድሕሪት ምልስ ኢልካ ጠልቖምቖም ታሪኽ ባህ ስለ ዝብለካ፡ ናይእዝጊ ክፍሉ ከም ገዲም ተጋዳላይ ኣብ ታሪኽ ሰውራ እንታይ ግደ ነይርዎ ክትፍትሾ ንዓኻ ገዲፈ፡ ልዕሊ ኣርብዓ ዓመት ዝኸደ ጥቡቕ ምሕዝነት ምስ ዓምኻ ከም ዝነበሮ ይዕለል ኢዩ፡፡ እዛ ጡቡቕ ዕርክነት ድማ ሒዝዋ ንመቓብሩ ከም ዝወረደ ይዕለል፡፡ኮይኑ ግና ሬሲኡ ኣብ ዓዲ-ኣቡኡ ክቕበር ስድራ ፍቃድ ካብ ኢምባሲ ዓዲ ኢንግሊዝ ምስ ሓተቱ፡ ትእዛዝ ካብ ላዕሊ መጺኡና ኢሎም ሬሳ ዓዲ ከይኣቱ ከልኪሎሞ። እንታይ ስግንጢር ዘመን’ዩ እዚ? ዘመነ ኣስለት እውን እንተኾነስ ኣስለትሲ መምቝሩ ደምካ መጺያ፡ ባዶ ምስ ኣትረፍትካ፡ ሬሳኻ ገዲፋቶ ትኸይድ እምበር፡ ሬሳኽ ክቕበር የብሉን ኢላ ዶ ትምጕት ኢያ? ምናልባት እዚ ሓድሽ ዝመዓበለ ባህርይ ኣስለት እንተኾይኑ ንባህርይ ኣራዊት ዝምርምሩ ክፍትሽዎ ገዲፈ፡ ናብ ቀንዲ ዕላለይ ክመልሰካ፡፡ ሕዝካኒ ዶ ኣሎኻ፡፡ ሓሙሽተ ዓመት እንዲዩ ሓሊፉ፡ መዓት ዘደንጽዎ ነገራት ከንዕልል ኢና፡፡ ብሓቂ ይገርመና ኣሎ ወዲ ትካቦ ነብሲ፡፡ ንኺድ ዶ ናብ ሓመድና ንስገር፡፡ ናብቲ ዝተሰርቐ እሞ ዝተመልሰ ሓመድና? መሰልና ድኣ እምበር ሓመድና ዓኵቱ ዝኸደ መግዛእቲ ዶ ኣሎ ኢዩ? ምናልባት ዶ ነዚ መሰለናን፡ ሓመድ ቢሻ እንዳጻሕተረ ዝሰርቕ ዘሎ ሽፍታ ስርዓት ይውክል ይኸውን? ከምቲ ህቡብ ገጣሚ መለስ ንጕሰ (ወዲ ሸኻ ስምንተ ኢዩ መታዕብቲ ኣይትረስዕ ኣብ ሸላ ኣሎ ኣጣይቐሉ) ዝበሎ “ደቒ ሓመድ ስለ ዝኾና” ሓመድና ይዓርቐና፡፡…..ንዘይተሰርቐ ሓመድ ክንመልስ ናብ ሓመድ ዝተመለስና ጽላእ-ወዲ ትኳቦ፡፡ መን ኢዩ ኸ ሓመድና ዓዅቱ ዝወሰደ? ወያ መሬትሲ ድሮ ናብ ሓመድ ተቐይራ? ሕውስውስ ዶ ኢልካ ዕላላይ ወዲ ትካቦ… በል ቅንጭብ ከብለልካስከ ካብቲ ግጥመ-ዜማኻ… ብዛዕባ ሓመድ….
ተሰርቐ ሓመድ ክንመልሰሉ
ግዜ ድኣ ይድግም ከይህሉ
ቀደም ቖልዑ ከሎና ወዲ ትካቦ ነብሲ ገዛ ገዛ ንጻወት ነይርና፡፡ ኣብ እዋን ክራማት ድማ ሓመድና ኣብዒጥና ኣግነት ትመስል ገዛ ንሰርሕ እሞ ሓደ ዝቐንኤ ወዲ/ጓል ገዛውትና መጺኡ/መጺኣ ብንጭር ብንጭር ኣቢላ/ኣቢሉ የፍርሰልና እሞ ኣብ ባእሲ ንኣቱ ነይርና፡፡ መግዛእቲ ጣልያን ጕልበት ኣቦታትናን ኣዴታትናን ተጠቒሙ ከተማታትና ሃንጹ፡፡ እንግሊዝ መጸ ዝሰተየሉ ታኒካ ብኣእጋሩ ዝጭፍልቕ፡ ዝነበራ ትካላት ቦኒቝሩ ወሲድዎን ይዝንተወልና፡፡ ሃይለ-ስላሴ መጸ ነቲ ዕነወት ቐጺልዎ፡፡ ደርጊ መጸ ዝገደደ፡፡ እዞም ኵሎም መግዛእትታት ንክብርን መሰልን ሕዝቢ ረጊጾም ክገዙኡና ስለ ዝፈተኑ፡ ኣብ መመድርኾም ብተባዕ ቃልሲ ሕዝቢ ኤርትራ ተሳዒሮም ከም ዝወጹ ኵልና ንሕበነሉ ታሪኽ ኢዩ፡፡ ፍዳ ህ.ግ.ደ.ፍ እውን ካቡኡ ዝፍለ ኣይኮነን፡፡ እንተኾነ ስግኒጥርነቱ፡ ንመሬትን በለል በለል ዝብል ሓመድ ናብ ዝኸዶ ዘይብሉ፡ መሰል ሰብ ጥሒሮም ቍልቝል እንዳነቖቱ፡ ተዘምተ ሓመድ ክንመልሰሉ እንዳበሉ ኣሽሓት ቀያሕትን ጸለምትን፡ ሓጸርትን ነዋሕትን ኣጥፊኦም እንሆ ባዶ ኣትሪፎምና፡፡ ግዜ ደኣ ይድግም ከይህሉ? ብርግጽ ግዜ ይድገም ኣሎ፡፡ ሎሚ ዝግዕዝ ኵጀት ወይ ጎቦ፡ እግሪ ኣውጺኡ ዝኸይድ ኵርባ ገደል የሎን፡፡ ሕጊ ባይርይ ክቐይር እንተዘይኮይኑ፡፡ ዓምኻ እኳ ኣብዛ “ወቒዖምናስ ቀዲሞም በኽዮም” ብኽያቱ ክስምዓና ኣብ ዝተቐልቐለሉ፡ ቪርችዋል ዲማርኬሽን ተገይሩ እቲ ከይዝ ስለ ዝተዓጽወ ምስ ኢትዮጵያ ናይ ዶብ ሽግር የብልናን ኢሉ ከብቕዕ እቲ ኣብ ካርታ ዝሰፈረ፡ ምንቕጥቓጥ ምድሪ መጺኡ ወይ ምጾታት ኮይኑ፡ ባህርይ ስፍሩኡ እንተዘይሓዲጕ ናብ ዝኸይድ የሎን ክብል መዲሩ ነይሩ፡፡ ሕጂ ድኣ ከመይ ኢሉ’ ተሰርቀ ሓመድ ክንመልስ፡ ደምና ክንከፍለሉ ዝበሃል ዘሎ? ሕጂ ኸ ደም መን’ዩ ኸ ክካዓው? ዘይሩ ዘይሩ ዋጋ እቲ ኵቡር መስዋእቲ ውሑዳት ዝብለጹሉ ጕቡጥሽ ከም ዝተፈጥረ መን ክዝንግዖ ይኽእል? ወዲ ትካቦ ሎሚ ኵሉ ለቢሙ’ዩ፡፡ “ ዝበሃል ዶ ሰሚዕኵም ዶ? ወዲ ሕድሪ ባዕለይ ኣይበለን ዶ?” እንዳበልካ ኣብ ሓዊ ምጥጣቕ፡ ተመሊስካ ቝልሕ ኢልካ ዘይትርእዮም ዘመነ ገበል…..ግዚኡ ኣብቒዑ’ዩ፡፡ ምናልባት ግና ዑሙቕ ኢልና ነታ መስመር ግጥመ-ዜማ ኣስፍሕ እንተብልናያ፡ እዚ ኣብ ቢሻ፡ ብዘይ ፍቃድ ሕዝቢ በሸሽ እንዳበለ ዝስረቕ ዘሎ ወርቒ ዝተሰከመ ሓመድ የስምዕ እንተኾይኑ መን ይፈልጥ? ወዲ ትካቦ……ንኺድ ዶ…..ኣቫንቲ…… ናብ ኵሊታ ዶ ንእቶ? ሻሂኻ ትዝሕል ኣላ ወዲ ትካቦ ነብሲ ፊት በላ…….
ኪድ ኣይንብሎ ጽናሕ ክመጽእ’ዩ ግዜ
እዝንና ክትሰምዕ ናይ ታሪኽ ኑዛዜ
ጽኑዕ ምስ ሰዓረ እዋን ፍለ ፍለ
መን ጸምበለል ኢሉ መን ከም ዝጠሓለ
ቀሲኑ ኣይፈልጥን ቝኑዕ ዝበደለ
ወዲ ትኳቦ ስነ-ጥበባዊ ንነብስኻ ኣጠሚቕካ ከም ላህመት ጸምበለል ምባል ጽላእ፡፡ ከም ሰበባ ኣብ ልዕሊ ባሕሪ ጸምበለል ምባል፡ ንፋስ ናብ ዝነፈሶ ዝነፍስ ስነ-ጥበባዊ፡ ኣነስ ዋጣ ኢየ ዝብሎ፡፡ ግዜ ድኣ መጺኡስ ሓሊፉና ከይዱ ብድቝስና ወዲ ትካቦ፡፡ እዛ ንድቐት ገዛ ኣዝየ ፈተያ፡፡ ሰብ ሓቂ ይወሓጡ ኣለው ወዲ ትካቦ፡፡ ሓቂ ዝተዛረብ ይስረቝና ኣለው ወዲ ትካቦ፡፡ ንታሪኽ ብመንጽር ሓደ ውልቐ-ምልኪ ክትዕቕኖ እንተፈቲንካ ግና ዓገብ ንታሪኽ ተቛስሎ ኣሎኻ፡፡ ሰብ ታሪኽ ኣለው ብህይወቶም፡፡ ኣብነታት ንምጥቓስ ድኣ እምበር ብኣሰለት ምውሓጥሲ ቅድመ-ናጽነት’ዩ ተጀሚሩ፡፡ እዝንኻ ዅኾ ወዲ ትካቦ፡፡ ቃንዛን እህህታን ጀጋኑ ኣብ ፈቀዶ ሸላታትን፡ ኣንደርን ዒራዒሮን ይቓዝል ኣሎ፡፡ ዘመነ-ጸምበለል ስለ ዝኾነ ግና ኣብ ኤርትራ ግዜ ዘይኮነ ተሰሪቝስ ታሪኽ ክስረቕ’ዩ ዝሕለን ዘሎ፡፡ ብቐስበን ታሪኽ ኤርትራ ታሪኽ ሓደ ውልቐ-ሰብ’ዩ ይበሃለና ኣሎ፡፡ ኣካል እቲ ጕዕዞ “ ንሕና ንሱ” ክትከውን እንተደሊኻ ግና ኣብኣ ትደኻ፡፡ ኣብ ኣዕንቲ ሕዝቢ ምእታው ናይ ግዜ ሕቶ እንተዘይኵይኑ፡ ብቅርኒብ ኣዕንቲ ሕዝቢ ምንቛር ዘይተርፍ’ዩ፡፡ ንኣብነት ጕዳይ ጅግና ብትወደድ እንተሪኢናስ ኣብ ገድሊ ናጽነት ንእስነቱ ኣብልዩ፡ ነቲ ረዚን ዋጋ ዝኸፈለሉ ታሪኽ፡ ጩሩኡ ከይረኣየ፡ ካብ ጊሓት ናጽነት ጀሚሩ ንልዕሊ ዕስራ ዓመት ኣብ ሸላ ኣሎ? ስነ-ጥበባዊ እንተኾይንካ ድማ መናድቕ ሸላታት ሰርሲርካ እቶ ንውሽጢ፡፡ እዋን ጸምበልል ታሪኽ ሓሊፉ’ዩ፡፡ እንተኾነ ዘይሩ ዘይሩ “ ቀሲኑ ኣይፈልጥን ቝኑዕ ዝበደለ” ከም ዝበልካዪ፡ ሓቂ’ዩ እሞ ኣቡኡ ንርዕም፡፡ ጀጋኑ ኣብ ዕራዕራ ንቡር ቀብሪ ከይረኸቡ ይሓቍ ኣለው፡፡ ብርግጽ እዋን ሚሔ ኣትያ ኣላ፡፡ ገፈል መፈል ዝእለየሉ ዘመን፡፡ ረዘንቲ ሰብ ታሪኽ ንቕዲሚት ዝመጸሉ፡ ፈኮስቲ ድማ ኣብ ሓታል ታሪኽ ጸምበለል ዝብሉሉ፡፡ ዝተረፈ ዕላልና ንኻልእ መዓልቲ ይዅነልና፡፡ ኣብ ዳስት ህ.ግ.ደ.ፍ ዓንገር እንዳበልካ ዘዋህለልካየን ባጤራ ይህልዋኻ ይኾና ኢየን ሕሳብ ባ ከፊልካዮ ኪድ፡፡ ንሕና ከመይ ዲና ነይርና?
ሕዝቢ ኤርትራ ሕጂ እውን ክዕወት’ዩ
ኪሮስ ዮውሃንስ
halhalta@yhaoo.com


text:
ዙር ኤርትራ 2013 ብዓወት ሃገራዊት ጋንታ ኤርትራ ተዛዚሙ
# ተቐዳዳማይ መኽሰብ ደበሳይ ጎብለል ዙር ኤርትራ 2013 ኮይኑ
ካብ 19-22 ለካቲት ንሃገራውያን ጋንታታት ኤርትራ፣ ኣልጄርያ፣ ሩዋንዳ፣ ምስሪን ሱዳንን ሓቑፉ ብኮሚሽነር ኣህጉራዊ ማሕበር ቅድድም ብሽክለታ u.c.i ፖርቱጋላዊት ኢዛቤላ ማርያ ፍራንኮ ፈርናንደዝ እናተመርሐ ኣብ 4 መድረኻት ተኸፋፊሉ ክካየድ ዝቐነየ 5ይ ኣህጉራዊ ቅድድም ብሽክለታ ዙር ኤርትራ 2013 ሎሚ ዓርቢ 22 ለካቲት 2013 ካብ ከረን ናብ ኣስመራ ብዝተኻየደ ቅድድም ብዓወት ሃገራዊት ጋንታ ኤርትራ ተዛዚሙ።
ኣብቲ ኣብ ኣፍደገ ሚኒስትሪ ዜና ዝተዛዘመ 4ይ መድረኽ ናይ 91 ኪ/ሜ ቅድድም ተቐዳደምቲ ሃገራዊት ጋንታ ኤርትራ መርሃዊ ቅዱስ፣ ሜሮን ኣማኑኤል፣ ሜሮን ተሾመ፣ ተስፎም ዑቕባማርያምን ዓወት ገብረመድህንን ተኸታቲሎም ክዕወቱ እንከለዉ ኣልጄርያዊ ተቐዳዳማይ ዓዘዲን ላጋብ ሻድሻይ ደረጃ ሒዙ ውድድር ፈጺሙ። ብሓፈሻዊ ውጻኢት በብደረጃኡ ዝተዓወቱ ተቐዳደምቲ ድማ እዞም ዝስዕቡ ኢዮም፣-
ተዓወትቲ ብጫ ማልያ( General classification- yellow Jersey)
1- መኽሰብ ደበሳይ ብ 14፣18.47 ሰዓት
2- መርሃዊ ቅዱስ ብ 14፣20.12 ሰዓት
3- ሜሮን ኣማኑኤል ብ 14፣20.26 ሰዓት
ተዓወትቲ ቀጠልያ ማልያ ( Point classification- green Jersey)
1- ሜሮን ኣማኑኤል ብ 53 ነጥቢ
2- ሜሮን ተሾመ ብ 52 ነጥቢ
3- መርሃዊ ቅዱስ ብ 49 ነጥቢ
ተዓወትቲ ውድድር ናይ ዓቐበት ( Mountain classification-)
1- በረኸት የማነ ብ 12 ነጥቢ
2- መርሃዊ ቅዱስ ብ 9 ነጥቢ
3- ተስፎም ዑቕባማርያም ብ 7 ነጥቢ
ተዓወትቲ ብሉጽ መንእሰይ ተቐዳዳማይ ( Best young Rider)
1- መኽሰብ ደበሳይ
2- መርሃዊ ቅዱስ
3- ሜሮን ተሾመ
ብደረጃ ሃገራውያን ጋንታታት ድማ ኣብቲ ውድድር ዝተሳተፋ ክልተ ሃገራውያን ጋንታታት ኤርትራ ቀዳማይን ካልኣይን ደረጃ ክሕዛ እንከለዋ፣ ክለብ Gsp Algerie፣ ርዋንዳ፣ velo club sovak-Algeriaን ግብጺን ክሳብ ሻድሻይ ደረጃ ተሰሪዐን ውድድረን ዛዚመን።
ብድራር ፍሰሃየ
ኮሚሽን ስፖርት ኤርትራ


text:
ዝተዋደደ መስርሕ ሰነዳትና ኣብ OneNote API ንጥፈትካ ብቕልጡፍ ንኽትጅምር ይሕግዘካ።
ጸጋታት MSDN ተወሳኺ ሰነዳትን መወከሲታትን ናይ OneNote API ኣታዊታትን ወጻኢታትን ብዝያዳ ክትርድኦም ዝሕግዙ መወከሲ ማቴሪያላት የጠቓልሉ እዮም።
ናትና GitHub መንነት መፍለዪ ናይ Android፣ Windows ከምኡውን ኣብ መንጎኡ ናይዘሎ ኩሉ ነገር መርኣያታት ኮድ ኣለዎ።
OneNote Development ተኸታታሊ ሕታማት ኣብ Channel9 መተግበሪኻ ምስ OneNote ንኽተዋድድ ይገብሩኻ።
ብዛዕባ መጻኢ ባሕርያትን ናይ ኣገልግሎት መማሓየሺታትን ዘለዉ ኩሎም ሓደሽቲ ሓበሬታታት ኣብ ናይ መርበብ ጋዜጣና ትረክብ ኢኻ።
ናይ መርበብ ጋዜጣ ጽሑፋት ብጣዕሚ ነዊሕ ዲዮም? ብናትካ Twitter መንነት መፍለዪ ህያባት ርኸብ።
ኣብ Stack Overflow ዝንጥቀመሉ ኩሉ ነገር ኣለና። ሕጂ ብዛዕባ OneNote APIታት ዘቕረብካዮም ሕቶታት መልሲ ትረክብ ኢኻ።
ነቲ API ዝለዓለ ርእይቶ ኣለካዶ? ብዛዕባ ፍኖተ ካርታና ተወሳኺ ምርዳእ ክትረክብ ትደሊ ዲኻ? ናትና UserVoice መድረኽ ርአይ።


text:
ነቲ ፋሕ ዝበለ አተሃላልዋ ናይ ተቓወምቲ ሐይልታት ጥርኑፍን ዝተወሃሃደን መልክዑ ንምትሐዝ፣ አንጻር መላኺ ስርዓት ዝካየድ ቃልሲ፣ ንህዝቢ ኤርትራ ብመላኡ ብዘዕግብ አገባብ ንምቕያስ፣ ውድባት ተቓውሞ አብ መጋቢት 1999 ሃገራዊ ምሕዝነት ኤርትራ አብ ትሕቲ ዝብል ስም ከም ዝተጠርነፈ ዝዝከር’ዩ።
እቲ ምጥርናፍ’ቲ ንህዝቢ ኤርትራ ብሐፈሻ፣ ንተቓወምቲ ውድባት ኮነ አባላተን ከአ ብፍላይ፣ ክብ ዝበለ ፍናንን ሞራልን ሂቡ ንደምበ ህግደፍ ብብርቱዕ ዘናወጸ ተርእዮ ናይቲ እዋን’ቲ ነበረ። አብ ወጻኢ ኮይኑ እቲ ከም ልቡ ክንቀሳቐስ ዝኽእል አብ ከም ብዓል ኤውሮጳን አሜሪካን ዝነበረ አባል ተቓውሞ፣ ብዝለዓለ መልክዕ ተወዳዲቡ ትሒቱ ዝነበረ ድምጺ ተቓውሞ አብ በራኽ ወጺኡ ንኽስማዕ ብርቱዕ ንጥፈታት ዘካየደሉ መድረኽ ከአ ነበረ።
እንተኾነ ግን እቲ ኩሉ ጻዕርታትን ተስፋን አብ 2002 ዓ.ም. አብ አዲስ አበባ ዝተገብረ ጉባኤ ምሕዝነት ከቢድ ዕንቅፋት ገጠሞ። ዝርዝሩ ሽዑ ስለዝተባህለ ሕጂ ክደግሞ አይደሊን። እወ ኤርትራውያን አብ መንጎኦም ናይ አረአእያ ኮነ አመለኻኽታ ፍልልያት ክህልዎም ውሁብን ባህርያውን ኢዩ። አብ ውሽጣዊ ፍልልያቶም ናይ ደገ ተጽዕኖን ጦብሎቕታን እንተተወሲኹዎ ግን፣ ክሕምሶምን ክዘራርጎምን እንተዘይኮይኑ ከማዕርገሎም ኮነ ውራዮም ከጸብቐሎም’ስ ከቶ ክሕለም’ውን ዘይከአል’ዩ።
እቲ ቀዳማይ መሪር ቃልሲ ክካየዶ ዝግባእ አንጻር መላኺ ስርዓት እኳ እንተኾነ፣ ነቲ ካብ ሕድሕዱ ተረሐሒቑ ዝነበረ ልቢ ተቓወምቲ አብ ሐደ አስሚርካ ፣ሕድሕዱ ንኽተአማመን ምግባር እቲ አዝዩ ዝበርትዔ ቃልሲ ምንባሩ ንማንም ስዉር አይነበረን። ክሳብ ሕጂ’ውን እንተኾነ እዚ ሃጓፍ’ዚ ንምዕጻው ፍጹም አይተኻእለን። ቀዳማይን ልዕሊ ኩሉን ንሐፋሽ ህዝቢ ብሐፈሻ፣ ንመንእሰያት ከአ ብፍላይ፣ ሰሐቢን ማራኺን ዘይኮነሉ ምኽንያት ከአ ሐደ ካብቲ ምኽንያታቱ እዚ ኢዩ።
እቲ ዘገርም ንሐደ ዕዮ ክትሰርሕ ሕድሕድ ምትእምማን ልዕሊ ኩሉን ቀንዲን ክነሱ፣ ክሳብ ለይቲ ሎሚ ብስዉር ድዩ ብቕሉዕ አንጻር መቓልስቶም ዝኾኑ ውልቀ ሰባት ኮነ ውድባት ህልም ዝበለ ናይ ጸለመን ዘመተን ወፈራን ዘካይዱ ምህላዎም ንኹሉ ቃልዕ ኢዩ።
እሞ’ኸ ድአ ነዚ ፍልልያት’ዚ ከይወገንካ ሕድሕድካ እንዳተባላላዕካ’ስ እንታይ ዓይነት ሃገራዊ ዋዕላ ኢዩ ክካይድ ዝድለ ዘሎ? ጌርና ንማለቱ እንተኾይኑ ከም ዘይግበር የለን ክግበር ይከአል ኢዩ። ንቁም ነገርን ንህዝቢ ተስፋ ዝህብን እንተኾይኑ ግን፣ ቅድም ቀዳድም መደበር ዓውደ ተቓውሞ ብሐፈሻ፣ እቲ ሐላፍነት ወሲዱ ዘሎ ኪዳን ከአ ብፍላይ አብ ውሽጡ ዝሰመረን ዝተቐራረበን ሕድሕዱ ከአ ዝሰማማዓሉ ውዱእ ዝኾነ መንፈሳዊ ሂወት ኮነ ሐባራዊ ብሩህ መደብ ሒዙ ክቐርብ’ዩ ዝግብኦ።
ከምቲ ክቡር ዶ/ር ሃብተ ተስፋማርያም አብ ዝሐለፈ መዓልታት አብ ዓውደ ፓልቶክ ዝበሎ፣ መጀመርያ ውድባት ኪዳን ናቱ ጉባኤ ብምክያድ ውሽጣዊ ጉዳያቱ ብዘተአማምን አልዩን ወጊኑን ናብ ሃገራዊ ዋዕላ ምስ ዘምርሕ ዝያዳ ውሕስነት አለዎ። ክቡር አቶ አሕመድ ናስር’ውን ነዚ አብ ግምት ብምእታው’ዩ ይመስለኒ ዝግበር ዋዕላ ካብ ትጽቢቱ ንላዕሊ ከይግምገምን ድሒሩ ንህዝቢ ተስፋ ዘቑርጾ ከይኸውንን አብቲ መራሕቲ ውድባት ዝገበርዎ ፓልቶክ ዝአመተ። ክቡር አቶ ወልደሱስ ዓማር’ውን ነዚ ርእይቶ’ዚ ብምድጋፍ’ዩ ርእይቶኡ ዝገለጸ።
ሕድሕድካ እንዳተቓናጸልካ ክሳብ ማዕረ ናይ ህግደፍ’ዶስ እንታይ’ዶስ ኢልካ ብጸለመ እንዳተኻሰስካ ፣ ተቛሲልካ ከለኻ ዝእቶ ዋዕላ ብሐቂ ንቑም ነገር ዝዓለመ ኢዩ ኢልካ ከተእምን ብሐቂ አጸጋሚ ኢዩ።
እዚ ክብል ከለኹ ገለገለ ደቂ ሃገር ገሊኦም ካብ ንጹህ ሕልና ብግርህና፣ ገለ ከአ ኮነ ኢሎም ንፖለቲካዊ ሕሳባት መታን ክጥዕመሎም ንሃገራዊ ዋዕላ ንምትዕንቓፍ’ዩ ዝብሉ አይሰአኑን ይኾኑ። እዚ ግን ብፍጹም ከም ዘይኮነ የግዳስ ኪዳን ከም ኪዳን ተአማሚኑ ጉዳዩ ብግቡእ ወጊኑ፣ እቲ ዋዕላ ምስ ዝግበር ዘየጠራጥር ውሕስነት ዘለዎ ዓወት ክጭብጥ ይኽእል’ዩ ካብ ዝብል ተረድኦን ውልቃዊ ሚዛነይን ዝነቐለ ምዃኑ ብጥብቂ ከረጋግጽ ይፈቱ።
ከም ሻሙ ንኺድ ኢልካ ብላዕለ ላዕሊ አዋጃት ጥራሕ እንዳተራኸብካ ብምጉስጓስ ድሐን ንኺድ ጥራይ ብምባል ዝእቶ ዋዕላ፣ ክሳራኡ ከቢድ ከይኸውንን ንህዝቢ ዘሰንብድ ተርእዮ ከይፈጥርን ስግአት’ውን ስለዘለኒ ኢዩ። ጽባሕ ዘይተጸበናዮ ዕንቅፋት ምስዘጋጥመና፣ ንምሕካሙ ከየጸግም ጥራሕ ዘይኮነስ፣ እቲ ዝጸንሔን ዘሎን ጋግ’ውን ዝያዳ ገፊሑ ንኩላትና ኤርትራውያን ከየሸግረና’ሞ መፍቶ እቲ በላዕ ሰብ ዝኾነ ገባቲ ስርዓት ከይንኸውን ብንጹህ ሕልና ክንርድኦ ከአ የተሐሳስብ።
ስለዚ ውድባት ኪዳን ብጠቕላላ ህድእ ኢሉ ክሐስብን፣ ቅድሚ’ቲ ዋዕላ ተላዚቡ ክወሐሐጥን ናቱ ጉባኤ ብምግባር ንሃገራዊ ዋዕላ መሰረት ዝኾኖ ዘየወላውል ሐባራዊ መርገጽ ን እምንቶን ሒዙ ክአቱ ከአ ታሪኻዊ ለበዋን ምሕጽንቶይን የቕርበሉ።
አብርሃለይ ንጉሰ


text:
ብሰብን ተፈጥሮን ተጎሳቚሉ፣ ልምዕነቱ ተገፊፉን ዕርቃኑ ወፂኡን ዝነበረ መሬት ትግራይ ህዝብን መንግስትን ብዝገብርዎ ዘለዉ ልዑል ስራሕቲ ምሕዋይ ተፈጥሮ ሎሚ ናብ ንቡር ይምለስ ብምህላዉ ጠሊ ዓቂቡ ሃፍቲ ዝሕለበሉ ፀጋ ይኸውን ኣሎ። ነብሲ ወከፍ ሓረስታይ ትግራይ ድርቂ ንምፅዋር ዘኽእሉ ኣማራፅታት ማይ እናወነነ እቲ ዝተዋህለለ ማይ ኣብ ልምዓት መስኖ ብምውዓል መነባብሮኡ እናመሓየሸ ድማ ይርከብ። ካብኡ ሓሊፉ ሃፍቲ ዘዋህልሉ ሓረስቶት እውን እናተበራኸቱ ይመፅኡ ኣለዉ። በዚ መዳይ መርኣያ ዝኾኑ ሓረስቶት ትግራይ ብዙሓት እኳ እንተኾኑ ንሎሚ ኣብ ወረዳ ፀለምቲ ጣብያ መድሃኔኣለም ተመክሮ ስራሕቲ ልምዓት መስኖ መሰረት ገይርና ዝዳህሰስናዮ ዛዕባ ክነቕርብ።
ጣብያ መድሃኔኣለም ኣብ ወረዳ ፀለምቲ ዝሐሸ ልምዓት መስኖ ካብ ዘለወን ጣብያታት እታ ወረዳ ኣብ ቅድሚት ትስራዕ። ጠቕላላ ተሓራሳይ መሬት እታ ጣብያ 1,658 ሄክታር እንትኸውን ካብዚ እቲ ¬¬1,338 ነጥቢ ሓሙሽተ ሄክታር መሬት ብመስኖ ክለምዕ ዝኽእል ኮይኑ ኣብዚ ሐዚ እዋን እቲ 1,112 ሄክታር መሬት ብመስኖ እናለምዐ ይርከብ። በዚ እውን 172 ደቂ ኣንስትዮ ዝርከበኦም 1,364 መራሕቲ ስድራ ሓረስቶት ተጠቀምቲ ኮይኖም ኣለዉ። ነበርቲ እታ ጣብያ ብሰብ ሞያ ሕርሻን ክኢላታት ልምዓት መስኖን ኣቢሉ በብእዋኑ ዝግበረሎም ደገፍን ክትትልን ኣብ ልምዓት መስኖ ዝነበሮም ድሑር ኣተሓሳስባ እናተቐረፈ ምውናን ኣማራፅታት ማይ ሓረስቶት እታ ጣብያ እናዓበየ ይመፅእ ኣሎ። ንኣብነት ካብቶም ተጠቀምቲ ልምዓት መስኖ ዝኾኑ መራሕቲ ስድራ ሓረስቶት እቶም 900 ሓረስቶት ወነንቲ ሓደ ኣማራፂ፣ እቶም 264 ድማ ክልተን ልዕሊኡን ኣማራፅታት ማይ ኮይኖም ኣለዉ። በዚ እውን ኣብ ዓመት ክልተ ግዘን ልዕሊኡን ብምልማዕ ኣብ ቁጠባዊ ምዕባለኦም እወንታዊ ለውጢ እናምፅኡ ከምዝኾኑ ክኢላ ልምዓት መስኖ እታ ጣብያ ኣይተ ሃይለ ካሴ ይሕብሩ።
ሓረስታይ ሃፍታይ ኣዲሱ ካብቶም ኣብ ጣብያ መድሃኔኣለም መስኖ ብምጥቃም ናብርኦም ንምምሕያሽ ኣብ ፃዕሪ ዝርከቡ ሞዴል ሓረስቶት ሓደ እዮም። እቶም ሓረስታይ ቅድሚ ናብ ልምዓት መስኖ ምእታዎም መነባብርኦም ኣብ ዝናብ ክራማት ጥራሕ ዝተደረኸ ስለዝነበረ ናብሮኦም ዘመሓይሽሉ ዕድል ኣይረኸቡን። ድሕሪ 2003 ዓ/ም ግና ኣብ ጉጅለ ልምዓት ተወዲቦም ስራሕቲ ልምዓት መስኖ ከምዝጀመሩ ይዛረቡ። ክኢላታት ልምዓት መስኖ እታ ወረዳ ናብ ነፍሲ ወከፍ ሓረስታይ እናወረዱ ብዝገብርዎ ደገፍን ክትትልን ድማ ኣብ ልምዓት መስኖ ዝነበሮም ኣተሓሳስባ እናዓበየ መፂኡ። ብመሰረት እዚ ሓደ ውልቀ ዒላ ማይ ብምኹዓት ዘለዎም ሰለስተ ነጥቢ ሓሙሽተ ሄክታር መሬት ብመስኖ ምልማዕ ጀሚሮም። በዚ እውን ካብ እዋን ናብ እዋን እቶቶም እናዓበየ፣ መነባብሮኦም እናተመሓየሸ ክመፅእ ከምዝኸኣለ ሓረስታይ ሃፍታይ ገሊፆምልና። ኣብዚ ሐዚ እዋን ድማ ካልኣይ ዒላ ማይ ብምኹዓትን ክልተ ሞተራት ብምጥቃምን ክልተ ሄክታር መሬት ብትውፍርቲ ወሲኾም ኣብ ሓሙሽተ ነጥቢ ሓሙሽተ ሄክታር መሬት ኣሕምልቲ፣ ሽጉርቲ፣ ዒልቦ፣ ምሽላ፣ ሩዝ፣ 150 ናብ ፍረ ዝበፅሑ ማንጎ፣ 180 ዘይትሁን 20 ኣራንሽን እናልምዑ ይርከቡ። ካብዚ በብዓመቱ ብማእኸላይ 130 ሽሕ ብር ኣታዊ ዝረኽቡ እንትኾኑ ነፍሲ ወከፎም ወርሓዊ 500 ብር ዝኽፈሎም ክልተ ወገናት ዕድል ስራሕ ፈጢሮም እዮም። ከምኡ እውን ካብ ፍርያት ልምዓት መስኖ ብዝረኸብዎ ኣታዊ ኣብ ከተማ ማይ ፀብሪ ልዕሊ 250 ሽሕ ብር ዝወደአ ሓሙሽተ ክፍሊ መንበሪ ገዛ ሰሪሖም ኣለዉ። ብዘይካ እዚ፣ 20 ከፍቲ፣ 30 ኣጣል ዘለወኦም እንትኾኑ 500 ሽሕ ብር ዝግመት ድምር ሃፍተ ገነት ከም ዝወነኑ እውን እቶም ሓረስታይ ይዛረቡ።
ኣብታ ወረዳ ምውናን ኣማራፅታት ማይ ንምጥንኻር ትልሚ ተታሒዙ ይስራሕ ምህላዉ ድማ ሓላፊ ቤት ፅሕፈት ሃፍቲ ማይ፣ ማዕድንን ኢነርጅን ወረዳ ፀለምቲ መምህር ተስፋይ ገብረህይወት ይገልፁ። ብመሰረት እዚ ኣብ 2009 ዓ.ም ብስሩዕ መስኖ 1,430፣ ብሓጋዚ መስኖ ድማ 500 ሄክታር መሬት ብመስኖ ክለምዕ ዝኽእል ዓቕሚ ተፈጢሩ እዩ። ከምኡ እውን ኣብዚ ዓመት 80 ውልቀ ዒላታት፣ 50 ሓባር ዒላታት፣ ክልተ ዳይቨርሽናት (ጠለፋ)፣ ሽዱሽተ ቸክዳማትን ኣርባዕተ ኪሎ ሜትሮ ካናልን ንምስራሕ ተተሊሙ ክሳብ ትሸዓተ ወርሒ 55 ውልቀ ዒላታት፣ 35 ሓባር ዒላታት፣ ሓደ ቸክዳምን ሸውዓተ ኪሎ ሜትሮ ካናልን ተሰሪሖም እዮም። እቶም ዝተረፉ “ስትራክቸራት” ድማ ክሳብ መወዳእታ እዚ ዓመት ከም ዝጠቓለሉ እዮም እቶም ሓላፊ ዘገንዝቡ። ካብዚ ሓሊፉ ኣብ ሓረስቶት እታ ወረዳ “ኣማራፂ ማይ መፍረያይነት የዕቢ እዩ” ዝብል ኣተሓሳስባ እናተፈጠረ ይመፅእ ኣሎ። ናይዚ መርኣዪ ኣብታ ወረዳ ካብ ዝርከቡ 26 ሽሕን 638 መሬት ዘለዎም መራሕቲ ስድራ እቶም 20 ሽሕን 38 መራሕቲ ስድራ ሓደ ኣማራፂ ማይ፣ 3,462 መራሕቲ ስድራ ድማ ወነንቲ ሰለስተን ልዕሊኡን ኣማራፅታት ማይ ብምዃን ረብሐኦም እናረጋገፁ ከም ዝርከቡ መምህር ተስፋይ የረድኡ።
ብድምር ልምዓት መስኖ ውሕሰነት ምግቢ ካብ ምርግጋፅ ሓሊፉ ቁጠባዊ ዓቕሚ ሓረስቶት ኣብ ምዕባይ ልዑል ግደ ኣለዎ። ስለዝኾነ ልምዓት መስኖ ብምጥንኻር መፍረያይነት ሓረስቶት ክልልና ንምዕባይ ትኹረት ተዋሂብዎ ተጠናኺሩ ይቕፅል ኣሎ። እዚ እውን ብዙሓት ሓረስቶት ክልልና ኣማራፅታት ማይ ብምውናን ምህርቶም እናሰሰኑ ውሻጠኦም እናመልኡ ሰብ ሃፍቲ እናኾኑ እዮም። ኣብ ወረዳ ፀለምቲ ጣብያ መድሃኔኣለም ዝረኸብናዮ ተመክሮ እውን ነዚ ሓቂ እዚ ጋህዲ ዝገብር እዩ። ስለዝኾነ ካልኦት ሓረስቶት ክልልና እውን ነቲ ተመክሮ ክስዕብዎ ይግባእ።


text:
ፓለቲካ ማለት እንታይ ማለት ኢዩ?
ፖለቲካ ማለት፡-
- መንግስቲ (government)፡ ኣርቀቕቲ ሕጊ ዝኾኑ ትካላት፡ ፖለቲካዊ ሰልፍታትን ውልቀ ዜጋታትን፣ ህዝብን ሃገርን ብኸመይ ይመሓደሩ ንዝብል ሕቶ ንምምላስ ጽልዋታቶም ንኸሕድሩ ዝገብርዎም ንጥፈታት እንተላይ ንስልጣን ዝግበሩ ውድድራት ዘጠቓልል መስርሕ ኢዩ።
- ውልቃዊ ድሌታትን ባህግታትን ምስ ሓባራዊ ረብሓታት ብምትዕራቕ ህዝባዊ ኣገልግሎታት ንምብርካት ዝካየድ መስርሕ ኢዩ። (ሕግን ስርዓትን ምኽባር፡ ትሕተ-ቅርጻ ምውዳድ፡ ትምህርቲ፡ ሕክምና፡ ካልኦት ህዝባዊ ኣገልግሎታት፡ ….ወዘተ ምብርካት)
- ኣብ መንጎ ልዑላውያን ሃገራት፡ ከምኡ’ውን ኣብ መንጎ ደርብታት ዝህሉ ዝምድናታትን ረብሓታትን ዝውስን መስርሕ ኢዩ።
ካብ’ዚ ትርጉም ናይ ፓለቲካ እንተደኣ ተበጊስና፡ ፖለቲካ ማለት ከምቲ ገለ ወገናት ዝገልጽዎ፡ ክዝሕለካ ብኢድካ ክውዕየካ ብማንካ ማለት ከምዘይኮነ ብቐሊሉ ክንርዳእ ንኽእል ኢና። ንፓለቲካ ክሳብ ክንድ’ዚ ኣቃሊልካ ምግላጹን ዘይትርጉሙ ምሃብን ኣብ ልዕሊ ኣህዛብን መንግስታትን ዓለም ዘለካ ክቱር ንዕቐት ጥራሕ ኢዩ ዘንጸባርቕ። እንተውሓደ’ኳ፡ ነተን ብቅዋም ዝግዛእ ፖለቲካ ዘለወን ዲሞክራስያውያን ሃገራት ፍልይ ዝበለ ጠመተ ምግባር ይግባእ ነይሩ። ንመለኽትን ዲሞክራስያውያን ሃገራትን ኣብ ሓደ መጉእ ኣእቲኻ ምውቃጥ ፍትሓዊ ኣይኮነን።
ፖለቲካ ማለት “ክዝሕለካ ብኢድካ ክውዕየካ ብማንካ” ዝብል ትርጉም ዝህብዎ እምበኣር፡ እቶም ንፖለቲካ ከም ስልቲ ወይ ድማ ከም ምትዕጽጻፍ ወይ ከም ሓሶት (ቦሎቲኮነ) ጥራሕ ዝገልጽዎን ዝርድእዎን ሸነኻት ኢዮም። በዚ ኣገላልጻ’ዚ፡ ንስትራተጂካዊ፡ መትከላውን ሞራላውን ክብርታት ናይ ፖለቲካ ቀንጢጦም፡ ኣገባቡ ብዘየገድስ ረብሓኻ ንምርግጋጽ ዝኾነ ይኹን እትወስዶ ስጉምቲ ቅቡል ኢዩ ወይ ቅኑዕ ኢዩ ናብ ዝብል ግጉይ መደምደታ ክንበጽሕ ኢዮም ዝምህሩና። ንኣብነት፡ ሳዳም ሑሴን ንህዝቢ ብጃምላ ዘጥፍእ ኣጽዋር ኣለዎ ብዝብል ምስምስ፡ ኣመሪካ ኣብ ልዕሊ ዒራቕ ዝገበረቶ ወራር ፣ ከም በዓል ሮበርት ሙጋበ፡ ሙሰቨኒ፡ ኢሳያስ ኣፍወርቂ፡ ያሕያ ጃምህ፡ …ወዘተ፡ ዝኣመሰሉ መለኽቲ ዕድመ ስልጣኖም ንምንዋሕ ዝገብርዎ ናይ ቅዋም ምቅይያራትን “ከፋፊልካ ግዛእ” ዝብል ፖሊሲታት ወይ ፓለቲካ ቅኑዕ ኢዩ ናብ ዝብል ሓደገኛ መደምደምታ ኢዩ ዘብጽሓና። ፋሽስታዊ ስርዓታት ሂትለርን ሞሶሊንን ንልዕልነት ናይ ሃገሮምን ዓሌቶምን ቀዳምነት ብምሃብ ኣብ ልዕሊ ካልኦት ኣህዛብን ሃገራትን ዝፈጸምዎ ወራራትን ግፍዕታትን እውን ምኹኑይ ዝገብር ኣተሓሳስባ ኢዩ።
ማክያቨሊ እውን ሓደ ካብ’ቶም ኣገባብ ብዘየገድስ እቲ ዝድለ ስልጣን ምጭባጥ’ዩ ዝብል ዝነበረ ኢዩ። ህዝባዊ ግንባር ምስ ህዝባዊ ወያነ ሓርነት ትግራይ ተመሓዝያ ብሰማንያታት ኣብ ልዕሊ ሃገራዊ ሓይሊ (ተሓኤ) መጥቃዕቲ ዝፈነወት ካብ’ዚ ኣረዳድኣ’ዚ ተበጊሳ ኢያ። ሎሚ ድማ፡ ንኻልኦት ወያነ’ዶ ናይ ወያነ ልኡኻት እናበለ ክትከስስ ትስማዕ። ነዚ ከም’ዚ ዝኣመሰለ ሓላፍነት ዘይብሉ “ምትዕጽጻፍ”፡ ፖለቲካ ማለት ክዝሕለካ ብኢድካ፡ ክውዕየካ ብማንካ ስለዝኾነ ቅኑዕ ኢዩ ኢልካ ምምጓስ ናይ ጥዕና ኣይኮነን።
ብኣገላልጻ ማክያቨሊ፡ እቲ ብቑዕ ዝብሃል መራሒ “ተዓጻጻፊ ባህርያት” ክህልዎ ኣለዎ ዝብል ኢዩ። እቲ ንመሪሕነት ብቑዕ ዝኾነ ንጠባያቱ/ታ ካብ ጽቡቕ ናብ ክፉእ እንደገና ከኣ ካብ ክፉእ ናብ ጽቡቕ ናይ ምቕያር ባህርያት ወይ ዓቕሚ ዘለዎ/ዋ ኢዩ/ኢያ ይብል።
Machiavelli's sense of what it is to be a person of virtù can thus be summarized by his recommendation that the prince above all else must acquire a “flexible disposition.” That ruler is best suited for office, on Machiavelli's account, who is capable of varying her/his conduct from good to evil and back again “as fortune and circumstances dictate” (Machiavelli 1965, 66).
ብስም ምትዕጽጻፍ ወይ ብስም ስልቲ፡ ንሞራላዊ ክብርታት ዘይሕሉ ስጉምቲ ባርኾት ምሃብ (justify ምግባር)፡ ንቅዱስን ዘይቅዱስን ዕላማታት ደዋዊስካ ምቕራብን፡ ንህዝቢ ምድንጋር እንተዘይኮይኑ ካልእ ፋይዳ የብሉን።


text:
ርእሰ ዓንቀጽ ሰዲህኤ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ) 8ይ ምዱብ ዓመታዊ ኣኼባኡ ኣካይዱ ብዙሓት ጉዳያት ዳህሲሱ፡ ኣገደስቲ መድረኻውያን ውሳነታት ከም ዝወሰነ ኣብ ዘውጸኦ ደምዳሚ መግለጺኡ ኣነጺሩ ኣሎ። እዚ ምዱብ ኣኼባ ባይቶ ዝተኻየደሉ ግዜ ብዙሓት ግዜ ዘይህቡ ውሽጣውን ግዳማውን ምዕባለታት ኣብ ዝተራእይሉ ግዜ እዩ። ማእከላይ ባይቶ ኣብዚ ኣኼባኡ ኣብ ሰልፊ ካብ ነዊሕ ግዜ ክቕልቀሉን ክሕቆኑን ዝጸንሑ’ሞ በቲ ክግበረሎም ዝጸንሐ ሓላፍነታዊ መሪሕነታዊ ኣተሓሕዛ ከምቲ ዝድለ ዘይሓወዩ ጉዳያት ነይረምዎ። እቲ ቀንዲ ከኣ ኣብ ዞባ ሰሜን ኣሜሪካ ክረአ ዝጸንሐ ምዕብልና እዩ። እዚ ጉዳይዚ ኣብቲ ኣኼባ ብኣዝዩ ዓሚቕን ሓላፍነታውን ኣተሓሕዛ ምስተገምገመ፡ ደጊም ከም መቐጸልታ ናይቲ ብህድኣት ንምእላዩ ብመሪሕነት ክዝውተር ዝጸንሐ ኣተሓሕዛን ጻዕርን ብመሪሕነታዊ ውሳነታት ተዛዚሙ እዩ።
እዚ ብኣኼባ ባይቶ ተወሲዱ ዘሎ ውሳነ ሓደ ስጉምቲ ንቕድሚት ኮይኑ፡ እቲ ቁስሊ መሊኡ ክሓውን ጉዳያት ግቡእ መስርሑ ሒዙ ክቕጽልን ግና ናይ ኩሉ ኣባል ሰልፍን፡ ንልዕልና ሕግን ሕጋዊ ኣሰራርሓን ዝሕለቑ ወገናትን ቀጻሊ ጻዕሪ ዝሓትት ምዃኑ ብሩህ እዩ። ሓደ ካብቲ ኣብ ቅድሜና ዘሎ’ሞ ከነዕውቶ ዝግበኣና ዕማም ህጹጽ ጉባአ ዞባ ሰሜን ኣሜሪካ እዩ። እዚ ብቐንዱ ኣብ ሰሜን ኣሜሪካን ከናዳን ናይ ዘለዉ ኣብ ጐኒ ሰልፋዊ ቅዋሞምን ሕጋዊ ትካላቱን ቀጥ ዝበሉ ዝምልከት ኮይኑ፡ ኣብ ኩሉ ኩርነዓት ዝርከብ ኣካላት ሰልፊ’ውን ምእንቲዚ ክጽዕት ግድን እዩ። ኣብ ጐኒ ቅዋም ሰልፊ ቀጥ ምባልን ሓቀኛ ሓይሊ ሓድነት ምዃንን፡ ዘዘድልየካ ዓንቀጻት እንዳቖንጠርካ ብምጉላህ፡ ነቲ ባህ ዘይብለካ እንዳሰገርካ ሚዛንካ ምዝንባዕ ኣይኮነን። ብኣንጻሩ ንብምልኡ እቲ ኣብ ሕጋዊ መድረኽ ዝጸደቐ ሕጋዊ ሰነድ፡ እንተላይ ነቲ ምስ ውልቃዊ ድሌትካ ዘይቃዶ ዓንቀጻት ኣኽቢርካን ተማእዚዝካን ምቕባል ምልክት ምልክን ተንበርካኽነትን ዘይኮነ፡ ሓደ ካብቶም ዲሞክራሲ ዝሰርሓሎም ኣዕኑድ እዩ።
ካብቲ ዝጸናሕናዮ ቀጨውጨው ወጺእና ንቕድሚት ክንስጉም ቅሩበነትናን ተወፋይነትናን መተካእታ ዘይበሉ ኮይኑ፡ ነዚ ዝምጥን ንህልዊ ኩነታት ኣብ ግምት ዘእቱ ንቕድሚት ጠማቲ ኣሰራርሓ ምትእትታው ከኣ ኣገዳሲ እዩ። ኣኼባ ባይቶ ነዚ ኣብ ግምት ኣእትዩ መስርሕ ምሕዳስ ሰልፊ ዝእምት ኣቐዲሙ ሽማግለ መዚዙ ከጽነዖ ንዝጸንሐ ሰነድ ኣጽዲቑ፡ ንኣፈጻጽምኡ ዝምልከት ኣካል መዚዙ፡ መተግበሪ ሜላታት ቀይሱ ብስሩዕ ኣገባብ ክከታተሎ ከኣ ወሲኑ ኣሎ። እዚ መስርሕ ምሕዳስ ንውሽጣዊ ሰልፋዊ ሃለዋት ጥራይ ዘይኮነ ነቲ ምስ ካልኦት ውድባት ዘስረሓና ሰፊሕ ጽላል ንምፍጣር ናብ ዘኽእል ዘተ ዝእምት እማመና’ውን ሓይልን ጉልበትን ዝህቦ እዩ።
ኩልና ከምዘይንዝገዖ ኣብ ደንበ ተቓውሞ ካብ ዘሎ ዓንቃፊ ጸገማት፡ እቲ ቀንዲ ፋሕ ዝበለ ኩለ-መዳያዊ ዓቕምና ኣወሃሂድና ኣብቲ ዘሰማምዓና ብሓባር ክንሰርሕ ዘይምኽኣልና ምዃኑ ተደጋጊሙ ዝተገልጸን ኩልና እናምነሉን እዩ። ማእከላይ ባይቶ ሰልፍና ነዚ ተገንዚቡ ኣቐዲሙ እማመ ሓባራዊ ስራሕ ፖለቲካዊ ቃልሲ ኣውጺኡ እዩ። ኣብዚ 8ይ ኣኼባኡ እውን ካብቶም መጸዋዕታ ዝተገብረሎም ወገናት ንዝተረኽበ ግብረ-መልሲ ዘተባብዕ ምዃኑ ምስ መዘነ፡ ካብዚ ንድሕሪ ነዚ ዛዕባዚ ኣብ ዝምልከት ክኽተሎ ዝግበኦ መንገድን ዝጽበዮ ቀጻሊ ርክባትን ዝምልከት ተሊሙ ኣሎ። ገለ ወገናት ንውሻጣዊ ሰልፋዊ ጉዳያት ካብ ምስ ካለኦት ወገናት ሓቢርካ ምስራሕ ነጺሎም ብምርኣይ፡ ኣብቲ ውሽጣዊ ጉዳይና ጥራይ ተኣሲርና ካብ ጉዳይ ሓድነት ውድባት ክንበኩር ዘይቅዱስ ነቐፈታ ከቕርቡ ጸኒሖም እዮም። እንተኾነ ዝያዳ ኣቓልቦ ሂብካ ምውጋን ውሽጣዊ ጉዳያትን ንሓባራዊ ስራሕ ቆላሕታ ምሃብን ነናይ ገዛእ ርእሶም ባህሪ ዘለዎም፡ ዝጸላለዉን ሓቢሮም ዝዕመሙን እዮም። እቲ ውሽጣዊ ሓድነት ንምድልዳል ዝግበር ቃልሲ ነቲ ምስ ካለኦት እትሰርሖ ዘሕይሎ እምበር፡ ዝጻበኦ ኣይኮነን። እቲ ሓባራዊ ስራሕ እውን ነቲ ውሽጣዊ ሓድነት ከምኡ። ሰለ’ዚ ከምቲ ኣብቲ መግለጺ ባይቶ ተጠቒሱ ዘሎ ኣካላት ደንበ ተቕውሞና ካብ ናይ ቅድሚ ሕጂ ተበታቲንካ ናይ ምውፋር ኣሉታዊ ተመኩሮ ተማሂርና ብሓባር ንምስራሕ ክንግደሰሉ ይግበኣና።
ስርዓት ህግደፍ ኣብዚ እዋንዚ ዕድመ ስልጣኑ ናይ ምንዋሕ መደብ ሰሪዑ፡ ነዚ ንምትግባር ይሕግዘኒ ዝበሎ ኢደወነናዊ ስጉምትታት ይወስድ ምህላዉ ንልኡላውነት ሃገርን ህዝብን ጥራይ ዘይኮነ ንህልውናኦም’ውን ኣብ ሓደጋ ዘእቱ ምዃኑ ኣኼባ ባይቶ ዝመዘኖ ካልእ ዕዙዝ ጉዳይ እዩ። ነዚ ከይሲ መደባቱ ንምዕዋት ንምድኻምን ምፍራስን ሓይሊ ተቓውሞ ከም ዝጽዕትን ነዚ ንምትግባር ቆርበት በጊዕ ዝተኸድኑ ተዃሉ ከዋፍርን ከኣ ናይ ግድን እዩ። ነዚ ሓደገኛ ጉዕዞ ህግደፍ ናይ ምዕጋት ሓላፍነት ናብ ሓደ ውድብ ወይ ማሕበር ዝግደፍ ዘይኮነ፡ ናይ ኩሉ ህልውናን ቀጻልነትን ኤርትራን ህዝባን ዘገድሶ ኣካል ሓላፍነት እዩ። ኣኼባ ባይቶ “ሓቢርና ንስራሕ ከነድምዕ፡ ሓቢርና ነድምጽ ከነስምዕ!” ዝብል ጭረሖ ከጉልሕ እንከሎ ከኣ ሓቢርካ ምስራሕ ድሕነት ሃገር ኣብ ምርግጋጽ ዘለዎ እጃም ንምብራኽ እዩ። ብኣንጻሩ ኣብዚ ሓቢርካ ምስራሕ ወሳኒ ዝኾነሉ ግዜ ጸቢብ ውልቃውን ጉጅላውን ስምዒት ቅድሚት ሰሪዕካ ቀይዲበተኻዊ መንገዲ ምምራጽ ክሳብ ክንደይ ግዳይ ህግደፍ ንምዃን ዘቃልዕ ምዃኑ ክዝንጋዕ ዘይግበኦን እዩ። ካብዚ ንምድሓን ከኣ “ከይንምናዕ ንጽናዕ።”


text:
ቱር ዲፍራንስ ካብ ዝጅመር እንሆ ካልኣይ ሰሙን ሒዙ ኣሎ። ኣብቲ ውድ ድር ንፈለማ ግዜ ዝሳተፉ ዘለው ክልተ ኤርትራውያን ከምቲ ክግለጽ ዝቐነየ ኣንጸባራቒ ምንቅስቓስ ኣብ ምርኣይ ይርከቡ።
ድሮ ኣብ ዝሓለፈ ሰሙን ተቐዳዳማይ ዳንኤል ተኽለሃይማኖት ብዘመዝገቦ ናይ ዓቐብ መሪሕነት ንጉስ ጎቦታት እተስሚ ጻዕዳ ዝምድራ በዓልቲ ቀይሕ ነጠብጣብ ማልያ ክሳብ ሎሚ ለቢሱ ኣቓልቦ ማዕከናት ዜና ዓለም ስሒቡ ምቕናዩ ይፍለጥ።
ነዚ ብዝምልከት ክልተ ጋዜጠኛታት ስፖርት ገምጋሞም ኣካፊሎምና ኣለው። ንሳቶም ድማ ኣብ ድምጺ ሓፋሽ ኤርትራ ኣዳላዊ መደብ ስፖርት ተስፋልደት መብራህቱን ኣዳላዊ ስፖርት ጋዜጣ ሓዳስ ኤርትራ ዝነበረን ኣብዚ ግዜዚ ድማ ማልቲ ሚድያ ፕሮድዩሰር ኣብ ድምጺ ኣመሪካ ኮይኑ ዝሰርሕ ዘሎ እዝራ ፍስሃየን እዮም።
ሙሉእ ትሕዝቶ ገምጋሞም ንምስማዕ ኣብ ታሕቲ ንዘሎ ምልክት ድምፂ ጠውቁ።
ገምጋም ቱር ዲ ፍራንስ


text:
Date: Friday, 11 August 2017
ራይሞክ ዳንኤል ካብ ኦክላድ ሕቡራት መንግስታት ኣመሪካ፡ ናይ ማስተርስ ዲግሪ መጽናዕታዊ ጽሑፍ ንምድላው ኢያ ናብ ኣስመራ መጺኣ። ዝመረጸቶ ኣርእስቲ ተራ ሙዚቃ ኣብ እዋን ቃልሲ ንናጽነት ኤርትራ ፡ ነቲ ካብ ክፍላ 1950ታት ክሳብ 1991 ዝሽፍንን፡ ትሕዝቶኣዊ ትንተና ክኸውን ኢያ መሪጻ። ነቲ መደብ ዝምጥን ሓበሬታታት፡ ቀዳማውን ካልኣውን ምንጭታት ድሕሪ ምስራዕ፡ ካብቶም ቃል መሕተት ክግበረሎም ዝሓጸናዮም ሓደ፡ በሃር ስነ ጥበበኛ ኣልኣሚን ዓብደለጢፍ ነበረ።
ብቀጥታ ምስ ደወልክሉ ስሒቑ። ናይ ኩል ግዜ ስሓቑ። ስሓቂ ጥራይ ዘይኮነ ግን ንስሓቕ ወሊዱ ዘዕብይ ኣቦ ስሓቕ ኢዩ። ነቲ ከም መድሃኒት ዝጥቀስ ስሓቕ ዝመልኽ፡ ክእለት፡ ተውህቦ፡ ተመክሮን ወዘተን ይውንን። ምስ ስሓቐ ስሒቐ።
ኣብ እንራኸበላ ኩነት ዋዛታት ይህብ ኢዩ። "ከምዚ ሰሚዕካያ ዶ?" ይብል። እዚ ኣብ ካዛደል ኢጣልያ ልሙድ ምስ ሰላምታ ሕውስ ነብሎ ዕላል ኔሩ። ድሮ ኔሩ ተቐይሩ።
ወትሩ፡ ሕጒስን ውሽጣዊ ቅሳነቱ ኣብ ግዳሙ ብቅልጡፍ ክንበብ ዘጸግም ኣይኮነን።
ጽፈቱ ጽሬቱ፡ ዘናጥ ኣካድንኡ፡ ምዕቡል ሰብ፡ ክረዳዳእ፡ ክርዳእን ከረድእን ዘይጽገም ስልጡን ሰብ።
... ኣርእስትና ጠቒሰ፡ መዳለዊ ወይ ዝኽርታቱ ኣሐዲሱ ክጸንሕ እትደልዮ ሓበረታ ነጊረዮ።
"ጽቡቕ" ንእትብል ዘይጠራጠራላ ቃሉ ምስ ሰማዕኩ፡ ናብ ቦታን ሰዓትን ቆጸራ ሓቲተዮ።
"ገዛ ምጽኡ ተጸሊኡኒ ኣሎ። ቡንን ቁርሲ ቡንን ካባኹም፡ ምፍላሕ ካባና ኢዩ" ኣስሒቑኒ። እዘን ቃላት ናይ መወዳእታ ክኾና ይኽእላ እየን ዝብል ግምት ኣይነበረንን።
ድሕሪ ኣርባዕተ መዓልቲ ኔራ ቆጸራና። ኣብ ሰዓትና ጠበቕ ኢልና፡ "ደኺሙ ደቂሱ ኣሎ እሞ እንታይ ይሓይሽ?"ነታ ሕቶ ካልእ መወሰኽታ ኣይደለናላን። ባዕሉ ክድውለልናን ካልእ መዓልቲ ክንምለስን ተረዳዲእና። ራይሞክ ስራሕ ቀጺላ። ንሓያለ ስነ ጥበበይናታት፡ ኣዘራሪባ፡ መጽሔት ጋዜጣታት፡ ናይ ኦድዮ ደርፍታትን ፖስተራትን ካልእን ደጋፊ ሓበሬታትን መወከሲን ጠርኒፋ ቅድሚ ምብጋሳ፡ "ንኣልኣሚን ከይረኸብኩዎ ይኸይድ ኣለኹ" ብዝብል ተፈልያትኒ። ናይ ብሓቂ ኣነውን ድሕሪ ሕጂ ኣይክረኽቦን እየ። ሰለስተ ሳዕ ቃል፡መሕተት ኣካይደሉ። ብዘይ ስሩዕ ከኣ ካብ 1997 ኣትሒዘ ጽቡቕ ምቅርራብ ኔሩና። ሓደ ካብቶም፡ ኣብ ሳዋ ፡ኣንብህጎ በዓል ምቁር ዕላል ኢዩ ኔሩ። ኣብቲ፡ኣብ ራድዮ ኑማ ንኣስታት ክልተ ሰዓትን ዓሰርተ ደቂቕን ዘካየድናዮ ዕላል፡ ናይ ምዝካር ዓቕሙ፡ ናይ ምዝንታዉ ክእለቱ፡ ናይ ምንጽጻር ብቕዓቱ፡ ፍጻመታት ናይ ምትእስሳር ብሉጽነቱን ሕቶታት ኣብ ምስፋሕን ኣነጺርካ ናይ ምብራህን ምምላስን ሓያልነቱ ዓቢ ትምህርቲ ዝህብ ኔሩ።
ደርፍታቱ፡ ንፍቕሪ፡ ናፍቖት፡ ኣድናቖት፡ ንትዝታ፡ ንሕድገትን ሰላምን ዘንጸባርቑ ኢዮም።
"ሰላም ክበለኪ ሰላም ፍቐድለይ
በደለይ ኩሉ ሰርዝዮ ኣይትሓዝለይ" እትብል ባዕላ ሽማግለ ዕርቂ፡ መንጎኛ ዘይትደሊ ዳኛ ፍትሒ ኢያ። ካልእ ሰብን ሓቀኛ ስብእነትን ከመይ ዝበለ ኢዩ? ምንባር እንታይ ማለት ኢዩ? እቲ ልክዕ እንብሎ ሰብ ከመይ ዝበለ ኢዩ? ወዘተ ሕቶታት እትምልስ ደርፉ፡-
" ሰብ ንከብዱ ጥራይ ኣይኮነን ዝነብር
ክሓስብ ኣለዎ፡ ክግምት ክዝክር "
ነታ ዝዓበየላ፡ ነታ ህይወትን ምንባርን ዘስተማቐረላ ብልቢ ዘፍቅራ፡ ቦታ ወይ ቤት መንእሰይ ኣስመራ ዝኾነት ዓባይ ኣባ ሻውል፡-
"ኣባይ ኣባሻውል ሎሚ ክደርፈላ
ጠሪሻ ብኩላ ከይፈረሰት ከላ"
...ኣዚምላ። ብዘስቆርቁርን ስምዒት ብዝቕስቅስ ቃና። ትሕዝቶ ናይታ ደርፊ፡ ውከላ ስለ ዝነበሮ፡ ነፍሲ ወከፍ ሰማዒ ክንዮ ምምርማር፡ ሙዚቃ፡ ብኣዛማዲ ትንተናን ዓሚቕ ዝኽርን ከስተማቕር ትድርኽ።
ደቂ ጎረቤትና መታን ከቃልሉ፡
ጸብሒ ጾም ይብሉኺ... ይብል ናይ ኣካል ቪታሚን።
ጀለምታ ዘርእስታ ደርፉ ጀለም ዘብል ትሕዝቶ ኢያ ትውንን። ንብዓት ኣየቋርጽን። ትዝታ ወሰን የብሉን።
ኣብቲ ናይ ዳሕረዋይ መድረኽ ጉዕዞ ሙዚቃኡ፡
1 ሎሚ ከም ትማሊ ሃገር ሰብ ኣለዋ
2 ላም ቀርና ኣይከብዳን ኢዩ። ዝብላ ካብተን ዘይሃስሳ ፍራያት እየን።
እቲ ኣብ ቤት ትምህርቲ ቋንቋ ዓረብ ስራሕ ምምህርና ዝፈለመን ኣቐዲሙ ኣብተን ቀዳሞት፡ ዘመናዉያን ጉጅለታት ስነ ጥበብ ዝተጸምበረ እሞ ኣብ ቀዳማይ ዓመት ልደት ናብ ማሕበር ተዋስኦ ኣስመራ( ማትኣ) ዝተጸምበረን ከም ኣቦ ዘመናዊ ሙዚቃ ቋንቋ ትግረ ዝስመ ስነ ጥበበኛ ኣልኣሚን፡-
ውላድ ከረን ወ ኣስመራ
ርኤኩማ ምገብእ ማይ ዛራ
ሰላም በልዋ ፋጥና ዛህራ
**^^^
ወይ ይማ ይማ ይማ
ወይ ይማ ይማ።
ስነ ጥበበኛ መምህር ኣልኣሚን፡ ክትግንጽሎ መሊሱ ዝምቅር።፡መመሊሱ ዝምቅር። መመሊሱ ዝናፈቕ ኢዩ ኣፍርዩ። ግን ሰብ ኮይኑ ሰብ ተፋናዊ። ሰብ ከም፡ብርሃን ጸኒሑ ከም ጽላሎት ዝስወር። ስነ ጥበበኛ ብምዃኑ ድማ፡ ብፍርያቱ ህልዋነቱ ይቕጽል። ዓቢ እምባ ኔሩ፡ እምባ ጥበብ!
እዛ ስእሊ ፈለማ ናብ ማተኣ ዝኣተወላን ካብ መጽሔት 1962 ዓወት ዝተወስደት ኢያ።
(ጫሬ)


text:
ሱዳን፣ ወሰኽ ዋጋ ባኒ ዘጎሃሃሮ ተቓውሞ ሓደ ተማሃራይ ተቀቲሉ
Radio Erena: 09 Januray 2018
ኣብ ሱዳን፣ ዞባታት ዳርፉርን ብሉ ናይልን፣ ንወሰኽ ዋጋ ባኒ ብምቅዋም ብሰንበት 7 ጥሪ ኣብ ዝተኻየደ ሰለማዊ ሰልፊ ሓደ ተማሃራይ ክቕተል እንከሎ ሓያሎ ከኣ ቆሲሎም።
ፖሊስ ሱዳን ነቲ፣ መብዛሕቶም ተማህሮ ዝኾኑ ኣማኢት መንእሰያት ዝተሳተፍዎ ሰለማዊ ሰልፊ ንምብታን ጎንጽ ብምጥቃሙ እቲ ናይ ሞትን መቑሰልትን ሓደጋ ከምዘጋጠመ ወኪል ኣገልግሎት ዜና ፈረንሳ ካብቲ ቦታ ሓቢሩ።
ብዋሕዲ ናይ ወጻኢ ባጤራ ኣብ ቅልውላው ዝርከብ መንግስቲ ሱዳን፣ ኣብ ነዳዲ፣ ፊኖን ካልእ ሃለኽቲ ነገራትን ዝገብሮ ዝነበረ ድጎማ ድሕሪ ምእላዩ'ዩ ዋጋ ባኒ ካብ ዝነበሮ ብዕጽፊ ዛይዱ ዘሎ።
ንፍርቂ ኩንታል ፊኖ፣ 167 ፓውንድ ሱዳን ዝነበረ፣ ኣብዚ እዋን'ዚ ብሰለስተ ዕጽፊ ዛይዱ 450 ፓውንድ ወይ 25 ዶላር በጺሑ ኣሎ።
ኣብቲ ምስ ኤርትራ ዘዳውብ ዞባ ምብራቕ ሱዳን'ውን ተመሳሳሊ ክስተት ኣጋጢሙ ከምዘሎ ይፍለጥ።
ኣማሓዳሪ ዞባ ከሰላ ኣደም ጃማ ኣደም፣ ምስ ነበርቲ እቲ ዞባ ኣብ ዘካየዶ ርክብ፣ ሓደ ካብ ጠንቕታት ናህሪ ዋጋ ባኒ፣ ብዘይሕጋዊ መንገዲ፣ ብኮንትሮባንዳ ናብ ኤርትራ ዝሰግር ዘሎ ከም ፊኖን ዘይትን ዝኣመሰለ ሃለኽቲ ነገራት ምዃኑ ምጥቃሱ ኣይርሳዕን።
ሱዳን፣ ነዚ ናብ ኤርትራ ዝውሕዝ ዘሎ ዘይሕጋዊ ንግዲ- ኮንትሮባንዳ ሃለኽቲ ነገራትን ምስግጋር ባጤራን ንምቁጽጻር ስጉምቲ ክትወስድ ምዃና ንኣስታት ሓደ ወርሒ ከተጠንቕቕ ድሕሪ ምጽናሕ ካብ 5 ጥሪ 2018 ኣትሒዛ ነቲ ምስ ኤርትራ ዘዳውብ ከባቢታት ከምዝዓጸወቶ ብወግዒ ኣፍሊጣ ኣላ።
ብዘይካ'ዚ ኣብ ዘይሕጋዊ ንግዲን ምስግጋር ደቂ ሰብን ንዝተዋፈሩ ውልቀሰባት ይኹኑ ጉጅለታት ንምህዳን ኣብቲ ምስ ኤርትራ ዘዳውባ ከባቢታት ፍሉይ ሓይሊ ሚሊሻ ከምዘዋፈረት ይንገር።
=========================


text:
መልሲ ሕቶታት መጽሓፍ ቅዱስ
ክንጽሊ ዘሎና ስለምንታይ ኢና፧
የሆዋ ኣምላኽ፡ ከይተሰከፍና ኣዘውቲርና ብዛዕባ ዜሻቕለና ነገራት ክንነግሮ ይደልየና እዩ። (ሉቃስ 18:1-7) ስለ ዚግደሰልና ድማ ይሰምዓና እዩ። ሰማያዊ ኣቦና ንኽንጽሊ ብለውሃት ካብ ዓደመና፡ ንዕድሚኡ ንምንታይ ዘይንቕበሎ፧—ፊልጲ 4:6 ኣንብብ።
ጸሎት፡ ሓገዝ ንኺህበና ኢልና ንኣምላኽ እንሓትተሉ መገዲ ጥራይ ዘይኰነስ፡ ንኽንቀርቦ ዚሕግዘና መገዲ እውን እዩ። (መዝሙር 8:3, 4) ንኣምላኽ ስምዒታትና ኣዘውቲርና ምስ እንገልጸሉ፡ ምስኡ ናይ ቀረባ ዕርክነት ንምስርት ኢና።—ያእቆብ 4:8 ኣንብብ።
ብኸመይ ኢና ኽንጽሊ ዘሎና፧
ክንጽሊ ኸለና፡ ኣምላኽ ናይ ርኣዩለይ ቃላት ክንጥቀም ወይ ዝሸምደድናዮ ጸሎት ክንደጋግም ኣይደልየናን እዩ። ፍሉይ ኣቃውማ ሰብነት ከነዘውትር እውን ኣይሓትተናን እዩ። ካብ ልቢ ኽንጽሊ እዩ ዚዕድመና። (ማቴዎስ 6:7) ንኣብነት፡ ኣብ ጥንታዊት እስራኤል፡ ሃና ኣብ ስድራ ቤታ ብዛዕባ ዘጋጠማ ዜጕሂ ነገር ጸልያ እያ። ጓሂኣ ናብ ሓጐስ ምስ ተቐየረ ግና፡ ልባዊ ጸሎት ብምቕራብ ንኣምላኽ ኣመስገነቶ።—1 ሳሙኤል 1:10, 12, 13, 26, 27፣ 2:1 ኣንብብ።
ኣየ ኸመይ ዝበለ ዜደንቕ መሰል ኰን እዩ ተዋሂቡና ዘሎ! ንፈጣሪ ሻቕሎትና ኽንገልጸሉ ንኽእል ኢና። ብዝገበሮ ነገራት ከኣ ክንውድሶን ከነመስግኖን ንኽእል ኢና። ነዚ ኽቡር መሰል እዚ ዕሽሽ ክንብሎ የብልናን። —መዝሙር 145:14-16 ኣንብብ።
[ኣብ ገጽ 16 ዘሎ ስእሊ]
መልሲ ተወሳኺ ሕቶታት መጽሓፍ ቅዱስ እንተ ደሊኻ፡ ኣብ ኢንተርነት ርአ
[ኣብ ገጽ 16 ዘሎ ስእሊ]


text:
ቅዱስ ኣቦና ር.ሊ.ጳ. ፍራንቸስኮ ነቲ ዕለት 13 ግንቦት 2018 ዓ.ም. ዝበዓል መበል 52 ዓለም ሓቆፍ መዓልቲ መራኸቢ ብዙሓብ “ሓቂ ሓራ ከተውጽኣኩም እያ(ዮሓ. 8,32)፡ ሓሳዊ ዜናን ጋዜጠይናነት ንሰላም” ብዝብል ኣርእስቲ ክምራሕ ከምዝኸውን ዕለት 29 መስከረም 2017 ዓ.ም. በቲ ትዊተር ማሕብራዊ መርበብ ብዘሎ @Pontifex ብዝብል ኣድራሻኦም ኣቢሎም ከምዝሓበሩ ክምልከት እንከሎ፡ ናይ ቅድስቲ መንበር ናይ መራኸቢ ብዙሃን ሓልዮ ቤት ጽሕፈት ኅየንተ የኔታ ዳሪዮ ኤድዋርዶ ቪጋኖ ምስ ራዲዮ ቫቲካን ኣብ ዘካየድዎ ቃለ መሕትት፥ ናይ ሓሶት ዜናታት ከም ምፍጣር ሰብ ኦሪታዊ እዩ። ኣብ ምድረ ኤደን እቲ ተመን፥ “ካብቲ ኦም እንተድኣ በሊዕኩም ከም እግዚኣብሔር ክትዀኑ ኢኹም” ድላዩ ንኸፈጽሞ ዝሕግዞ ናይ ሓሶት ሓበሬታ የቕርብ፡ እቲ ተመን ዘቕርቦ ሓበሬታ ናይ ሓሶት እዩ። ስለዚህ ሓደ ዘይተረጋገጸን ሓቅን ሓሶትን ምዃኑ ከይተጸንዔ ዝቐርብ ዜና ዘደናግር ክኸውን እንከሎ ብሓቂ ሓደጋ እዩ። መንገዲ የስሕት፡ ኣብዚ እንነብረሉ ዘሎና እዋን ናይ ሓሶት ዜና ብምዕባለ ዕደ ጥበብን ብዝተራቀ መጋበርያታት ኣቢሉ ኣብ ድግምቲ ውሽጢ ይሰፍሕ። ሕዝባዊ ምርጫታት ኣብ ዝቐርበሉ ሰዓትን ኣብ ፖለቲካዊ ውደራታትን ኣዚዩ ዝረአይን እዩ፡ ቅዱስ ኣቦና ነቲ ናይ ሓሶት ዜና ሳዕቤኑ እንታይ ምዃኑ ንኸረድኡና ሓቂ ሓራ ከተውጽኣኩም እያ ዝብል ወንጌላዊ ቃል ይጥቀሙ። ሓሶት ዘይኰነስ ሓቂ እንታይ ማለት ምዃኑ ይትንትኑ። ሓቂ ከም ደረት ትርኢት የቕርቡልና። ስለምታይ ናጽነት ዝውለድ ሓቂ ኣብ ምስዓብ እዩ። ሓቂ ኣብ ዘይምስዓብ ኣብ ጊልያነት ምንባር የስዕብ ኢሎም።
ሓደ ጋዜጠይና ንሓደ ክሱት ኩነት ውድዓዊ ብዘለዎ ስምዒተ-ግንዛቤ እዩ ዘንብቦን ዝትንትኖን። ናይ ምርዳእ ብቕዓት ወሳኒ እዩ። ነቲ ክውናዊ ኩነት ክትገልጾ እንከለኻ ናይቲ ክውናዊ መንቀልን እንታይነትን እዩ ክሕበር ዘለዎ። እቲ ካልእ ክሰምዖ ዝደልዮ መምዘኒ ናይ እተቕርቦ ዜና ክኸውን የብሉ። ሓቂ ምቕራብ እዩ ዘገድስ። ሓቅነት እዩ መትከል ክኸውን ዘለዎ ምስ በሉ ኣተሓሒዞም ዝፍነዉ ዜናታት ሳዕቤን እለዎም። ኣብ ማሕበራዊ ድዩ ውልቃዊ ጠባይ ዘሕድሮ ጽልዋ ኣለዎ። ናይ ሓሶት ዜናታት ዝነበረ እዩ ዝህልው ኣውን እዩ። ብመጽሔታውን ጋዜጣውን ሕትመት ድዩ ወይ ከኣ ብስነ ኣሃዝ ብዝተራቐ መርበብ ሓበሬታ ክቐርብ ዝክእል እዩ።
ገለ ገለ ዜናን ሓበሬታን ኰነ ተባሂሉ ብትኽክል ንዝድለይ ርእየት ዓለም ወይ ከኣ ጽንሰ ሓሳብ ንምቅላሕ ዝቐርብን ብኻልእ መዳይ ርእይቶታት ንምምስራቕን ንምዝባዕን ዝኣመተ ከይኑ ይርከብ ምስ በሉ ቅዱስ ኣቦና ነዚ ኩሉ እንታይነት ሓቂ ብምትንታን የረድኡ እንክብሉ ዘካይድዎ ቃለ መሕትት ኣጠቓሊሎም።


text:
ናይ የሆዋ መሰኻኽር ስለምንታይ እዮም ዘይዋግኡ፧
ናይ የሆዋ መሰኻኽር ዘይዋግኡ በዚ ዚስዕብ ምኽንያታት እዩ፦
ንኣምላኽ ይእዘዙ እዮም። ህዝቢ ኣምላኽ፡ “ኣስያፎም ቀጥቂጦም ማሕረሻታት” ከም ዚገብርዎን ‘ደጊም ውግእ ከም ዘይምሃሩን’ መጽሓፍ ቅዱስ ይገልጽ እዩ።—ኢሳይያስ 2:4።
ንየሱስ ይእዘዙ እዮም። የሱስ ንሃዋርያ ጴጥሮስ፡ “ሰይፊ ዜልዕሉ ዅሎም፡ ብሰይፊ ኺጠፍኡ እዮም እሞ፡ ንሰይፍኻ ናብ ሰፈራ ምለሳ” በሎ። (ማቴዎስ 26:52) በዚ ኸምዚ ድማ፡ የሱስ ሰዓብቱ ኣጽዋር ውግእ ከም ዘየልዕሉ ገለጸ።
ደቀ መዛሙርቲ የሱስ፡ ካብ ፖለቲካዊ ጕዳያት ምሉእ ብምሉእ ገለልተኛታት ብምዃን፡ ነቲ ‘ኻብዛ ዓለም ከይኰኑ’ እተዋህቦም ትእዛዝ ይሕልውዎ እዮም። (ዮሃንስ 17:16) ንወተሃደራዊ ስጕምቲ ዀነ ወተሃደር ኪኸውን ንዚመርጽ ሰብ ግና ኣይቃወምዎምን እዮም።
ንኻልኦት የፍቅሩ እዮም። የሱስ ንደቀ መዛሙርቱ፡ ‘ንሓድሕዶም ኪፋቐሩ’ ኣዚዝዎም እዩ። (ዮሃንስ 13:34, 35) በዚ ኸምዚ ዓለምለኻዊ ሕውነት ስለ ዝፈጠሩ፡ ዝዀነ ይኹን ኣባል ኣንጻር መንፈሳዊ ሓዉ ወይ ሓብቱ ኣይዋጋእን እዩ።—1 ዮሃንስ 3:10-12።
ቀዳሞት ክርስትያናት ዝገደፍዎ ኣብነት ይስዕቡ እዮም። ኢንሳይክሎፔድያ ኦቭ ረሊጅን ኤንድ ዎር ከም ዚገልጾ፡ “ቀዳሞት ሰዓብቲ ክርስቶስ ኣብ ውግእን ወተሃደራዊ ኣገልግሎትን ኣይካፈሉን እዮም ነይሮም።” ነዚ ተግባራት እዚ፡ “ምስቲ የሱስ ዝመሃሮ ስርዓት ፍቕርን ምስቲ ጸላኢኻ ኸተፍቅር ዚእዝዝ ትእዛዝን ኣይቃዶን እዩ።” ብተመሳሳሊ፡ ፒተር መይንሆልት ዚብሃል ጀርመናዊ ምሁር ስነ ሃይማኖት፡ ብዛዕባ ቐዳሞት ሰዓብቲ የሱስ፡ “ክርስትያንን ወተሃደርን ምዃን ዘይቃዶ ነገር ጌርካ እዩ ዚርአ ነይሩ” በለ።
ኣብ ማሕበረሰብ እንገብሮ ኣበርክቶ
ናይ የሆዋ መሰኻኽር ኣብ ማሕበረሰብ ኣገዳሲ ግደ ኣለዎም፣ ንጸጥታ እተን ዚነብሩለን ሃገራት ዜስግኡ እውን ኣይኰኑን። ምስዚ ዚስዕብ ትእዛዛት መጽሓፍ ቅዱስ ስለ እንሰማማዕ፡ ንሰበ ስልጣን መንግስቲ ነኽብር፦
“ነፍሲ ወከፍ ነቶም ኣብ ልዕሊኡ ዘለዉ ሰበ ስልጣን ይገዝኣዮም።”—ሮሜ 13:1።
“ናይ ቄሳር ንቄሳር፡ ናይ ኣምላኽ እውን ንኣምላኽ ሃቡ።”—ማቴዎስ 22:21።
ስለዚ፡ ሕጊ ንእዘዝ፡ ግብሪ ንኸፍል፡ ምስቲ መንግስቲ ንድሕንነት ህዝቢ ዚገብሮ ጻዕርታት ከኣ ንተሓባብር ኢና።


text:
ንእዛ እትስዕብ ጥቕሲ ብምምማይ እሩም ኣጽሓሕፋኣ ኣቕርቢ/ኣቕርብ። ንኣብነት ኣቀራርባን ኣተኣራርማን ጽሑፍ፡ ን”መለማመዲ ምምማይ ጽሑፍ ቍ.1፡ ቍ.2፡ ቍ.3ን ቍ.4ን” ተወከሲ/ተወከስ።
መለማመዲ ምምማይ ጽሑፍ ቍ.5
እምበኣር ነዚ ብምርዳእ፡ ሃገራውያን ዝናታትን ኣፍኣዊ ዛንታታትን፡ ዕለቶም ዝጠፍኡ ፍጻሜታትን ናብ ዑና እተለወጡ ታሪኻውያን ቦታታት ከም ዝነበሩን ከም ዝህልዉን ካብ ተኣመነ ታሪኹ ዘይተጻሕፈ ዕለቱ ዘይተመዝገበ፡ ዓመተ ምሕረቱ ዝተረስዐ ድኣ ይኽውን እምበር፡ ታሪኽ ዘይብሉ ህዝቢ፣ ወይ ከኣ ፍጻሜታት ዘይነብሮ ሃገር ስለ ዘይህሉ፣ እዞም ከም’ዚ ዝበሉ ዓይነት ሓበሬታታት እቶም ቀንድን ቀዳሞት መበገሲ ታሪኻዊ ልቢ ወልድ ትግርኛ ምኻኖም ምግንዛብ የድሊ። (ይስሓቕ ዮሴፍ፡ “ልብወልደ ትግርኛ” ገጽ 43፡ 3ይ ሕ.ጽ. ብምልኡ)
መተሓሰስቢ፤
ዕላማ እዛ ጥቕሲ መልእኽቲ ንምትሕላልፍ ስለ ዘይኮነ ሓቅነታ ንምርታዕ ወይ ካብኣ ተበጊስጋ ኣብ ትሕዝቶ ዘድሃበ ኣርእስቲ-ዘተ ምኽፋት ኣይፍቀድን። ተሳታፊ ኣብ ምዕሩይነትን ውጹእነትን ኣጽሓሕፋ ኣትኵሮ ኪገብር ይዕደም።
ትንተና ናይ መለማመዲ ምምማይ ጽሑፍ ቍ.5 ንተኸታተልቲ ይግደፍ። እቲ እረማ ግን ኣብ ዚቕጽል ይቐረብ።
ኣርኣያ ካሳ
29 ሚያዝያ 2017


text:
Articles By Disciples Of Antonious- ስነ ጽሑፍ ብደቂቀ እንጦንዮስ
ብፁዕ ወቅዱስ ኣቡነ እንጦንዮስ ርእሰ ሊቃነ ጳጳሳት ወፓትርያርክ ዘሃገረ ኤርትራ፥ ድሕሪ ዓሠረተ ዓመት ሓደን ፈረቓን፥ ካብ ቤት ማእሰርቲ ተፈቲሖም ዝብል ኣብ ቤተ ክርስቲያን ርእሰ ኣድባራት ደብረ ጽዮን ቅድስት ማርያም፥ ብኣካል ምርኣዮም፥ ንመላእ ምእመን ኦርቶዶክስን ፈተውቱን ዘሕጎሰ ፍጻሜ እዩ።
ዜና ዕረፍቲ
ሊቀ ካህናት ኣቦይ ቀሺ ገብረሕወት ኃይለ ኣገልጋሊ ገዳም ኣቡነ ተክለሃይማኖት ወገሪቆን ኪዳነ ምሕረትን ኣብ ነሓሰ 11/2017 ኣብ መበል 90 ዕድሚኦም ብሰላም ዓሪፎም።
ኣብዚ ቀረባ እዋን፥ ኣባ ባስልዮስ ዝበሃሉ ኣቡን ብፓትርያርክ እንጦንዮስ ዝተሸሙ ግናኸ ኣንጻሮም ዝተዓጥቁ ምስ ሓደ መነኮስ ናብ ሰሜን ኣሜርካ ኣትዮም ቀንዮም ኣለዉ።
መልእኽቲ ጥምቀት ጎይታና ኢየሱስ ክርስቶስ ብብጹእ ኣቡነ መቃርዮስ ሊቀ ጳጳስ ቀኖናዊት ቤተ ክርስቲያን ተዋህዶ ኤርትራ
19 ጥሪ 2017
ቦኽሪ ደብዳቤ ንምንባብ ኣብዚ ጠውቕ። እዚ ዝስዕብ ንምንባቡ ክቐልል ተባሂሉ እንደገና ዝተጻሕፈ እዩ።
ዕለት: 13 ጥሪ 2006
ናብ ብፁዓን ሊቃነ ጳጳሳትን፡ ጳጳሳትን፡ ኤጲስ ቆጶሳትን ኣባላት ሲኖዶስ።
ኣቐዲመ መንፈሳዊ ሰላምታይ ይብጻሕኩም እብል።